CAMARA DE

COMPTOS

DE NAVARRA

NAFARROAKO

KONTUEN

GANBERA

Nafarroako kontu orokorrak, 2018

2019ko azaroa

Aurkibidea

*Orrialdea*

[Laburpen exekutiboa 3](#_Toc25655949)

[I. Sarrera 5](#_Toc25655950)

[II. Foru sektore publikoaren zedarritzea 8](#_Toc25655951)

[II.1. Foru Sektore Publikoa, Nafarroako Ogasun Publikoari buruzko apirilaren 4ko 13/2007 Foru Legearen arabera. 8](#_Toc25655952)

[II.2. Nafarroako Administrazio Publikoaren sektorea, Aurrekontu-egonkortasunari eta Finantza-iraunkortasunari buruzko apirilaren 27ko 2/2012 Lege Organikoaren arabera. 13](#_Toc25655953)

[III. Iritzia 14](#_Toc25655954)

[III.1. 2018ko urteko kontuei buruzko auditoretza finantzarioko iritzia 15](#_Toc25655955)

[III.2. Legezkotasuna betetzearen fiskalizazioari buruzko iritzia 17](#_Toc25655956)

[IV. Foru Komunitateko administrazioaren eta haren erakunde autonomoen 2018ko ekitaldiko kontuen laburpena 18](#_Toc25655957)

[IV.1 2018ko aurrekontuaren likidazioa 18](#_Toc25655958)

[IV.2. 2018ko aurrekontu-emaitza 19](#_Toc25655959)

[IV.3. Diruzaintza-gerakina 2018ko abenduaren 31n 19](#_Toc25655960)

[IV.4. 2018ko abenduaren 31ko egoera-balantzea 21](#_Toc25655961)

[IV.5. 2018ko emaitzen kontua 22](#_Toc25655962)

[V. Ondorioak eta gomendioak 24](#_Toc25655963)

[V.1. Nafarroako 2018ko aurrekontu orokorrak 24](#_Toc25655964)

[V.2. NFKAren eta haren EEAAen 2018ko abenduaren 31ko egoera ekonomiko-finantzarioa 29](#_Toc25655965)

[V.3. Aurrekontu-egonkortasuneko eta finantza-iraunkortasunaren printzipioak. 32](#_Toc25655966)

[V.4. Kontuen Ganbera honek aurreko txostenetan emandako gomendioen betetzea. 38](#_Toc25655967)

[V.5. Langile-gastuak 39](#_Toc25655968)

[V.6. Ondasun eta zerbitzuetan egindako gastu arruntak 46](#_Toc25655969)

[V.7. Transferentzia arruntengatiko gastuak eta kapital- transferentziengatiko gastuak 53](#_Toc25655970)

[V.8. Inbertsioak eta ibilgetu ez-finantzarioa 59](#_Toc25655971)

[V.9. Zergak, tasak, prezio publikoak eta bestelako diru-sarrerak 64](#_Toc25655972)

[V.10. Bestelako diru-sarrerak 70](#_Toc25655973)

[V.11. Epe laburreko zordunak eta hartzekodunak 73](#_Toc25655974)

[V.12. Diruzaintza 75](#_Toc25655975)

[V.13. Zorpetzea eta beste finantza-eragiketa batzuk 77](#_Toc25655976)

[V.14. Sozietate eta Fundazio Publikoak 80](#_Toc25655977)

[2018ko Kontu Orokorraren Oroitidazkiaren laburpena 84](#_Toc25655978)

*(Oharra: Aipatutako Kontu Orokorraren oroitidazkia foru parlamentarien esku dago Agora aplikazioan eta honako web helbidean:*

*www.cfnavarra.es/camara.comptos).*

Laburpen exekutiboa

Kontuen Ganberak Nafarroako 2018ko ekitaldiko kontu orokorrak fiskalizatu ditu.

Honako hauek dira gure lanaren konklusio nagusiak:

1. Nafarroako Foru Komunitateko Administrazioaren eta haren erakunde autonomoen 2018ko abenduaren 31ko urteko kontuek fideltasunez erakusten dute, alderdi esanguratsuetan, haren ondarearen, haren finantza-egoeraren eta haren emaitza ekonomiko eta aurrekontukoen irudia. Halere, salbuespen batzuk badaude, zerikusia dutenak Kontabilitate Publikoko Plan Orokorrean jasotako araudia guztiz ez aplikatzearekin, inbentariorik ez egotearekin eta montepioak sortutako betebehar aktuarialak ez erregistratzearekin.
2. 2018ko ekitaldiari buruzko urteko kontuetan jasotako jarduketak, aurrekontu- eta finantza-eragiketak eta informazioa, egindako lanaren norainokoa kontuan hartuta, bat datoz, alderdi adierazgarri guztietan, funts publikoen kudeaketari aplikatzekoak zaizkion arauekin. Salbuespen gisa aipatzen da indarraldia amaituta duten kontratuekin edo kontratu-euskarririk gabe emandako prestazioengatik ordaindutako gastua.
3. Nafarroako Foru Komunitateak aurrekontu-egonkortasunaren eta finantza-iraunkortasunaren arauak eta gastu-araua bete ditu.
4. Foru Komunitateko Administrazioaren egoera ekonomiko-finantzarioak nolabaiteko okertze bat erakusten du adierazle batzuetan; halere, zorrarekin edo funts propioekin lotutako beste batzuek hobera egin dute; nolanahi ere, munta aipagarria duen zor bat badago, datozen urteetan amortizatu beharko dena eta hala ezarritako egutegiarengatik, nola finantza-merkatuetako interes-tasen aldaketengatik nabarmen baldintzatuta dagoena.
5. Finantza-zamak gora egon du 2017koaren aldean, besteak beste aurreko urteko diruzaintza-gerakina erabiliz egindako amortizazio aurreratuarengatik. Zorra amortizatzeko egutegiak inplikatzen du 2024a baino lehen amortizatu beharko dela guztizkoaren ehuneko 48. Epe luzeko zorrari dagokionez, 2018ko martxoan, rating agentzia batek Nafarroari “A+, perspektiba positiboarekin” kalifikazioa eman zion, Estatuko sailkapena kontuan hartuta baimendutako maximoa.
6. Langileriari dagokienez, nabarmendu behar dugu bere horretan jarraitzen duela egoera kezkagarri batek; haren bereizgarria da langile finkoen alten eta bajen kopuruaren alde garbia negatiboa dela. Horrek, izan ere, lanpostu finkoen kopuruaren beherakada bat eta lanpostu hutsen igoera bat erakusten ditu; gainera, langile finkoen bajak ez dira estaltzen ari, eta egiturazko beharrak eta behar iraunkorrak aldi baterako langileekin estaltzen dira, nahiz eta lan-eskaintza publiko aipagarriak onetsi diren, zeinak kasuko deialdietan gauzatu beharko liratekeen. Horrek eragin du enpleguaren behin-behinekotasuna handitu izana, 2018ko abenduaren 31n ehuneko 48ra iristeraino; gure ustez, portzentaje hori gehiegizkoa eta kezkagarria da, eta giza faktorearen halako deskapitalizazio bat inplikatzen du. Halaber, plantillaren zahartze progresibo bat antzeman dugu, langileen ehuneko 52k 50 urte baino gehiago baitauzkate 2018an, horrek dakartzan ondorioekin.
7. Inbertsioen arloko gastuak txikia izaten jarraitzen du, eta 2010ean izan zenaren ehuneko 56 egiten du; halere, ikusi da 2018an ehuneko 28ko igoera bat gertatu dela 2017. urtearekin alderatuta.

I. Sarrera

Kontuen Ganberak, bera arautzen duen abenduaren 20ko 19/1984 Foru Legea betez eta 2019rako bere jarduketa-programari jarraituz, Nafarroako Kontu Orokorrak fiskalizatu behar ditu; kontu horiek foru sektore publikoa osatzen duten entitateen kontuak hartzen dituzte.

Nafarroako Foru Komunitateko Administrazioaren (aurrerantzean, NFKA) eta haren erakunde autonomoen (aurrerantzean, EEAA) 2018ko ekitaldiko urteko kontuen erregulartasuna fiskalizatu dugu. Kontu horiek ekitaldian zehar egin diren aurrekontu- eta diruzaintza-eragiketa guztiak hartzen dituzte, eta honako dokumentu hauetan dautza, funtsean:

* Aurrekontuen likidazioa.
* Egoeraren balantzea.
* Emaitza ekonomiko eta ondarekoaren kontua.
* Oroitidazki orokor bat, aurreko egoera-orrietan jasotako informazioa zabaltzen eta iruzkintzen duena.

Fiskalizazio finantzarioaren helburua da gure iritzia adieraztea honako honi buruz: ea NFKAren eta haren erakunde autonomoen 2018ko urteko kontuek erakusten ote duten, muntadun diren alderdi guztietan, ondareak, aurrekontu-likidazioak eta egoera finantzarioak 2018ko abenduaren 31n zeukaten egoeraren irudi zehatza. Orobat, informazio finantzario publikoari dagokionez aplikatu beharrekoa den arau-esparruari eta, bereziki, bertan biltzen diren kontabilitate-printzipio eta -irizpideei jarraiturik, data horretan bukaturiko urtealdiko emaitza ekonomiko eta ondarekoa aztertu dugu.

Urteko kontuen finantza-auditoretzarekin batera, legezkotasunaren betetzeari buruzko fiskalizazioaren plangintza egin eta bete dugu, honako honi buruzko iritzia eman ahal izateko: ea NFKAk eta bere EEAAek ekitaldian zehar egindako jarduerak eta aurrekontu- eta finantza-eragiketak eta 2018ko ekitaldiko urteko kontuetan jasotako informazioa bat ote datozen, alderdi esanguratsu guztietan, funts publikoen kudeaketari aplikatzekoak , zaizkion arauekin.

Fiskalizazioaren beste helburu bat izan da Nafarroako kontu orokorrei buruzko aurreko txostenetan egindako gomendioen jarraipena egitea.

Honako hauek osatzen dute, funtsean, NFKAri 2018an aplikatzekoa zaion arau-esparrua:

* 20/2017 Foru Legea, abenduaren 28koa, 2018rako Nafarroako Aurrekontu Orokorrei buruzkoa.
* 13/2007 Foru Legea, apirilaren 4koa, Nafarroako Ogasun Publikoari buruzkoa.
* 13/2000 Foru Lege Orokorra, abenduaren 14koa, tributuei buruzkoa.
* 28/1990 Foru Legea, Estatuaren eta Nafarroako Foru Komunitatearen arteko Hitzarmen Ekonomikoa onesten duena.
* 2/2012 Lege Organikoa, apirilaren 27koa, aurrekontu-egonkortasunari eta finantza-iraunkortasunari buruzkoa (AEFILO, aurrerantzean).
* 130/2018 Foru Agindua, urria 8koa, Ogasuneko eta Finantza Politikako kontseilariak emana, 2018ko ekitaldiko Nafarroako aurrekontu orokorrak eta balantze kontuak ixteko eta likidatzeko eta 2019ko ekitaldia irekitzeko arauak onesten dituena.
* Indarra duen araudi sektoriala.

Txostenak bost epigrafe dauzka, sarrera hau barne. Bigarrenean, foru sektore publikoaren zedarritze bat jasotzen du, eta hirugarrenean finantzei eta legeria betetzeari buruz daukagun iritzia ematen dugu, 2018ko ekitaldiko NFKAren eta haren EEAAen urteko kontuei dagokienez; laugarrenak kontabilitateko egoera-orri nagusien laburpen bat jasotzen du; eta bosgarrenean, honako alderdi hauei buruz egindako lanean lortutako konklusio eta gomendioak aipatzen ditugu: NFKAren eta haren erakunde autonomoen 2018ko abenduaren 31ko aurrekontu- eta finantza-egoera, aurrekontu-egonkortasunaren eta finantza-iraunkortasunaren printzipioen betetzea, Ganbera honek aurreko txostenetan emandako gomendio nagusien jarraipena, beste kudeaketa arlo garrantzitsu batzuk, eta enpresen eta fundazioen sektore publikoa.

Azkenik, txostenak Nafarroako kontu orokorren 2018ko ekitaldiko oroitidazkiaren laburpen bat badauka, Nafarroako Gobernuko Ogasuneko eta Finantza Politikako Departamentuak egina. Haren testu osoa hemen kontsulta daiteke:

[**http://www.navarra.es/home\_es/Gobierno+de+Navarra/Presupuesto/Cuentas/Cuentas+2018/**](http://www.navarra.es/home_es/Gobierno+de+Navarra/Presupuesto/Cuentas/Cuentas+2018/)

Gure jarduketan aintzat hartu dira Nafarroako Gobernuko Kontu-hartze Orokorraren Zerbitzuak egindako txostenak.

Beren kontuak Nafarroako kontu orokorretan sarturik dauzkaten Nafarroako Foru sektore publikoaren gainerako entitateetarako, honako alderdi hauek hartu dira kontuan:

* Nafarroako Parlamentuaren, Nafarroako Arartekoaren eta Nafarroako Kontseiluaren 2018ko urteko kontuak Ganbera honek fiskalizatu ditu.
* Kontuen Ganberaren beraren 2018ko urteko kontuak auditoretza pribatuko enpresa batek fiskalizatu ditu.
* Urteko kontuak eta sozietate eta fundazio publikoen legezkotasuna Kontu-hartze Orokorraren Zerbitzuaren zuzendaritzapean auditatzen dituzte auditoretzako enpresa pribatu batzuek; horri dagokionez, kasuko auditoretza-txostenak aztertu ditugu.

Halaber, aintzat hartu dira Kontuen Ganbera honek 2018ko ekitaldiari buruz egin dituen edo egiteko fasean dauden honako txosten hauek:

* Errenta bermatua eta gizarteratzea (2016-2018)
* Farmazia-prestazioaren kudeaketa Osasunbidea-Nafarroako Osasun Zerbitzuan.
* Toki ogasunek tributuetan parte hartzeko funtsa (2009-2018).
* Salestarren operazioko konpromisoen eta arriskuen ebaluazioa
* Hezkuntza Departamentuko langile funtzionarioen nominaren kudeaketa.
* Osasun mentalerako programa.
* Enplegu-arloko bitartekotzarako eta laguntzetarako programa.
* NFKAk Tracasari egindako enkarguak.
* Nafarroako Berdintasunerako Institutua.
* Osasunbidea-Nafarroako Osasun Zerbitzuko langileen ordainsari aldakorren azterketa.
* Pertsona fisikoen errentaren gaineko zerga.

Azterketa lana 2019ko apirila eta iraila bitartean egin du auditoretzako lau teknikarik eta auditoretzako teknikari batek osatutako lantalde batek, eta Kontuen Ganberako zerbitzu juridiko, informatiko eta administratiboen lankidetza ere izan dute.

Lan hau egiteko eman diguten laguntzarengatik, eskerrak eman nahi dizkiegu NFKAko, haren EEAAetako, sozietate publikoetako eta fundazio publikoetako langileei.

Nafarroako Kontuen Ganbera arautzen duen 19/1984 Foru Legearen 11. artikuluan ezarritakoaren arabera, lan honen emaitzak ezagutzera eman ziren, Nafarroako Gobernuko Ekonomia eta Ogasuneko kontseilariak eta Ogasuneko eta Finantza Politikako Departamentuko kontseilari ohiak alegazioak aurkez zitzaten.

Horietatik bakarrak ere ez du alegaziorik aurkeztu Kontuen Ganberak ezarritako epean; hori dela eta, txostena behin betikotzat jo da.

II. Foru sektore publikoaren zedarritzea

Foru sektore publikoaren 2018ko zedarritzea bi ikuspuntutatik azter daiteke:

* Nafarroako Ogasun Publikoari buruzko Foru Legearen eraginetarako.
* AEFILOaren eraginetarako.

II.1. Foru Sektore Publikoa, Nafarroako Ogasun Publikoari buruzko apirilaren 4ko 13/2007 Foru Legearen arabera.

Honako hauek dira 2018an foru sektore publikoa osatzen dutenak, aipatutako 13/2007 Foru Legearen eraginetarako:

* NFKA eta hari atxikitako EEAAk.
* Nafarroako Parlamentua eta haren menpeko organoak; hau da, Kontuen Ganbera eta Arartekoa.
* Nafarroako Kontseilua.
* NFKAren eta haren erakunde publikoen sozietate publikoak, Nafarroako Ondareari buruzko apirilaren 4ko 14/2007 Foru Legean ezarritakoari jarraituz.
* NFKAk sortutako fundazio publikoak eta haren erakunde publikoak, bai eta, pribatuak izanda ere, geroztik publikotzat hartuak izateko baldintzak betetzen dituztenak ere (Nafarroako Foru Komunitateko Administrazioari buruzko abenduaren 3ko 15/2004 Foru Legearen 125. artikulua).

Hauxe zen foru sektore publikoaren 2018ko abenduaren 31ko irudikapen grafikoa:

Foru Sektore Publikoa, 2018

Nafarroako Foru Komunitateko Administrazioa

Nafarroako Kontseilua

Nafarroako Parlamentua

DEPARTAMENTUAK

(9)

ERAKUNDE AUTONOMOAK (8)

FUNDAZIO PUBLIKOAK (5)

CPEN, SLU

Kontuen Ganbera

Arartekoa

SOZIETATE PUBLIKOAK (16)

Lehendakaritza, Funtzio Publikoa, Barnea eta Justizia

Miguel Servet

Garapen Ekonomikoa

Nafarroako Ondare Historikoaren Kontserbazioa

ERAKUNDE AUTONOMOAK

NZO Nafarroako Zerga Ogasuna

NBI Nafarroako Berdintasunerako Institutua.

E/ENI Euskarabidea-Euskararen Nafar Institutua

NOPLOI Nafarroako Osasun Publikoaren eta Lan Osasunaren Institutua

O-NOZ Osasunbidea-Nafarroako Osasun Zerbitzua

NKGI Nafarroako Kirol eta Gazteriaren Institutua

PANA Nafarroako Pertsonen Autonomiarako Agentzia

NEZ Nafarroako Enplegu Zerbitzua

E/ENI

NZO

Ogasuna eta Finantza Politika

Pertsona Helduen Tutoretza

NBI

Herritarrekiko eta Erakundeekiko Harremanak

Baluarte

Hezkuntza

Miguel Induráin

NOPLOI

Osasuna

O-NOZ

NKGI

Kultura, Kirola eta Gazteria

Landa Garapena Ingurumena eta Toki Administrazioa

PANA

Eskubide sozialak

NEZ

Aurreko irudia aztertuta, honako alderdiak azpimarratu behar ditugu:

* 2018ko abenduaren 31n, NFKAren egiturak bederatzi departamentu zeuzkan; horietatik, zortzi EEAAri atxikita zeuden.
* NFKAk 17 enpresaren partaidetzen gehiengoa zeukan, aipatutako datan. Zuzenean parte hartzen zuen Nafarroako Enpresa Korporazio Publikoa SLU (aurrerantzean, NEKP) enpresan, zeinean kapitalaren ehuneko 100 baitzeukan; zeharka, berriz, NEKPren eta haren menpeko sozietateen bitartez, hurrengo 16 entitate hauetan:

|  |  |  |
| --- | --- | --- |
| Enpresa publikoa | Partaidetzaren ehunekoa  NEKP | Jarduera ekonomikoa |
| Centro Europeo de Empresas e Innovación SL (CEIN) | 100 | Berrikuntza eta ekintzaileak |
| Centro Navarro de Aprendizaje de Idiomas SA (CNAI) | 100 | Hezkuntza eta talentua |
| Ciudad Agroalimentaria de Tudela SL (CAT) | 100 | Nekazaritza-elikagaiak |
| Gestión Ambiental de Navarra SA (GAN) | 100 | Ingurumena |
| Instituto Navarro de Tecnologías e Infraestructuras Agroalimentarias SA (Intia) | 100 | Nekazaritza-elikagaiak |
| Navarra de Infraestructuras de Cultura, Deporte y Ocio SL (NICDO) | 100 | Gaiaz gaiko azpiegiturak eta kultura-, aisia- eta kirol-azpiegiturak |
| Navarra de Infraestructuras Locales SA (Nilsa) | 100 | Tokian tokiko azpiegiturak |
| Navarra de Servicios y Tecnologías SA (Nasertic) | 100 | Administrazio publikoentzako zerbitzuak eta teknologia |
| Navarra de Suelo y Vivienda SA (Nasuvinsa) | 100 | Lurzorua eta etxebizitza |
| Potasas de Subiza SAU (Posusa) | 100 | Ingurumen jarduera eta industria ehundura berrosatzea |
| Salinas de Navarra SA | 76 | Gatza eta haren eratorriak produzitzea eta merkaturatzea |
| Sociedad de Desarrollo de Navarra SL (Sodena) | 100 | Sustapen ekonomikoa eta finantzaketa |
| Natural Climate Systems SA (MIYABI) | 100 | Sustapena, eraikuntza eta zaharberritzea, eraginkortasun energetikoko irizpideak erabilita |
| Start Up Capital Navarra SL | 68,46 | Enpresak ezagutarazi eta sustatzea |
| Trabajos Catastrales SA (TRACASA) | 100 | Katastroa, kartografia |
| Tracasa Instrumental SL |

2017arekin alderatuta, ez da aldaketarik izan enpresa-kopuruan. Horretaz gainera, aipatu behar dugu 2019ko otsailean Natural Climate Systems SA enpresa desegin egin dela.

* Honako hauek dira NFKAren fundazio publikoak 2018ko abenduaren 31n:

|  |  |
| --- | --- |
| Fundazio publikoa | Xedea |
| Baluarte | Baluarte jauregian kultur jarduerak sustatzea |
| Nafarroako Ondare Historikoaren Kontserbazioa | Kultur intereseko ondasunak kontserbatu eta zaharberritzea |
| Miguel Servet | Ikerkuntza sanitarioaren sustapena |
| Pertsona Helduen Tutoretza | Pertsona adindunen eta ezgaituen arreta eta tutoretza |
| Miguel Induráin | Kirola eta ariketa fisikoa sustatu eta garatzea Nafarroan |

Fundazio publikoak 2017ko abenduaren 31ko berak dira.

2018ko abenduaren 31n, honako hauek dira Foru Sektore Publikoa osatzen duten entitateen 2018ko abenduaren 31ko datu ekonomiko eta langile-gastu nagusiak, kontu orokorren oroitidazkian zabalago eta iruzkinekin ageri direnak:

* Nafarroako Foru Komunitateko Administrazioa:

(euroak, milakotan)

|  |  |  |
| --- | --- | --- |
|  | Aitortutako eskubideak | Aitortutako betebeharrak |
| Departamentuak | 171.833 | 2.302.962 |
| Erakunde autonomoak | 3.930.831 | 1.876.703 |
| Guztira | 4.102.664 | 4.179.665 |
|  | |  |
| Langileak, 2018ko abenduaren 31n | | 28.801 |

* Sozietate publiko bateratuak:

(euroak, milakotan, zenbakiekin adierazitakoak izan ezik)

|  |  |  |  |  |  |
| --- | --- | --- | --- | --- | --- |
|  | Ekitaldiko emaitza | Dirulaguntzak  Foru Administrazioa | Epe luzeko zorpetzea | Ondare garbia | Enplegatu kopuruaren batez bestekoa |
| 17 sozietateak bateratu ondorengo datuak | 2.920 | 30.555 | 94.253 | 645.503 | 1.2650 |

* Fundazioak:

(euroak, milakotan, zenbakiekin adierazitakoak izan ezik)

|  |  |  |  |
| --- | --- | --- | --- |
| Fundazioak | Ekitaldiko soberakina | Ondare garbia | Enplegatu kopuruaren batez bestekoa |
| Bost fundazio publikoak, guztira | -657 | 1.839 | 160 |

* Beste entitate batzuk:

|  |  |  |  |  |
| --- | --- | --- | --- | --- |
| (euroak, milakotan, zenbakiekin adierazitakoak izan ezik) | | | | |
| Entitatea | Aitortutako eskubideak | Aitortutako betebeharrak | Foru Ogasunari itzulitako gerakina | Langileak,  2018-12-31 |
| Nafarroako Parlamentua | 13.811.524 | 11.523.090 | 2.766.077 | 72 |
| Kontuen Ganbera | 2.594.074 | 2.515.891 | 141.869 | 31 |
| Arartekoa | 754.949 | 701.682 | 53.267 | 8 |
| Nafarroako Kontseilua | 390.218 | 282.301 | 107.917 | 2 |

Hemen xehetasunak emanda azaldu dugun foru sektore publiko horri buruz egin dugu lan hau. Aurrekontu-egonkortasunari eta finantza-iraunkortasunari buruzko araudia kontuan hartuta, ondoren xehetasunekin azaldutakoa da txosten honen V.3 epigrafean ezarritako arauen betetzea aztertzeko aintzat hartu duguna.

II.2. Nafarroako Administrazio Publikoaren sektorea, Aurrekontu-egonkortasunari eta Finantza-iraunkortasunari buruzko apirilaren 27ko 2/2012 Lege Organikoaren arabera.

Kontabilitate nazionaleko terminoetan (SEC´2010), 2018rako honako hauek jotzen dira Nafarroako Administrazio Publikoaren sektorekotzat:

* NFKA eta haren erakunde autonomoak.
* Nafarroako Parlamentua eta haren mendeko erakundeak.
* Nafarroako Unibertsitate Publikoa.
* Nafarroako Hondakin Solidoen Tratamendurako Partzuergoa ente publikoa.
* Nafarroako Gazteriaren Kontseilua.
* Foru Komunitateko sozietate publikoak, gehien bat merkataritzako diru-sarrerekin finantzatzen ez diren zerbitzuak ematen dituztenak edo ondasunak sortzen dituztenak. Zehazki, 2018rako, hurrengo 14 sozietate hauek hartzen dira administrazio publikotzat: CPEN, CNAI, CEIN, CAT, GAN, Intia, NICDO, Nasertic, Sodena, Tracasa, Tracasa Instrumental, Start Up Capital Navarra, Caviar Per Se eta Posusa. Azken biak likidazioan daude.
* Bestetik, zortzi fundazio sartu dira: Baluarte Fundazioa, Conservación del Patrimonio Histórico de Navarra Fundazioa, Miguel Servet Fundazioa, Fundación para la Tutela de las Personas Adultas, Cener-Ciemat Fundazioa, Amado Alonso Fundazioa, Centro de Arte Contemporáneo de Huarte Fundazioa eta Instituto de Investigación Sanitaria de Navarra Fundazioa.

III. Iritzia

NFKAren eta haren EEAAen 2018ko ekitaldiko urteko kontuak fiskalizatu ditugu. Haien kontabilitateko egoera-orriak modu laburtuan jaso ditugu txosten honen IV. epigrafean; oroitidazkia, berriz, osorik erantsi dugu.

*Nafarroako Gobernuaren erantzukizuna*

Ogasuneko eta Finantza Politikako Departamentua da Nafarroako kontu orokorrak egiteko erantzukizuna duena, eta kontu horiek halako moduz egin behar ditu non zehatz irudikatuko baitituzte NFKAren eta haren EEAAen aurrekontu-betetzea, ondarea, emaitzak eta finantza-egoera, aplikatzekoa den finantza-informazio publikoari buruzko arau-esparruarekin bat. Halaber, iruzurraren edo akatsen ondoriozko ez-betetze materialetatik libre dauden urteko kontuak egin eta aurkezteko beharrezkoa den barne kontrolaren arduraduna da.

Nafarroako 2018ko kontu orokorrei buruzko Foru Lege proiektua 2019ko ekainaren 26ko erabakiaren bitartez onetsi zuen Nafarroako Gobernuak, eta Nafarroako Parlamentura igorri zuen. Azken horrek Kontuen Ganberara igorri zuen Mahaiak hartutako erabakiaren bidez.

Kontu orokorrak egiteko erantzukizunaz gainera, aipatutako departamentuak bermatu beharko du kontu orokorrean islatutako jarduerak, aurrekontu- nahiz finantza-eragiketak eta informazioa bat datozela aplikatzekoa den araudiarekin, eta xede horretarako beharrezkoak diren barne kontroleko sistemak ezarri beharko ditu.

*Nafarroako Kontuen Ganberaren erantzukizuna*

Gure erantzukizuna da iritzi bat adieraztea NFKAren eta haren EEAAen 2018ko urteko kontuei buruz eta gure fiskalizazioan oinarrituta egin diren eragiketen legezkotasunari buruz.

Horretarako, aipatutako fiskalizazioa egin dugu Kanpo Kontroleko Erakunde Publikoek dituzten oinarrizko fiskalizazio-printzipioei jarraituz; zehazkiago, fiskalizazio finantzarioei buruzko ISSAI-ES 200 arauari eta betetzeari buruzko 400 arauari jarraituz. Printzipio horiek eskatzen dute etikaren arloko eskakizunak bete ditzagula, bai eta fiskalizazioaren plangintza eta betearaztea egin dezagula ere, honako helburuarekin: arrazoizko segurtasun bat izatea urteko kontuetan akats materialik ez egoteari buruz, eta ekitaldian egindako jarduerak zein aurrekontu- eta finantza-eragiketak eta finantzen egoera-orrietan islatutako informazioa, alderdi adierazgarri guztietan, arau indardunen araberakoak izatea.

Fiskalizazio batek eskatzen du prozedura batzuk aplika ditzagula auditoretza-ebidentzia bat lortzeko urteko kontuetan adierazitako zenbatekoei eta informazioari buruz, bai eta araudian ezarritako alderdi garrantzitsuak fiskalizatutako ekitaldian zehar betetzeari buruz ere. Hautatutako prozedurak auditorearen irizpidearen araberakoak dira, horren barne dela kontu orokorren akats materialei buruzko arriskuen balorazioa, akats hori iruzurraren nahiz akatsaren ondoriozkoa denean eta legezkotasunaren ez-betetze aipagarrien ondoriozkoa denean ere. Arriskuari buruzko balorazio horiek egiterakoan, auditoreak barne kontrola hartzen du kontuan —entitateak urteko kontuak egin ditzan eta legezkotasuna betetzen dela bermatzeko garrantzitsua baita— inguruabarren araberako auditoretza-prozedura egokiak diseinatze aldera, eta ez entitatearen barne kontrolaren eraginkortasunari buruzko iritzia emateko xedez.

Auditoretza batek barne biltzen du, era berean, aplikatutako kontabilitate-politiken egokitasuna eta zuzendaritzak egindako kontabilitate-estimazioen arrazoizkotasuna, bai eta urteko kontuen aurkezpena ere, oro har.

Gure ustez, lortu dugun auditoretza-ebidentziak behar adinako oinarria eta oinarri egokia jasotzen du gure iritzia funtsatzeko.

III.1. 2018ko urteko kontuei buruzko auditoretza finantzarioko iritzia

*Iritzi finantzarioaren oinarria, salbuespenekin*

a) Ganbera honek bere aurreko txostenetan behin eta berriz esan duen moduan, ez dira aplikatzen beren zabaltasun guztiarekin Kontabilitate Publikoaren 2010eko Plan Orokorrean jasota dauden kontu, irizpide eta printzipioak, nagusiki zergen, zordunen, tributu-hartzekodunen eta ibilgetuaren kontabilitate-tratamendu egokia egitekoak. Horrekin batera kontuan hartu beharra dago disfuntzio batzuk badaudela hirugarrenen kontabilitate lagungarriaren eta tributu kudeaketaren (CAT) eta SAPGE21 kontabilitate sistemaren artean, eta, halaber, garrantzi txikiagoa duten akats batzuk badaudela, kontuak edo epigrafeak sailkatzerakoan; horiek beraiekin dakarte diru-sarreren aurrekontuaren likidazio-egoeraren egitura, aurrekontu-emaitzarena, diruzaintza-gerakinarena eta balantzearena bat ez etortzea aipatutako kontabilitate-araudian ezarritako ereduekin, eta ez aurkeztea ez ondare garbiaren aldaketen egoera, ez eskudiruaren fluxuen egoera.

b) Ez balantzean, ez oroitidazkian ez da informaziorik erregistratu NFKAren langile funtzionario jardunekoen eta pasiboen montepioek sortutako betebehar aktuarialei buruz. NFKAk egindako azterlan eta balioespenen arabera, montepio horren prestazioak direla-eta 2019-2087 aldirako kostua 1.898 milioi euro konstante ingurukoa izanen da.

c) Egoeraren balantzean, ezin izan dugu lortu ebidentziarik “Ibilgetu materialen” kontabilitate-saldoaren arrazoizkotasunari buruz —saldo hori 2.351,99 milioi eurokoa zen 2018ko abenduaren 31n—, zeren eta hura ez baitago babestuta aplikatu beharreko kontabilitate-printzipio eta -irizpideen arabera egoki baloratutako ondasunen inbentario orokor batean.

*Auditoretza finantzarioko iritzia, salbuespenekin.*

Gure iritzian, "Iritzi finantzarioaren oinarria, salbuespenarekin" atalaren a) eta b) paragrafoetan deskribatutako egitateen eraginengatik ez bada eta c) paragrafoan norainokoaren mugak izan ditzakeen eraginengatik ez bada, erantsitako urteko kontuek irudi zehatza erakusten dute alderdi esanguratsu guztietan, ondareari eta NFKAren eta haren erakunde autonomoen 2018ko abenduaren 31ko finantza-egoerari buruz. Halaber, kontu orokorrak emaitza ekonomiko eta aurrekontukoak islatzen dituzte, data horretan amaitutako urteko ekitaldiari dagozkionak, aplikatzekoa den informazio Aurrekontua finantzario publikoari buruzko lege-esparruari eta, bereziki, bertan jasotako kontabilitateko eta aurrekontuko printzipio eta irizpideei jarraituz.

*Azpimarra egiteko paragrafoa*

Arreta deitu nahi dugu urteko kontuetan jasotako honako alderdi hauei buruz, zeinek eraginik ez baitute emandako iritzian:

* 2017an lortutako aurrekontu-superabitak —zeina funtsean baitator Hitzarmen Ekonomikoaren indarrez Nafarroak Estatuari egin beharreko ekarpena behin betiko ezartzearen ondoriozko erregulaziotik— erraztu zuen NFKAk 128 milioi euroko zor-amortizazio aurreratua egin zezan 2018an.
* Gastu orokorretarako diruzaintza-gerakinak 158,14 milioikoa da, eta ehuneko 56 jaitsi da 2017koarekin alderatuta.
* 2018ko abenduaren 31n, Foru Komunitatearen finantza-zorra 3.085,35 milioikoa zen: 2.779,87 milioi epe luzeko zor gisa sailkatuta eta 305,48 milioi epe laburreko zor gisa. Zenbateko horrek adierazten du 2017koaren aldean ehuneko bosteko (172,75 milioi) jaitsiera egon dela, eta ekitaldiko diru-sarrera arrunten ehuneko 80 dela.
* 2018ko finantzaketaren egitura aldatu egin da 2017koarekin alderatuta, eta diru-sarrera propioen ekarpena handiagoa da zorpetzearen ekarpenarekin alderatuta, hurrengo taulan erakusten den bezala:

|  |  |  |  |  |  |
| --- | --- | --- | --- | --- | --- |
| Diru-sarrerak | Zenbatekoa, 2017 | % | Zenbatekoa, 2018 | % | Aldea (%)  2018/2017 |
| Propioak | 3.841.506 | 85 | 3.787.387 | 92 | -1 |
| Zorduntzea | 498.008 | 11 | 208.058 | 5 | -58 |
| Transferentziak | 188.719 | 4 | 107.218 | 3 | -43 |

* Tributuen bidezko diru-bilketa likidoa 3.482,95 milioikoa izan zen 2018an, 2017koa baino ehuneko bost handiagoa; zenbateko horrek Nafarroako BPGaren[[1]](#footnote-1) ehuneko 17 egiten du.
* Foru Komunitateko Administrazio Publikoaren Sektoreak, 2018an, aurrekontu-egonkortasunari buruzko araudiaren eraginetarako eta kontabilitate nazionaleko terminoetan, ezarrita dauden betekizun guztiak bete zituen, aurreko urtean ez bezala, orduan ez baitzuen gastu-araua bete.

**Azken batean**, NFKAren eta haren erakunde autonomoen finantza egoerak —adierazle ekonomiko-finantzarioetan nolabaiteko okertze bat izan badu ere aipatutako zorraren amortizazio aurreratua dela eta— hobekuntza-sintomak badauzka beste arlo batzuetan. Nahiz eta NFKAk jarraitzen duen kanpoko finantzaketara jotzen aurreko pasibo finantzarioen mugaeguneratzeei aurre egiteko, bere finantzaketa-egiturak hobera egin du eta zorpetzetik independenteagoa da; hala eta guztiz ere, mendekotasun nabarmena dago bi alderdi hauek direla eta: zorraren amortizazio-egutegia eta finantza-merkatuen interes-tasen bilakaera.

III.2. Legezkotasuna betetzearen fiskalizazioari buruzko iritzia

*Legezkotasunari buruzko iritziaren oinarria, salbuespenekin*

NFKAko departamentuek Kontu-hartze Zerbitzuari emandako informazioaren arabera, kalkulatu dugu 2. kapituluko —ondasun eta zerbitzu arruntak— gastuaren ehuneko 30,27 (190,52 milioi) badagokiela indarraldia amaituta duten edo kontratu-euskarri ezagunik ez duten kontratuetan oinarrituta ordaindu diren prestazioei.

*Legedia betetzeari buruzko iritzia*

Gure ustez, “Legezkotasunari buruzko iritziaren oinarria, salbuespenekin” ataleko paragrafoan deskribatu ditugun egitateen eraginengatik ez bada eta egindako lanaren norainokoa kontuan hartuta, Nafarroako NFKAren eta haren EEAAen 2018ko ekitaldiko urteko kontu orokorretan islatutako jarduketak, aurrekontu- eta finantza-eragiketak eta informazioa bat datoz, garrantzizko alderdi guztietan, funts publikoen kudeaketari aplikatzekoa zaion araudiarekin.

IV. Foru Komunitateko administrazioaren eta haren erakunde autonomoen 2018ko ekitaldiko kontuen laburpena

Ondoren, NFKAren eta haren EEAAen 2018ko urteko kontuak osatzen dituzten kontabilitateko egoera-orri garrantzitsuenen laburpena aurkezten dugu.

IV.1 2018ko aurrekontuaren likidazioa

2018ko gastuen aurrekontuaren likidazioa, kapitulu ekonomikoen arabera

(euroak, milakotan)

|  |  |  |  |  |  |  |
| --- | --- | --- | --- | --- | --- | --- |
| Kapitulu ekonomikoa | Hasierako kreditua | Aldaketak | Behin betiko kreditua | Aitortutako betebehar garbiak | Betetakoa (%) | Ordaindutakoa |
| Langile-gastuak | 1.248.514 | 14.953 | 1.263.467 | 1.253.174 | 99 | 1.253.174 |
| Gastu arruntak ondasun eta zerbitzuetan | 653.821 | 3.571 | 657.392 | 629.415 | 96 | 578.296 |
| Finantza-gastuak | 90.704 | 11.395 | 102.099 | 96.305 | 94 | 96.305 |
| Transferentzia arruntak | 1.536.826 | 15.377 | 1.552.203 | 1.513.873 | 98 | 1.487.020 |
| Luzapenerako edo kontingentzietarako funtsa | 11.764 | -8.422 | 3.342 | 0 | 0 | 0 |
| Inbertsio errealak | 161.929 | 15.088 | 177.017 | 152.456 | 86 | 108.470 |
| Kapital-transferentziak | 186.247 | 40.472 | 226.719 | 133.895 | 59 | 101.766 |
| Finantza-aktiboak | 29.182 | 0 | 29.182 | 27.399 | 94 | 27.399 |
| Finantza-pasiboak | 245.148 | 128.000 | 373.148 | 373.148 | 100 | 373.148 |
| Guztira | 4.164.135 | 220.434 | 4.384.569 | 4.179.665 | 95 | 4.025.578 |

2018ko diru-sarreren aurrekontuaren likidazioa, kapitulu ekonomikoen arabera

(euroak, milakotan)

|  |  |  |  |  |  |  |
| --- | --- | --- | --- | --- | --- | --- |
| Kapitulu ekonomikoa | Hasierako aurreikuspena | Aldaketak | Behin betiko aurreikuspena | Aitortutako eskubide garbiak | Betetzea (%) | Diru-bilketa garbia |
| Zuzeneko zergak | 1.708.175 | 0 | 1.708.175 | 1.739.788 | 102 | 1.677.120 |
| Zeharkako zergak | 1.889.459 | 0 | 1.889.459 | 1.870.161 | 99 | 1.768.714 |
| Tasak, prezio publikoak eta bestelakoak | 99.530 | 5.212 | 104.742 | 143.961 | 137 | 99.276 |
| Transferentzia arruntak | 48.914 | 5.496 | 54.410 | 77.598 | 143 | 65.171 |
| Ondare bidezko diru-sarrerak | 5.893 | 0 | 5.893 | 10.573 | 179 | 3.433 |
| Inbertsio errealen besterentzea | 360 | 449 | 809 | 1.293 | 160 | 1.293 |
| Kapital-transferentziak | 22.387 | 26 | 22.413 | 29.620 | 132 | 14.531 |
| Finantza-aktiboak | 46.131 | 209.251 | 255.382 | 21.612 | 8 | 19.989 |
| Finantza-pasiboak | 343.286 | 0 | 343.286 | 208.058 | 61 | 208.058 |
| Guztira | 4.164.135 | 220.434 | 4.384.569 | 4.102.664 | 94 | 3.857.585 |

IV.2. 2018ko aurrekontu-emaitza

(euroak, milakotan)

|  |  |  |  |
| --- | --- | --- | --- |
| Kontzeptuak | Aitortutako eskubideak | Aitortutako betebeharrak | Zenbatekoa |
| 1 Eragiketa arruntak | 3.842.081 | 3.492.767 | 349.314 |
| 2. Kapital-eragiketak | 30.913 | 286.351 | -255.438 |
| 3. Finantza-aktiboekiko eragiketak | 21.612 | 27.399 | -5.787 |
| I. Ekitaldiko aurrekontu-emaitza | 3.894.606 | 3.806.517 | 88.089 |
| II. Finantza-pasiboen alde garbia | 208.058 | 373.148 | -165.090 |
| **III. Ekitaldiko aurrekontu-saldoa** | | | **-77.001** |
| 4. Atxiki gabeko diruzaintza-gerakinarekin finantzatutako betebehar aitortuak | |  | 141.006 |
| 5. Toki entitateek Nafarroako tributuetan parte hartzeko funtsari atxikitako diruzaintza-gerakinarekin finantzatutako betebehar aitortuak | |  | 0 |
| 6. Ekitaldiari egotz dakizkiokeen finantzaketa-desbideratze negatiboak | |  | 8.668 |
| 7. Ekitaldiari egotz dakizkiokeen finantzaketa-desbideratze positiboak | |  | 34.137 |
| **V. Ekitaldiko aurrekontuaren saldo doitua (III+4+5+6-7)** | | | **38.536** |

IV.3. Diruzaintza-gerakina 2018ko abenduaren 31n

(eurotan)

|  |  |  |
| --- | --- | --- |
| Kontzeptuak | | Zenbatekoa |
| **+ Kobratzeko dauden eskubideak** | | **228.556.002** |
| Diru-sarreren aurrekontua: aurtengo ekitaldia | 865.456.076 |  |
| Diru-bilketa zaileko eskubideak | 504.802.981 |  |
| Aplikatzekoak diren partidengatiko gutxiagotzea | 76.405.564 |  |
| Aplikatzekoak diren partidengatiko gutxiagotzea (hirugarrenen kontabilitate laguntzailea) | 59.914.611 |  |
| Diru-sarreren aurrekontua: itxitako ekitaldiak | 6.963.784 |  |
| Diru-bilketa zaileko eskubideak | 6.885.866 |  |
| Aurrekontuz kanpoko diru-sarrerak | 4.281.231 |  |
| Diru-bilketa zaileko eskubideak | 136.067 |  |
| **- Ordaintzeko dauden betebeharrak** | | **0,004** |
| Gastuen aurrekontua: aurtengo ekitaldia | 349.074.747 |  |
| Gastuen aurrekontua: itxitako ekitaldiak | 2.736.053 |  |
| Aurrekontuz kanpoko gastuak | 22.713.894 |  |
| **+ Funts likidoak** |  | **437.481.022** |
| Diruzaintza-gerakina, guztira | | 291.512.330 |
| Diruzaintza-gerakina, Toki Ogasunen Funtsari atxikitakoa | 63.384.849 |  |
| Finantzaketaren desbideratze metatu positiboak | 33.126.195 |  |
| PFEZren % 0,7ri atxikitako diruzaintza-gerakina | 1.311.912 |  |
| Diruzaintza-gerakina Ikuspuntu finantzariotik jasangarriak diren inbertsioak (TIP) | 25.706.085 |  |
| Diruzaintza-gerakina Ikuspuntu finantzariotik jasangarriak diren gainerako inbertsioak | 9.840.000 |  |
| Atxikitako diruzaintza-gerakina | | 133.369.041 |
| Gastu orokorretarako diruzaintza-gerakina | | 158.143.289 |

IV.4. 2018ko abenduaren 31ko egoera-balantzea

(eurotan)

|  |  |  |
| --- | --- | --- |
| AKTIBOA | 2018ko ekitaldia | 2017ko ekitaldia |
| **A) Ibilgetua** | **2.900.098.555** | **2.806.341.257** |
| **III. Ibilgetu materialak** | **2.351.988.702** | **2.269.837.824** |
| 1. Lursailak eta eraikinak | 1.568.437.784 | 1.527.036.478 |
| 2. Instalazio teknikoak eta makineria | 75.821.696 | 71.075.757 |
| 3. Tresneria eta altzariak | 423.506.010 | 401.916.231 |
| 4. Bestelako ibilgetua | 284.223.212 | 269.809.358 |
| **V. Finantza-inbertsio iraunkorrak** | **548.109.853** | **536.503.433** |
| 1. Epe luzeko baloreen zorroa | 540.187.256 | 540.187.256 |
| 2. Epe luzerako bestelako inbertsio eta kredituak | 81.104.818 | 74.066.473 |
| 4. (Hornidurak) | -73.182.221 | -77.750.295 |
| **C) Aktibo zirkulatzailea** | **859.280.088** | **948.197.150** |
| **I. Izakinak** | **17.479.436** | **18.623.835** |
| 2. Lehengaiak eta beste hornigai batzuk | 17.479.436 | 18.623.835 |
| **II. Zordunak** | **404.301.955** | **298.419.502** |
| 1. Aurrekontuko zordunak | 911.863.312 | 804.754.661 |
| 2. Aurrekontuetatik kanpoko zordunak | 95.394 | 107.883 |
| 3. Beste erakunde publiko batzuen konturako baliabideak administratzeagatiko zordunak | 3.145.819 | 365.696 |
| 5. Bestelako zordunak | 5.362.363 | 5.527.761 |
| 6. (Hornidurak) | -516.164.933 | -512.336.499 |
| **III. Aldi baterako inbertsio finantzarioak** | **17.675** | **18.024** |
| 3. Epe laburrerako eratutako fidantza eta gordailuak | 17.675 | 18.024 |
| **IV. Diruzaintza** | **437.481.022** | **631.135.789** |
| Aktiboa, guztira (A+C) | 3.759.378.643 | 3.754.538.406 |

|  |  |  |
| --- | --- | --- |
| ONDARE GARBIA ETA PASIBOA | 2018ko ekitaldia | 2017ko ekitaldia |
| **A) Funts propioak** | **120.596.840** | **-19.518.265** |
| **I. Ondarea** | **-301.388.648** | **-247.812.397** |
| 1. Ondarea | -301.388.648 | -247.812.397 |
| **III. Aurreko ekitaldiko emaitzak** | **281.867.668** | **-53.576.251** |
| 1. Aurreko ekitaldiko emaitzak | 281.867.668 | -53.576.251 |
| **IV. Ekitaldiko emaitzak** | **140.117.820** | **281.870.383** |
| **C) Epe luzeko hartzekodunak** | **2.791.150.940** | **2.979.579.541** |
| **I. Obligazioen eta bestelako balore negoziagarrien jaulkipenak** | **1.271.332.240** | **1.359.560.412** |
| 1. Obligazioak eta bonuak | 1.271.332.240 | 1.359.560.412 |
| **II. Epe luzeko bestelako zorrak** | **1.519.818.700** | **1.620.019.129** |
| 2. Bestelako zorrak | 1.519.417.946 | 1.619.574.611 |
| 4. Epe luzerako jasotako fidantzak eta gordailuak | 400.754 | 444.518 |
| **D) Epe laburreko hartzekodunak** | **847.630.863** | **794.477.130** |
| **I. Obligazioen eta bestelako balore negoziagarrien jaulkipenak** | **305.485.752** | **289.839.293** |
| 1. Epe laburreko obligazioak eta bonuak | 181.565.251 | 271.973.534 |
| 2. Kreditu-erakundeekin dauden epe laburreko zorrak | 123.920.501 | 17.865.759 |
| **III. Hartzekodunak** | **542.145.111** | **504.637.837** |
| 1. Aurrekontuko hartzekodunak | 387.168.224 | 441.052.086 |
| 3. Beste erakunde publiko batzuen konturako baliabideak administratzeagatiko hartzekodunak | 7.645.149 | 6.838.127 |
| 4. Administrazio publikoak | 3.629.934 | 3.458.494 |
| 5. Beste hartzekodunak | 139.606.338 | 50.417.867 |
| 6. Epe laburrean jasotako fidantzak eta gordailuak | 4.095.466 | 2.871.262 |
| Ondare garbia eta pasiboa, guztira (A+C+D) | 3.759.378.643 | 3.754.538.406 |

IV.5. 2018ko emaitzen kontua

(eurotan)

|  |  |  |
| --- | --- | --- |
| Zor | 2018ko ekitaldia | 2017ko ekitaldia |
| A) Gastuak |  |  |
| **2. Hornidurak** | **277.280.903** | **261.778.494** |
| b) Ekitaldiko kontsumoak | 277.280.903 | 261.778.494 |
| **3. Kudeaketa arrunteko beste gastu batzuk** | **1.698.330.536** | **1.754.736.004** |
| **a) Langile gastuak** | **1.160.183.949** | **1.148.365.174** |
| a.1) Soldatak eta ordainsariak | 969.880.829 | 967.274.105 |
| a.2) Gizarte-zamak | 190.303.120 | 181.091.068 |
| **b) Gizarte-prestazioak** | **94.132.772** | **89.920.091** |
| **d) Trafiko horniduretako aldeak** | **3.868.238** | **26.863.753** |
| d.1) Horniduren aldea eta kobraezinak diren kredituen galerak | 3.868.238 | 26.863.753 |
| **e) Beste kudeaketa-gastu batzuk** | **351.346.325** | **325.307.855** |
| e.1) Kanpoko zerbitzuak | 348.169.534 | 321.828.275 |
| e.2) Tributuak | 74.638 | 53.290 |
| e.3) Askotariko gastuak | 3.102.153 | 3.426.290 |
| **f) Finantza-gastuak eta antzekoak** | **88.799.252** | **87.416.289** |
| f.1) Zorrengatik | 88.799.252 | 87.416.289 |
| **g) Finantza-inbertsioetarako horniduren aldaketa** | **0** | **76.862.843** |
| **4. Transferentziak eta dirulaguntzak** | **1.656.800.893** | **1.609.563.473** |
| a) Transferentzia arruntak | 1.514.034.538 | 1.493.151.981 |
| c) Kapital-transferentziak | 142.766.355 | 116.411.492 |
| **5. Ez-ohiko galera eta gastuak** | **105.383.245** | **85.169.951** |
| c) Aparteko gastuak | 68.589.816 | 64.917.079 |
| d) Beste ekitaldi batzuetako gastuak eta galerak | 36.793.429 | 20.252.871 |
| **Saldo hartzekoduna (aurrezkia)** | **140.117.820** | **281.870.383** |
| Zorra, guztira | 3.877.913.397 | 3.993.118.304 |

|  |  |  |
| --- | --- | --- |
| (eurotan) | | |
| Hartzeko | 2018ko ekitaldia | 2017ko ekitaldia |
| B) Diru-sarrerak |  |  |
| **1 Ohiko kudeaketako diru-sarrerak** | **3.636.112.686** | **3.685.624.451** |
| **a) Tributu bidezko diru-sarrerak** | **3.622.999.309** | **3.671.213.295** |
| a.1) Pertsona fisikoen errentaren gaineko zerga | 1.363.412.607 | 1.288.708.418 |
| a.2) Sozietateen gaineko zerga | 223.538.101 | 303.958.016 |
| a.3) Oinordetzen eta dohaintzen gaineko zerga | 56.503.456 | 45.771.673 |
| a.4) Ondarearen gaineko zerga | 37.872.842 | 39.037.444 |
| a.8) Zuzeneko beste zerga batzuk | 58.356.289 | 48.549.460 |
| a.9) Ondare-eskualdatzeen eta EJDen gaineko zerga | 68.746.535 | 54.504.939 |
| a.10) Balio erantsiaren gaineko zerga | 1.269.587.450 | 1.306.835.866 |
| a.11) Zerga bereziak | 531.018.571 | 571.050.823 |
| a.15) Zerbitzuak emateko tasak | 13.963.458 | 12.796.656 |
| **b) Kotizazio sozialak** | **1.684.368** | **1.882.556** |
| **c) Zerbitzu-emateak** | **11.429.009** | **12.528.600** |
| c.1) Zerbitzu-emateagatiko prezio publikoak | 11.429.009 | 12.528.600 |
| **2. Ohiko kudeaketako beste diru-sarrera batzuk** | **130.645.926** | **108.718.363** |
| **a) Diru-itzultzeak** | **11.967.925** | **11.377.652** |
| **b) Salmentak eta zerbitzu-emateak** | **42.984.947** | **40.520.721** |
| **c) Kudeaketaren ondoriozko beste diru-sarrera batzuk** | **40.859.410** | **40.525.163** |
| c.1) Diru-sarrera osagarriak eta kudeaketa arrunteko beste batzuk | 40.859.410 | 40.525.163 |
| **f) Beste diru-sarrera finantzario batzuk** | **30.265.570** | **16.294.827** |
| f.1) Beste interes batzuk | 30.265.570 | 16.294.827 |
| **g) Finantza-inbertsioetarako horniduren aldea** | **4.568.074** | **0** |
| **3. Transferentziak eta dirulaguntzak** | **107.218.365** | **188.727.239** |
| a) Transferentzia arruntak | 77.597.939 | 178.368.109 |
| b) Kapital-transferentziak | 29.620.426 | 10.359.130 |
| **5. Ezohiko irabazi eta diru-sarrerak** | **3.936.420** | **10.048.251** |
| a) Ibilgetutik heldu diren etekinak | 196.926 | 54.990 |
| d) Beste ekitaldi batzuetako diru-sarrerak eta etekinak | 3.739.494 | 9.993.261 |
| Hartzekoa, guztira | 3.877.913.397 | 3.993.118.304 |

V. Ondorioak eta gomendioak

Ondoren ohar eta iruzkin gehigarri batzuk jaso ditugu, Ganbera honen ustez fiskalizazio-txosten honen hartzaile eta erabiltzaileentzat interesgarri gerta daitezkeenak. Halaber, informazio xehakatua jasotzen du txosten honen III. epigrafean aipatutako salbuespenei buruz.

Halaber, jasotzen ditu Ganbera honen ustez NFKAren eta haren erakunde autonomoen kudeaketa ekonomiko eta administratiboa hobetzeko beharrezkoak diren gomendioak.

V.1. Nafarroako 2018ko aurrekontu orokorrak

2017ko abenduaren 28an, 2018rako Nafarroako Aurrekontu Orokorrei buruzko Foru Legea onetsi zen, 4.164,14 milioi euroko zenbatekoarekin; kopuru hori, halere, 3.128,68 milioira jaisten da AEFILOa betetzearen eraginetarako (gastu-sabaia).

2018ko aurrekontuak badu gastuetako partiden artean kontingentzietarako funts bat, AEFILOaren eskakizunekin bat. Funts horrek, hasiera batean, 11,76 milioi euroko hornidura du, aurrekontuetan aurreikusi ezin izan diren premia geroraezin eta eskatu ahalakoak ez direnei aurre egin ahal izateko.

Aurrekontuak ez du gastu-programen eta haien kasuko helburuen oroitidazki deskriptiborik, araudiak hala ezartzen badu ere; horri dagokionez, ildo estrategikoen deskribapen-dokumentu bat ageri da, zeinean, oro har, ez baita balio objektiborik zehazten, ez eta ezarritako lerro bakoitzerako adierazlerik ere, halakorik badago.

*Aurrekontu-aldaketak*

Gastuetarako hasierako kredituek ehuneko bosteko igoera garbia izan dute (220,43 milioi euro) aldaketen bitartez, eta kreditu bateratuak 4.384,57 milioikoak izatera iritsi dira.

Honako hauek izan ziren 2018an onetsitako aldaketak:

|  |  |  |
| --- | --- | --- |
|  |  | (euroak, milakotan) |
| Aurrekontu-aldaketak | Diru-sarrera handiagoekin finantzatuak | Beste gastu batzuk gutxituz finantzatuak |
| Kreditu gehikuntzak | 146.252 | 48.169 |
| Kreditu sorkuntza | 7.716 | 0 |
| Kredituak sartzea | 30.920 | 8.153 |
| Kreditu-osagarriak | 0 | 3.100 |
| Aparteko kredituak | 35.546 | 1.633 |
| Guztira, 2018 | 220.434 | 61.055 |

Aurreko taulan, ez dira kreditu-transferentziak sartzen, zeren eta eragiketa horiek ez baitute aurrekontu-eraginik kredituen guztizko zenbatekoan.

Kontuen Ganberak, Parlamentuak eskatuta eta indarra duen legeriari jarraituz, legezkotasun txostenak egin zituen Ogasuneko kontseilariaren eskumenekoak diren ekitaldiko aurrekontu-aldaketei buruz, eta ondorioztatu du organo eskudunak onetsi zituela eta onetsitako aurrekontu-araudian ezarritako legezko mugak errespetatu zirela; besteak beste, finantzabideen egokitasunari dagokiona. Ganbera honek txostena egin dien aldaketen guztizko zenbatekoak 262,53 milioi egin zuen.

Bere aldetik, aurreikusitako Kontingentzia Funtsaren ehuneko 72 erabili zen (8,42 milioi euro), epai judizialetatik heldutako betebeharrak finantzatzeko: funtsean, behar horiek lotuta daude langile funtzionarioen eta araubide administratiboan kontratatutako langileen arteko tratu-berdintasunaren printzipioa aplikatzearekin, eta O-NOZi prestazio hori itzuli baino lehen Nafarroako Ospitaleguneko elikadura-zerbitzua ematen zuen enpresan lan egiten zuten langileekin; halaber, funtsaren zati bat erabili zen Montepioko klase pasiboetako pentsioen kostuaren ustekabeko igoerari eta 2018ko uztailaren 1etik aurrerako eraginekin onetsitako soldata-kostuari aurre egiteko.

2018ko abenduaren 31n baliagarri ez dauden kredituek 2,51 milioi euro egiten dute, eta Landa Garapeneko, Ingurumeneko eta Toki Administrazioko Departamentuari (1,29 milioi) eta Garapen Ekonomikorako Departamentuari (1,22 milioi) dagozkie.

*Aurrekontuaren likidazioa*

Gastuen kreditu bateratuek 4.384,57 milioi egiten dute, aurreko paragrafoetan aipatutako aldaketak egin ondoren. 2018an aitortutako betebeharrek 4.179,67 milioi euro egin dute, eta betetzearen eta ordainketaren portzentajea ehuneko 95 da bi kasuetan.

Aitortutako eskubide garbiek 4.102,66 milioi euro egiten dute, eta betetze- eta kobrantza-maila ehuneko 94 dira.

Honako alderdi hauek nabarmendu behar ditugu:

* 2018an gastatutako 100 euro bakoitza honela erabili eta finantzatu dira:

|  |  |  |  |  |  |
| --- | --- | --- | --- | --- | --- |
| Gastuaren izaera | Zenbatekoa  2017 | Zenbatekoa  2018 | Finantzabidea | Zenbatekoa  2017 | Zenbatekoa  2018 |
| Langileak | 31 | 30 | Tributu bidezko diru-sarrerak | 81 | 88 |
| Ondasun arruntak eta zerbitzuak | 15 | 15 | Transferentzien bidezko diru-sarrerak | 4 | 3 |
| Transferentzien bidezko gastuak | 40 | 39 | Ondare bidezko diru-sarrerak eta beste | 4 | 4 |
| Inbertsio errealak | 3 | 4 | Zorduntzea | 11 | 5 |
| Finantza-zama | 9 | 11 |  |  |  |
| Finantza-aktiboak | 2 | 1 |  |  |  |
|  | 100 | 100 |  | 100 | 100 |

Ikusi den bezala, 2018an, gastuaren egiturak, oro har, ez du aldaketa aipagarririk, nahiz eta finantza-zamak ehuneko bi egin duen gora.

Finantzaketari dagokionez, tributu bidezko diru-sarrerek guztizkoan duten garrantziak nabarmen egin du gora, ehuneko zazpi hain zuzen; zorpetzearen ekarpenak, berriz, sei puntu egin du behera.

2018ko aurrekontu-gastua, bere helburuari edo egitekoari erreparatuta, honako hau izan zen:

|  |  |  |  |  |  |
| --- | --- | --- | --- | --- | --- |
|  | (euroak, milakotan) | | | | |
| Gastu-politika | | Aitortutako betebehar garbiak, 2017 | Aitortutako betebehar garbiak, 2018 | 2018ko aitortutako betebehar garbi guztien gainean (%) | 2018/2017 aldea (%) |
| **Oinarrizko zerbitzu publikoak** | | **124.482** | **132.002** | **3,1** | **6** |
| Justizia | | 28.254 | 30.421 | 0,7 | 8 |
| Herritarren segurtasuna eta espetxe-erakundeak | | 87.501 | 90.990 | 2,1 | 4 |
| Atzerri-politika | | 8.727 | 10.591 | 0,3 | 21 |
| **Gizarte-babeseko eta -sustapeneko jarduketak** | | **496.688** | **541.887** | **13,0** | **9** |
| Pentsioak | | 104.000 | 108.478 | 2,5 | 4 |
| Bestelako prestazio ekonomikoak | | 2.289 | 2.455 | 0,1 | 7 |
| Gizarte zerbitzuak eta gizarte sustapena | | 302.283 | 329.633 | 7,9 | 9 |
| Enpleguaren sustapena | | 39.239 | 48.937 | 1,2 | 25 |
| Etxebizitza eskuratzea eta eraikuntza sustatzea | | 48.877 | 52.384 | 1,3 | 7 |
| **Lehentasunezko izaera duten ondasun publikoen ekoizpena** | | **1.700.637** | **1.775.194** | **42,5** | **4** |
| Osasuna | | 1.017.696 | 1.064.295 | 25,5 | 5 |
| Hezkuntza | | 634.791 | 652.213 | 15,6 | 3 |
| Kultura | | 48.150 | 58.686 | 1,4 | 22 |
| **Jarduketa ekonomikoak** | | **351.276** | **361.892** | **8,7** | **3** |
| Nekazaritza, abeltzaintza eta elikadura | | 77.560 | 85.054 | 2,0 | 10 |
| Industria eta energia | | 14.275 | 17.604 | 0,4 | 23 |
| Merkataritza, turismoa eta enpresa txiki eta ertainak | | 7.161 | 8.207 | 0,2 | 15 |
| Garraiorako dirulaguntzak | | 26.136 | 27.289 | 0,7 | 4 |
| Azpiegiturak | | 147.997 | 166.737 | 4,0 | 13 |
| Ikerketa, garapena eta berrikuntza | | 71.957 | 45.894 | 1,1 | -36 |
| Izaera ekonomikoko beste jarduketa batzuk | | 6.190 | 11.107 | 0,3 | 79 |
| **Jarduketa orokorrak:** | | **1.310.672** | **1.368.690** | **32,7** | **4** |
| Goi-zuzendaritza | | 18.455 | 18.626 | 0,4 | 1 |
| Zerbitzu orokorrak | | 130.651 | 70.487 | 1,6 | -46 |
| Finantza eta tributu administrazioa | | 17.688 | 19.163 | 0,5 | 8 |
| Estatuarekiko Hitzarmen Ekonomikoa. | | 511.393 | 529.873 | 12,7 | 4 |
| Estatuarekiko bestelako hitzarmenak | | 9.350 | 8.350 | 0,2 | -11 |
| Toki-administrazioentzako transferentziak | | 241.932 | 254.811 | 6,1 | 5 |
| Zor publikoa | | 381.203 | 467.380 | 11,2 | 23 |
| Guztira | | 3.983.755 | 4.179.665 | 100 | 5 |

2018an, nabarmentzekoak dira Osasunaren eta Hezkuntzaren arloko gastuak, zeinek guztizko gastuaren ehuneko 26 eta 16 egiten baitute hurrenez hurren. Gainera, azpimarratu nahi ditugu Estatuarekiko Hitzarmena, zor publikoa eta gizarte-zerbitzuak zein gizarte-sustapeneko zerbitzuak, zeinek ehuneko 13, 11 eta zortzi egiten baitute, hurrenez hurren.

2017arekin alderatuta, ikusten da gastu batzuetan igoera nabarmenak izan direla: esate baterako, enpleguaren sustapenak ehuneko 25eko igoera izan du; zor publikoak, ehuneko 23koa; kulturak, ehuneko 22koa, eta izaera ekonomikoko beste jarduketa batzuen gisara katalogatutako gastuek, berriz, ehuneko 79koa. Bestetik, gutxitu diren gastu bakarrak honako hauei dagozkienak dira: ikerketari, garapenari eta berrikuntzari dagozkienak, ehuneko 36 jaitsi baitira; zerbitzu orokorrei dagozkienak, ehuneko 46 jaitsi baitira, eta Estatuarekiko beste itun batzuei dagozkienak, ehuneko 11 gutxitu baitira.

Aurreko gastu-kategoriak gastu-politiken arabera multzokatuz gero —oinarrizko gastu publikoak, gastu sozialak (babeseko eta gizarte sustapeneko jarduketak eta lehentasunezko izaera duten ondasunen ekoizpena), izaera ekonomikoko jarduketak eta jarduketa orokorrak—, honako hau da 2018ko gastuaren banaketa:

2017tik 2018ra aipatutako aldaketak gertatu badira ere, aipatutako politiken arteko gastu-banaketaren portzentajeak bi ekitaldietan berdinak dira.

Hurrengo taulan, 2017rako eta 2018rako aurrekontu-likidazioarekin lotutako adierazleen multzo baten alderaketa bat erakusten dugu:

|  |  |  |  |
| --- | --- | --- | --- |
| (euroak, milakotan) | | | |
| Adierazlea | 2017 | 2018 | 2018/2017 aldea (%) |
| Gastua, guztira | 3.983.755 | 4.179.665 | 5 |
| Gastu arruntak (1. kapitulutik 4.era) | 3.404.624 | 3.492.767 | 3 |
| Funtzionamendu gastuak (1,2 eta 4. kapituluak) | 3.313.753 | 3.396.462 | 2 |
| Kapitaleko gastuak (6. eta 7. kapituluak) | 226.272 | 286.351 | 27 |
| Finantza-eragiketen gastuak (8. eta 9. kapituluak) | 352.859 | 400.547 | 14 |
| Diru-sarrerak, guztira | 4.528.234 | 4.102.664 | -9 |
| Diru-sarrera arruntak (1. kapitulutik 5. kapitulura) | 3.971.145 | 3.842.080 | -3 |
| Tributu bidezko diru-sarrerak (zergak, tasak eta kontribuzio bereziak) | 3.673.881 | 3.626.622 | -1 |
| Tributu bidezko diru-sarrerak / gastu arruntak (ehunekoa) | 108 | 104 | -4 |
| Tributuen diru-bilketa likidoa\* | 3.682.671 | 3.482.954 | -5 |
| Tributuen diru-bilketa likidoak BPGaren gainean zenbat egiten duen | 19,36 | 16,94 | -13 |
| Kapitaleko diru-sarrerak (6. eta 7. kapituluak) | 10.634 | 30.913 | 191 |
| Finantza eragiketen bidezko diru-sarrerak (8. eta 9. kapituluak) | 546.455 | 229.670 | -58 |
| \* Diru-bilketa likidotzat ulertzen dira urteko ekitaldian eta itxitako ekitaldietan eskudirutan egindako kobrantzak gehi formalizazioak eta konpentsazioak ken itzulketak. | | | |

Arestiko datu horiek kontuan hartuz, ondoko alderdiak azpimarratu nahi ditugu:

* 2018an, guztizko gastuak 4.179,67 milioikoak izan dira, eta ehuneko bost egin dute gora (195,91 milioi) 2017koekin alderatuta.

Haien izaerari erreparatuta, gastu arruntak guztizkoaren ehuneko 84 dira, eta ehuneko hiru handitu dira; finantza-eragiketei dagozkienak ehuneko 10 dira, eta ehuneko 14 egin dute gora 2017koekin alderatuta; kapital-gastuek, bestetik, gainerako ehuneko seia egiten dute, eta aurreko urtekoak baino ehuneko 27 handiagoak dira.

* 2018ko diru-sarrerak, zeinak 4.102,66 milioikoak baitira, ehuneko bederatzi egin dute behera 2017koekin alderatuta (425,57 milioi).

Diru-sarrera arruntek (3.842,08 milioi) ehuneko bederatzi egin zuten behera, eta horien barruan, tributu-izaerakoak (3.626,62 milioi) ehuneko bat jaitsi ziren; kapitalekoak (30,91 milioi), berriz, ehuneko 191 handitu ziren. Bestetik, finantza-eragiketetatik datozenak (229,67 milioi) ehuneko 58 gutxitu ziren.

* Tributuen bidezko diru-bilketa likidoa 3.482,95 milioikoa izan zen 2018an: zenbateko hori ehuneko bost (199,72 milioi) txikiagoa da 2017koa baino.

Diru-bilketaren zenbateko hori Nafarroako BPGaren ehuneko 17 da; portzentaje hori 2017koa baino txikiagoa da, urte horretan ehuneko 19 izan baitzen.

V.2. NFKAren eta haren EEAAen 2018ko abenduaren 31ko egoera ekonomiko-finantzarioa

Hurrengo taulan, NFKAren eta haren erakunde autonomoen egoera ekonomiko-finantzarioarekin lotutako adierazle batzuen bilakaera erakusten dugu, 2017. eta 2018. urteetan[[2]](#footnote-2):

|  |  |  |  |
| --- | --- | --- | --- |
| (euroak, milakotan) | | | |
| Adierazlea | 2017 | 2018 | 2018/2017 aldea (%) |
| Aurrekontuko saldo ez-finantzarioa | 350.882 | 93.876 | -73 |
| Aurrekontu-emaitza doitua | 551.411 | 38.536 | -93 |
| Aurrezki gordina | 657.391 | 349.313 | -47 |
| Finantza-zama (3. eta 9. kap.) | 384.801 | 469.453 | 22 |
| Aurrezki garbia | 272.590 | -120.140 | -144 |
| Ekitaldiaren emaitzak (desaurrezkia/aurrezkia) | 281.870 | 140.118 | -50 |
| Funts propioak | -19.518 | 120.597 | 718 |
| NFKAren finantza-zorra\* | 3.258.098 | 3.085.360 | -5 |
| Zorrak diru-sarrera arrunten gainean egiten duen ehunekoa | 82 | 80 | -2 |
| Gastu orokorretarako diruzaintza-gerakina | 359.210 | 158.143 | -56 |
| Eratutako abalak (saldo bizia) | 122.095 | 101.563 | -17 |
| Etorkizuneko ekitaldietarako hitzartutako gastuak | 4.131.120 | 3.930.278 | -5 |

\* Amortizatutako kostua.

Aurreko bilakaeratik, honako hau nabarmendu behar dugu:

* Aurrekontu-saldo ez-finantzarioa 93,88 milioikoa izan zen 2018an; zenbateko hori nabarmen jaitsi zen 2017arekin alderatuta, ehuneko 73 (257 milioi) jaitsi ere; aurrekontu-emaitza doitua, berriz, 38,54 milioikoa izan zen, eta zenbateko hori ere ehuneko 93 jaitsi da (512,88 milioi).
* 2010etik 2016ra, gastu orokorretarako diruzaintza-gerakinak balio negatiboak izan ditu; 2018an, ordea, 158,14 milioi positiboa da, nahiz eta 2017koarekin alderatuta ehuneko 56 jaitsi den, ondoren erakusten den bezala:

(euroak, milakotan)

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Magnitudea | 2010 | 2011 | 2012 | 2013 | 2014 | 2015 | 2016 | 2017 | 2018 |
| Diruzaintza-gerakina  gastu orokorrak | -126.369 | -174.939 | -239.750 | -221.192 | -184.088 | -238.100 | -183.622 | 359.210 | 158.143 |

* Aurrezki gordina ehuneko 47 jaitsi da, 349,31 milioi izateraino, eta 120,14 milioiko aurrezki garbi negatiboa sortu da; balio horrek ere nabarmen egin du behera 2017koarekin alderatuta, orduan 272,59 milioi positiboa izan baitzen.
* Ekitaldiko emaitzak ere behera egin zuen, eta 2017an 281,87 milioikoa izatetik 2018an 140,12 milioikoa izatera pasatu da.
* Adierazle batzuetan okerrera egin den arren, beste batzuek balio positiboak izaten jarraitzen dute, eta horrek eragin du funts propioak positiboak izatera iristea —guztira, 120,60 milioi—, azken bost urteetan negatiboak izan ondoren:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| (euroak, milioitan) | | | | | | | | | |
| Magnitudea | 2010 | 2011 | 2012 | 2013 | 2014 | 2015 | 2016 | 2017 | 2018 |
| Funts propioak | 887,86 | 625,33 | 246,53 | -10,91 | -97,86 | -247,82 | -301,68 | -19,52 | 120,60 |

* 2018ko abenduaren 31ko finantza-zorra, kostua amortizatuta, 3.085,36 milioi eurokoa da; aurreko urtean baino ehuneko bost txikiagoa, beraz. Haren ehuneko hamarrek epe laburrean du muga-eguna. Diru-sarrera arrunten aldean, ehuneko 80 da; 2017an baino ehuneko bi gutxiago.
* Zor garbiaren aurrekontu-bilakaera (itundutako zorra ken amortizatutako zorra) honako hau da 2010-2018 aldirako:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| (euroak, milioitan) | | | | | | | | | |
|  | 2010 | 2011 | 2012 | 2013 | 2014 | 2015 | 2016 | 2017 | 2018 |
| Itundutako zorra | 595,21 | 483,22 | 418,86 | 463,66 | 492,58 | 446,94 | 579,70 | 498,01 | 208,06 |
| Amortizatutako zorra | 103,21 | 91,23 | 107,26 | 193,21 | 296,53 | 307,23 | 416,08 | 293,93 | 373,15 |
| Zor garbia | 492,00 | 391,99 | 311,60 | 270,45 | 196,05 | 139,71 | 163,62 | 204,08 | -165,09 |

Zor garbiaren balio handiena 2010ean izan zen, 492 milioikoa, eta ekitaldi horren ondotik, haren zenbatekoa nabarmen jaisten joaten da, eta gero, berriz, igo egin da; 2018an, aztertutako aldian lehenengo aldiz, amortizatutako zenbatekoa itundutakoa baino handiagoa da, eta horrek esan nahi du zor garbia 165,09 milioi negatiboa dela.

Horretaz gainera, nabarmentzekoa da 2018an itundutako zorra 2010-2018 aldiko txikiena dela, 208,06 milioikoa; eta amortizatuak, berriz, urte hauetako baliorik handiena du: 373,15 milioi.

Ganbera honen aurreko txostenetan adierazi dugun bezala, zor itunduaren eta amortizatuaren zenbateko horiek nabarmen baldintzatzen ditu zorra amortizatzeko egutegiak, txosten honen V.13. epigrafean jaso dugunak.

* Etorkizuneko ekitaldietarako hitzartutako aurrekontu-gastuek 3.930,28 milioi euro egiten dute. Horietatik, ehuneko 87 zorraren zama finantzarioari dagozkio. 2017ko datuekin alderatuta, gastu horiek ehuneko bost egin dute behera.

Hona kapituluz kapituluko eta urtez urteko xehetasunak:

|  |  |  |  |  |  |  |
| --- | --- | --- | --- | --- | --- | --- |
| (euroak, milakotan) | | | | | | |
| Kapitulua | 2019 | 2020 | 2021 | Gainerakoa | Guztira | %, guztizkoaren gainean |
| 1 Langileria-gastuak | 2.233 | 2.225 | 0 | 0 | 4.458 | 0 |
| 2 Gastu arruntak ondasunetan eta zerbitzuetan | 132.257 | 12.995 | 5.060 | 9.279 | 159.591 | 4 |
| 3. Gastu finantzarioak | 66.763 | 59.322 | 49.895 | 208.891 | 384.871 | 10 |
| 4 Transferentzia arruntak | 83.865 | 15.026 | 3.502 | 2.237 | 104.630 | 3 |
| 6 Inbertsio errealak | 57.963 | 18.922 | 13.429 | 4.081 | 94.395 | 2 |
| 7 Kapital-transferentziak | 93.619 | 16.567 | 3.467 | 1.987 | 115.640 | 3 |
| 8 Finantza-aktiboak | 7.350 | 6.350 | 5.850 | 14.250 | 33.800 | 1 |
| 9 Finantza-pasiboak | 265.989 | 244.936 | 234.117 | 2.287.851 | 3.032.893 | 77 |
| Etorkizuneko ekitaldietako gastuak, guztira | 710.039 | 376.343 | 315.320 | 2.528.576 | 3.930.278 | 100 |
| *Ehunekoa/urtea* | *18* | *10* | *8* | *64* | *100* |  |

Aurreko gastuek ez dituzte jasotzen ez funtzionarioen montepioen betebehar aktuarialak, ez itzaleko bidesarietatik datozen gastuak, ez eta interes aldakorra duten maileguengatik zenbatetsitako interesak ere.

Horri buruz, nabarmendu behar dugu oroitidazkian itzaleko bidesarietatik heldu diren eta aurreikus daitezkeen ordainketa-fluxuekin lotutako informazioa jaso dela, etorkizuneko gastu-konpromisoetan jaso gabe baitaude, haien zenbatekoa zein den ezin delako jakin[[3]](#footnote-3).

Etorkizuneko gastu-aurreikuspen horiek pasibo kontingente moduan hartzen dira, eta oroitidazkiaren kontingentzien atalean jaso dira; honako hauek dira:

|  |  |  |  |  |  |
| --- | --- | --- | --- | --- | --- |
| (euroak, milakotan) | | | | | |
| Azpiegitura | 2019 | 2020 | 2021 | Gainerako urteak | Guztira | |
| Nafarroako Ubidea, 1. fasea | 16.764 | 17.227 | 17.702 | 314.204 | 365.897 | |
| Nafarroako Ubidearen zabalkuntza, 1. fasea | 12.101 | 12.579 | 12.910 | 395.660 | 433.250 | |
| Donejakue Bideko autobia | 49.000 | 55.531 | 57.633 | 388.479 | 550.643 | |
| Pirinioetako autobia | 20.403 | 21.540 | 22.360 | 556.520 | 620.823 | |
| Guztira | 98.268 | 106.877 | 110.605 | 1.654.863 | 1.970.613 | |

**Azken batean**, NFKAren eta haren erakunde autonomoen egoera ekonomiko-finantzarioaren azterketatik ateratzen dugun konklusioa da nolabaiteko okertze bat gertatu dela hura definitzen duten adierazle batzuetan, eta horrek berekin dakar adierazle arruntak nahikoak ez izatea funtzionamendu-gastuei eta finantza-zamari aurre egiteko, nahiz eta zorrarekin lotutako beste adierazle batzuek hobera egin duten; gainera, azken urte hauetan lehenengo aldiz, funts propioek balio positiboa izan dute, 120,60 milioikoa. Testuinguru honetan, kontuan hartu beharra dago, gainera, zenbateko handi samarra egiten duen zor bat badagoela, zeina datozen urteetan amortizatu behar baita, eta hura bai ezarritako egutegiak, bai interes-tasen aldeak nabarmen baldintzatzen dutela.

V.3. Aurrekontu-egonkortasuneko eta finantza-iraunkortasunaren printzipioak.

Foru Komunitateko Administrazio Publikoaren Sektoreak, zeina kontabilitate nazionaleko terminoetan (SEC'2010) mugatuta baitago, 2018an honako arau fiskalak bete behar zituen:

* Aurrekontuen egonkortasun-printzipioa:

a) Finantzaketa-beharrek ez dute gaindituko BPGaren ehuneko 0,4a, Nafarroak eta Estatuak hitzartutakoari jarraituz.

b) Gastu-araua: 2018ko gastu konputagarriak ez du gaindituko aurreko urteko gastuaren gaineko igoeraren ehuneko 2,4ko erreferentzia-tasa.

* Finantza-jasangarritasunaren printzipioa:

a) Zorpetze publikoaren iraunkortasuna. Zor-mailak, gehiegizko defizitaren protokoloaren (GDP) metodologiaren arabera kalkulatuak, ezin izanen du gainditu, 2018ko abenduaren 31n, BPGaren ehuneko 17,7a, Nafarroak eta Estatuak hitzartutakoari jarraituz.

b) Merkataritza-zorraren iraunkortasuna. Hornitzaileei ordaintzeko batez besteko aldiaren adierazleak ez du gainditu behar berankortasunari buruzko araudian finkatutako ordainketarako gehieneko epea. Araudi hori Merkataritza-eragiketetarako berankortasunaren aurkako neurriak ezartzen dituen abenduaren 29ko 3/2004 Legeak ezarri zuen. Oro har, epe hori 30 egunekoa izanen da.

c) Zuhurtzia finantzarioa, edo finantza-eragiketek arriskua eta kostua ahal den guztian gutxitzeko bete beharreko baldintzen multzoa; honako honetan gauzatzen da:

c.1) Finantza-pasiboak edo zorpetzea. Zorpetze-eragiketen gehieneko guztizko kostuak, komisioak eta bestelako gastuak barne, ezin izanen du gainditu Estatuaren finantzaketaren kostua eragiketaren epe ertainean, diferentzial jakin batzuk gehituta, Altxorraren eta Finantza Politikaren Idazkaritza Nagusiaren 2015eko uztailaren 31ko eta 2017ko uztailaren 4ko ebazpenei jarraituz.

c.2) Abalak, berrabalak edo bestelako berme publikoak. Koordinazio Autonomikoaren eta Tokikoaren Idazkaritza Nagusiaren 2015eko irailaren 9ko Ebazpenari jarraituz, bi muga ezartzen dira SECen arabera bateratze-perimetroa osatzen ez duten entitateei abalak emateko: alde batetik, muga orokor bat, zeinaren arabera abenduaren 31n abalen eta emandako gainerako bermeen zenbatekoak gehi hurrengo ekitaldirako aurreikusitako baimenek ezin izanen dute gainditu Nafarroaren BPGaren ehuneko 1,5a; bestetik, banakako muga bat, zeinaren arabera emandako abal edo berme batek ezin izanen du gainditu 25 milioiko edo Nafarroaren BPGaren ehuneko 0,1eko muga.

c.3) Finantza-aktiboak Aipatutako irailaren 9ko Ebazpenaren arabera, eta zor publikoaren helburua betetzen ez duten autonomia erkidegoei zuzenduta, azken horiek ezin izanen dute finantza-aktiboen alde garbi positiborik izan ez-betetzearen hurrengo aurrekontu-ekitaldiaren itxieran. Nafarroak 2017an helburu hori bete zuenez, betebehar hori ezin zaio aplikatu 2018ko ekitaldiari.

Estatuaren Kontu-hartze Orokorra da administrazio publikoaren sektoreko kontu ekonomikoak egiteko organo eskuduna, eta Ekonomia eta Ogasun Ministerioa da aurrekontu-egonkortasunaren eta finantza-iraunkortasunaren helburuak betetzeari buruzko behin betiko erabakia hartzeko ardura duena.

Txosten hau idazteko egunean, aipatutako ministerioak oraindik ere ez du argitaratu Nafarroako Administrazio Publikoaren sektoreak 2018an arau fiskal horiek bete dituen ala ez aztertzen duen txostena.

Ondoren, arau horien betetze-maila aztertuko dugu, NFKAk oroitidazkian emandako informazioaren arabera:

V.3.1. Aurrekontu-egonkortasuna

*Finantzaketa-gaitasuna*

Kontu orokorren oroitidazkian ageri den informazioaren arabera, 104,17 milioi eurokoa izan zen; zenbateko hori Nafarroako BPGaren ehuneko 0,54 da, eta, horrenbestez, araua bete egiten da. Txosten hau idazteko egunean, aipatu dugun bezala, ministerioak oraindik ez du argitaratu egitate horri buruz egin duen analisia.

Hurrengo orrialdeko taulan erakutsiko dugu finantzaketa-ahalmenaren kalkuluaren xehakatzea, NFKAk kontu orokorren oroitidazkian sartutako datuak kontuan hartuta.

|  |  |
| --- | --- |
| (euroak, milioitan) | |
| Nafarroako Foru Komunitateko Administrazio Publikoaren Sektorearen defizita | 2018 |
| **I. Aurrekontuko saldo ez-finantzarioa** (diru-sarreren aurrekontuko 1. kapitulutik 7. kapitulura ken gastuen aurrekontuko 1. kapitulutik 7. kapitulura) | **93,1** |
| Administrazio orokorrarena eta haren erakunde autonomoena | 93,9 |
| Nafarroako Parlamentuarena, Arartekoarena, Nafarroako Kontseiluarena eta Kontuen Ganberarena | 0,5 |
| Nafarroako Unibertsitate Publikoarena | -1,3 |
| **II. Aurrekontuko saldoan egindako doitzeak** | **9,6** |
| NUPen barneko transferentziak | 0,8 |
| Europako funtsetako transferentziak | 3 |
| Diru-bilketa ez-segurua | -190,8 |
| Aurrekontuari aplikatzeko dauden eragiketak | -11,4 |
| Elkarte publiko-pribatuen bidezko inbertsioak | 4,7 |
| Sortutako interesak, mugaegunera iritsi gabeak | 7,5 |
| ADIFen obren aurrerakinak (AHT) | 0,4 |
| Abalen exekuzioa | 0 |
| Hartzekodunak, zergak itzultzeagatik | 105,9 |
| Enpresen finantza-ekarpenak | -8,3 |
| Osasunak itzulitako araua (2015ean eman zitzaion, eta defizit moduan egotzi zen) | 4 |
| Aktibo fiskal geroratuak | -10 |
| BISaren (Berehalako Informazio Sistema) araberako doikuntza | 107,8 |
| Amancio Ortega Fundazioaren diru-sarrerak | -4 |
| **III. Elkarte publikotzat jotako beste unitate batzuk (sozietate eta fundazio publikoak)** | **1,5** |
| **IV. Aurrekontuen egonkortasun-helburua betetzeko finantzaketa-beharra/ gaitasuna (Ietik IIIra)** | **104,2** |
| **BPG erregionalaren gaineko finantzaketa beharraren ehunekoa (\*)** | **0,51** |
| **Ezarritako helburua, BPG erregionalaren gaineko ehunekoan adierazia** | **-0,4** |
| Helburuaren gainean, gaitasuna gehiegizkoa izatea | 186,4 |

Iturria: Nafarroako Gobernua.

Nabarmendu behar dugu 2018an NFKAk, bigarren urtez jarraian, finantzaketa-gaitasuna baduela (balio positiboa), zeren eta aurrez finantzaketaren beharra islatua baitzuen (balio negatiboa), ondoren azaltzen dugun bezala:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| (euroak, milioitan) | | | | | | | | | |
| Finantzaketa-gaitasuna | 2010 | 2011 | 2012 | 2013 | 2014 | 2015 | 2016 | 2017 | 2018 |
| Zenbatekoa | -564 | -368 | -311 | -255 | -149 | -270 | -136 | 221 | 104 |
| %, Nafarroako BPGaren gainean | -3,03 | -1,97 | -1,72 | -1,45 | -0,84 | -1,48 | -0,70 | 1,11 | 0,51 |

Halaber, aipatu nahi dugu 2018an lehenengo aldiz Berehalako Informazio Sistemaren ezarpenarekin lotutako doikuntza bat jaso dela; sistema hori ezartzeak —estatu mailan ezarri zen— eskatzen zuen enpresa handiek BEZari buruzko datuak ematea ia denbora errealean kasuko tributu-agentziari, aitorpenak aurkezteko egutegia luzatuta; Nafarroaren kasuan, egutegi-aldaketa horrek PFEZean ere izan zuen eragina, zeren eta gure erkidegoak aukera ematen baitu zerga horren atxikipenak BEZaren aitorpenen emaitza negatiboekin konpentsatzeko. Horren aurrean, bi zerga horien egutegia sinkronizatu zen, eta horrek ekarri zuen ezen, moneta- edo kutxa-terminoetan, azaroari zegokion zerga horien ordainketa urtarrilari egoztea, abenduari egotzi beharrean, 2018ra arte egiten zen bezala.

Sistema hori Nafarroan aplikatzeak berekin ekarri du zentzu positiboan (107,80 milioi) doitzea BEZetik edo PFEZetik zetozen eta 2018ko azaroan sortu arren 2019ko urtarrilean kobratu ziren diru-sarreren ondoriozko finantzaketa-gaitasuna.

*Gastu-araua*

NFKAren oroitidazkian jasotako datuen arabera, ministerioak ez baitu bere txostena argitaratu, Nafarroako Foru Komunitatearen Administrazio Publikoaren Sektoreak gastu-araua bete du, zeren eta 2018an haren gastu konputagarriak ehuneko bi egin baitu gora aurreko ekitaldiarekin alderatuta; igoera-tasa, berriz, ehuneko 2,4an finkatuta zegoen. Hartara:

|  |  |  |  |  |
| --- | --- | --- | --- | --- |
| Gastu-araua - Gastu konputagarria | 2017 | 2018 | Aldea (%)  gauzatua | Aldea (%)  helburua |
| Zenbatekoa (milioitan) | 2.912 | 2.969 | 2 | 2,4 |

Iturria: Ogasun eta Administrazio Publikoetako Ministerioa.

Hau da, gastu konputagarria 57 milioi handiagoa izan zen 2017koa baino; ezarritako igoera, berriz, ehuneko 2,4koa zen, eta 70 milioi gehiago ahalbidetzen zituen.

Horretaz gainera, aipatu beharra daukagu Zerga-erantzukizuneko Agintaritza Independentearen 2018ko uztaileko txosteneko aurreikuspena bete dela; izan ere, haren arabera, gauzagarria da NFKAk 2018rako defizit-helburuak eta gastu-araua betetzea.

Halaber, aipatu behar dugu 2017an NFKAk gastu-araua urratu zuela, eta horren ondorioz plan ekonomiko-finantzario bat egin zuela, zeina egokitzat jo baitzuen Ogasuneko Ministerioak 2019ko urtarrilaren 23an. Hitzarmen Ekonomikoaren Koordinazio Batzordeak plan hori berretsi beharra dauka. Hala eta guztiz ere, txosten hau idazteko egunean, halakorik ez da gertatu oraindik, eta halaxe aipatzen da Ogasuneko Ministerioak hiru hilez behin egiten dituen jarraipen-txostenetan.

V.3.2. Iraunkortasun finantzarioa

*Zor publikoaren iraunkortasuna eta zuhurtasun finantzarioa*

Zor publikoaren 2018rako helburua, gehiegizko defizitaren prozedurarako (GDP) metodologiaren arabera kalkulatua, Estatuak eta Foru Komunitateak ehuneko 17,7an hitzartu zuten.

GDParen arabera, zor publikoa da urte bukaeran ordaintzeke dauden administrazio publikoaren sektorearen betebehar gordinen balio nominala; hau da, metalezko monetaren, obligazio eta bonoen, mailegu eta kredituen jaulkipena. Horretan, ez dira sartzen ez finantza-deribatuak, ez merkataritza-kredituak, ez eta beste administrazio publikoen esku dauden Administrazio Publikoaren pasiboak ere.

Zor publikoaren kalkulua Espainiako Bankuak egiten du; horren arabera, 2018ko abenduaren 31n, Nafarroako Administrazio Publikoaren Sektorearen guztizko zorpetzea 3.445 milioikoa zen, erregioko BPGaren ehuneko 16,8 hain zuzen, finkatuta dagoen mugatik behera.

Zenbateko hori, zeina Nafarroako Gobernuaren informazioarekin alderatu baitugu, honela xehakatzen da:

|  |  |
| --- | --- |
| (euroak, milioitan) | |
| Nafarroako Administrazio Publikoaren Sektorea --Zorra GPD2018 delakoaren arabera | Guztira |
| Zor Publikoa | 1.430 |
| Finantza-entitateekin hartutako maileguak | 1.156 |
| EIBrekin eta PBBrekin hartutako maileguak | 530 |
| Errekurtsorik gabeko "factoring"a | 24 |
| Pirinioetako autobia eta Nafarroako Ubidea | 305 |
| 2018-12-31ko zorpetzea, guztira | 3.445 |
| ***Matrikulak guztira hartu eta horien gaineko ehunekoa*** | ***16,8*** |
| *Nafarroako BPGaren gaineko ehunekoa* | *17,7* |
| Biztanle bakoitzeko gastua (eurotan) | 5.321 |

Iturria: Espainiako Bankua eta Nafarroako Gobernua.

Egiaztatu dugu zorpetze-eragiketen gehieneko kostu osoak ez dituela gainditu Estatuak ezarritako mugak.

Horrenbestez, finantza-iraunkortasunaren helburua bete da zorpetze publikoa dela eta.

Zor hori ondoko taularen arabera banatzen da:

|  |  |
| --- | --- |
| (euroak, milioitan) | |
| Nafarroako Administrazio Publikoaren Sektorea-Zorra GPD-2018 delakoaren arabera | Guztira |
| Nafarroako Gobernua | 3.048 |
| Nafarroako Gobernuaren Lankidetza publiko-pribatua | 305 |
| Sozietate publikoak | 90 |
| Fundazio publikoak | 2 |
| 2018-12-31ko zorpetzea, guztira | 3.445 |

2010-2018 aldirako, honako hau da zorpetzearen bilakaera:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| (euroak, milioitan) | | | | | | | | | |
| Zorpetzea (GDPa) | 2010 | 2011 | 2012 | 2013 | 2014 | 2015 | 2016 | 2017 | 2018 |
| Zenbatekoa | 1.692 | 2.443 | 2.857 | 3.134 | 3.197 | 3.322 | 3.461 | 3.628 | 3.445 |
| %, Nafarroako BPGaren gainean | 9,10 | 13,05 | 15,76 | 17,85 | 17,9 | 18,2 | 18,1 | 18,3 | 16,8 |

Zorrak BPGaren gainean egiten duen ehunekoak nabarmen egin zuen gora 2010-2013 aldian; 2014-2017 aldian, berriz, zenbateko horrek erritmo txikiagoan handitzen jarraitu du, baina 2018an behera egin du, ehuneko 18,3 izatetik ehuneko 16,8 izatera pasatuta.

*Merkataritza-zorraren iraunkortasuna*

Helburu hori bete egiten da hornitzaileei ordaintzeko batez besteko aldiak ez duenean gainditzen araudian berankortasuna dela-eta ezarritako gehieneko epea. Epe hori 2018rako eta orokorrean 30 egunekoa da. Nafarroako Gobernuak hilero argitaratzen du Administrazio Publikoaren Sektorearen ordaintzeko batez besteko aldiaren adierazlearen balioa.

Hurrengo taulan, 2018ko hilez hileko ordainketaren batez besteko aldia erakusten dugu:

|  |  |  |
| --- | --- | --- |
|  | Ordaintzeko batez besteko aldia (egunetan), | |
|  | 2017 | 2018 |
| Urtarrila | -3,45 | -1,86 |
| Otsaila | -5,19 | -2,11 |
| Martxoa | -2,96 | -2,99 |
| Apirila | -1,58 | 26,18 |
| Maiatza | -1,67 | 25,53 |
| Ekaina | -2,60 | 26,16 |
| Uztaila | -2,33 | 28,23 |
| Abuztua | -1,42 | 30,47 |
| Iraila | -2,55 | 29,83 |
| Urria | -2,74 | 25,74 |
| Azaroa | -2,41 | 25,58 |
| Abendua | -5,88 | 23,30 |

Iturria: Nafarroako Gobernua.

Taulako datuek 2017rako eta 2018rako ordainketaren batez besteko aldiari buruz egindako kalkulua erakusten dute; horietatik ondoriozta liteke egoerak okerrera egin duela azken ekitaldian. Hala eta guztiz ere, alde horien arrazoia 1040/2017 Errege Dekretuan ezarritako irizpide-aldaketa da, zeina 2018ko apiriletik aurrera aplikatzekoa baita ordainketaren batez besteko aldia kalkulatzeko. Hartara, egun horretara arte, printzipio horren betetzea adierazten zuten balizko balioak -30 eta 0 bitartekoak ziren, eta hornitzaileei ordaintzearen batez besteko balio negatiboa adierazten zuten, aipatutako gehieneko epea ezarri baino lehen. Aipatutako datatik aurrera, ordea, betetzeari buruzko tarte hori aldatu egin da, eta 0 eta 30 artekoa izatera pasatu da, eta zuzenean adierazten du ordaintzen den epeari dagokion zifra.

Horrenbestez, Foru Komunitatearen Administrazio Publikoaren Sektoreak 2018an merkataritza-zorraren iraunkortasun-printzipioa bete du, zeren eta soilik abuztuan gainditu baitzen 30 eguneko aldia (30,47), eta ez modu adierazgarrian. Egiaztatu dugu hornitzaileentzako ordainketetan ez dela atzerapenik gertatu, berandutza-interesik sortu duenik.

*Zuhurtzia abaletan eta beste berme batzuetan*

Ondorio horietarako, Foru Komunitateak, 2018ko abenduaren 31n, abalei eta beste berme batzuei dagokienez, 109,66 milioiko bolumena du. Abal eta berme horiek Administrazio Publikoaren Sektorea osatzen dutenez beste pertsona fisiko edo/eta juridiko batzuei eman zaizkie —sektore hori SEC'2010 delakoaren arabera definituta—; halaber, 2019rako Nafarroako Aurrekontu Orokorrei buruzko Foru Legeak 50 milioiko abalak emateko aurreikuspenak kalkulatu ditu.

Horrenbestez, abalen zenbatekoa 159,66 milioikoa da; zenbateko horrek Nafarroaren BPGaren ehuneko 0,53 egiten du; portzentaje hori legeriak aipatzen duen ehuneko 1,5eko mugatik behera dago; horrenbestez, arau hori bete egin da.

Bestalde, ez dago jasota inongo hirugarrenek banakako zenbatekoetan abalik edo beste bermerik jaso duenik 25 milioiko edo Nafarroaren BPGaren ehuneko 0,1eko mugatik gora.

Honako hau da **konklusioa**: Foru Komunitateko Administrazio Publikoaren Sektoreak 2018ko ekitaldian finantzaketa-beharren bolumenarekin, gastu-arauarekin eta finantza-egonkortasunarekin lotutako helburu guztiak bete ditu.

V.4. Kontuen Ganbera honek aurreko txostenetan emandako gomendioen betetzea.

Ganbera honek 2017ko kontu orokorrei buruz egindako txostenari dagokionez, honako gomendio hauek ezarri dira edo ezartzeko fasean daude:

* *Lan egiten ari da NZOren kontabilitate-sistemak egokitzeko, horren bidez diru-sarreren aurrekontuaren garapenari buruzko informazioa lortzeko Kontabilitate Publikoko Plan Orokorreko kontabilitate-prozeduren arabera, estatistikako metodoekin prestatutako txostenen bidez lortu beharrean.*

Indarrean jarraitzen dute Ganbera honek aurreko ekitaldietako txostenetan emandako honako oinarrizko gomendio hauek:

* *Foru Komunitatearen Kontabilitate Publikoko Plan Orokorra urgentziaz onestea eta, halakorik egin ezean, bere zabaltasun osoan aplikatzea Kontabilitate Publikorako Plan Orokorra, 2011ko urtarrilaren 1etik indarrean dagoena.*
* *Balantzean islatzea foru funtzionarioen eskubide pasiboetatik heldu diren betebehar aktuarialak.*
* *Foru Komunitatearen ondasun eta eskubide guztien inbentario baloratu bat egitea, ibilgetuaren kontabilitate-saldoak bermatzeko, Kontabilitate Publikoko Plan Orokorraren betekizunei jarraituz. Inbentario hori ekitaldiari buruzko oroitidazkiari gehitu edo erantsi behar zaio.*
* *Ogasun Publikoari buruzko Legean araututako aurrekontu-luzapenerako prozedura garatzea, eta egokia den aztertzea, betiere Aurrekontu-egonkortasunari eta Finantza-iraunkortasunari buruzko Legearen eskakizunak jasoz.*
* *Kontu orokorren oroitidazkian sartzea ekitaldiaren itxieren ondorengo datu garrantzitsuenak.*
* *Kontabilitate sistema garatzea, zerbitzu publikoen kostua zehazteko informazioa eman dezan.*
* *Gomendatzen dugu ibilgetuaren altak eta bajak kontabilizatzeko irizpide batzuk ezartzea, kontabilitatearen arloko araudi indardunaren arabera, eta haiek irizpide horien arabera erregistratzea.*

V.5. Langile-gastuak

2018an, langile-gastuak 1.253,17 milioi eurokoak izan dira; gastu guztien ehuneko 30, hain zuzen. Ehuneko 43 Osasun Departamentuari dagokio; ehuneko 30, Hezkuntza Departamentuari; eta ehuneko 17, Lehendakaritza, Funtzio Publiko, Barne eta Justizia Departamentuari.

Gastu horiek honela daude banatuta, kontzeptu ekonomikoen arabera:

|  |  |  |  |
| --- | --- | --- | --- |
| (euroak, milakotan) | | | |
| Langile-gastuak | 2017 | 2018 | 2018/2017 aldea (%) |
| Goi-karguak | 3.310 | 3.109 | -6 |
| Behin-behineko langileak. | 2.658 | 2.766 | 4 |
| Lanpostuko ordainsariak | 744.749 | 780.546 | 5 |
| Langileen ordainsariak | 122.311 | 123.464 | 1 |
| Kuotak, prestazioak eta gizarte-gastuak | 270.868 | 284.275 | 5 |
| Ordainsari aldakorrak | 52.842 | 56.051 | 6 |
| Beste hainbat ordainsari | 40.844 | 2.963 | -93 |
| 1. kapitulua, guztira | 1.237.582 | 1.253.174 | 1 |

2017arekin alderatuta, langile-gastuak ia berdin mantendu ziren, ehuneko bat igo baitziren (15,59 milioi); oro har, kontzeptu ekonomikoaren araberako aldeak positiboak dira, salbu eta “bestelako ordainsarien” kasuan, zeinak ehuneko 93 jaitsi baitziren, neurri handi batean 2017an itzuli zelako 2012an kendutako aparteko ordainsariaren zati bat, bai eta “goi-karguak” kontzeptuarengatik ere, zeren eta haien ordainsariak ehuneko sei jaitsi baitziren, 2017an kargua utzi ondorengo ordainketak egon baitziren, 2018an ez bezala.

*Langile-gastuaren egiaztapenak*

Aztertu dugu ea SAP RRHH aplikazioan (hartan, nominak sortzen dira) kontabilizatutako gastua bat datorren SAPGE’21ean aurrekontuan erregistratutakoarekin, eta egiaztatu dugu bat datozela nomina osatzen duten ordainsari-kontzeptu guztietako gastuak.

Langile-arloari buruzko gure fiskalizazioaren norainokoa zabaldu dugu, eta, hartara, plantillako beren jatorrizko lanpostua betetzen ari diren NFKAko eta haren erakunde autonomoetako langile finkoen 2018ko abenduko nominaren ordainsari-kontzeptuen lagin bat aztertu dugu —justiziako langileak salbuetsita—, betiere haien nominan beherapenik ekar dezakeen inongo kontzepturik ez zegoenean (gaixotasun-bajak eta abarrekoak).

Zehazki, honako hauek aztertu ditugu: ezarritako portzentaje finko baten arabera aplikatzen diren 21 nomina-kontzeptu (lanpostu-osagarria, lanaldi-luzapeneko osagarria, arduraldi esklusiboko osagarria eta abar), oinarrizko soldatari dagozkion bi nomina-kontzeptuak, osasun arloak berezko dituen bateraezintasuneko osagarria eta esklusibotasun osagarria, eta destinoko osagarria, zeina, halaber, administrazioaren zati horri baitzaio aplikatzekoa.

Horrek ekarri du 10.902 pertsonari dagozkien 32.359 erregistro aztertzea; guztira, 23,81 milioi euroko zenbatekoa. Kopuru hori aztertutako langileen abenduko nomina osoaren ehuneko 35 da.

Egiaztatu dugu aztertutako langileek egoki jaso dituztela aztertutako ordainsari-kontzeptu guztiak, plantillan ezarritakoari jarraituz.

*Plantilla organikoa eta lan-eskaintza publikoa*

NFKAren eta haren EEAAen 2018ko abenduaren 31ko plantilla organikoa eta langile finkoen eta behin-behineko langileen zerrenda Lehendakaritzako, Funtzio Publikoko, Barneko eta Justiziako kontseilariaren uztailaren 2ko 88/2019 Foru Aginduaren bidez argitaratu ziren, 2019ko uztailaren 23ko NAOn.

Ganbera honek, aurreko txostenetan behin eta berriz esan duen moduan, nabarmentzen du 2018ko plantilla organikoa atzerapenez argitaratu zela (2019ko uztailean).

2018ko abenduaren 31ko plantilla organikoko lanpostuak 23.349 ziren: 2017an baino 432 lanpostu gehiago dira. Honako hau da lanpostu beteen eta hutsen azalpena:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Lanpostuak | Administrazio Erroa | | Hezkuntza | | O-NOZ | | Guztira | |
| 2017 | 2018 | 2017 | 2018 | 2017 | 2018 | 2017 | 2018 |
| Betetako lanpostuak | 4.766 | 4.671 | 5.671 | 5.576 | 6.139 | 6.024 | 16.576 | 16.271 |
| Hutsak | 1.586 | 1.757 | 2.122 | 2.481 | 2.633 | 2.840 | 6.341 | 7.078 |
| Deitutako lanpostuak | 6.352 | 6.428 | 7.793 | 8.057 | 8.772 | 8.864 | 22.917 | 23.349 |

Lanpostuen ehuneko 38 O-NOZi dagozkio; ehuneko 35 Hezkuntzari, eta gainerako ehuneko 27a Administrazio Erroari. Lanpostu guztietatik, ehuneko 70 beteta daude eta ehuneko 30 hutsik dago.

2018an betetako lanpostuen kopurua, tipologiari begiratuta, honela banatzen da:

|  |  |  |  |
| --- | --- | --- | --- |
| Betetako lanpostu mota | | 2017 | 2018 |
| Lanpostu ez-oinarrizkoak | Behin-behineko langileak | 111 | 115 |
| Burutzak | 1.517 | 1.508 |
| Oinarrizko lanpostuak | | 14.948 | 14.648 |
| Betetako lanpostuak, guztira | | 16.576 | 16.271 |

2017arekin alderatuta, portzentajeen alde aipagarriena behin-behineko langileei dagozkien eta oinarrizkoak ez diren lanpostuetan ageri da, lanpostu horiek ehuneko lau hazi baitziren 2018an; hau da, lau lanpostu. Bestetik, oinarrizko lanpostuek ehuneko bi egin zuten behera (300 lanpostu).

Kontu orokorren oroitidazkian ageri den moduan, 2.395 lanpostu ez dituzte beren titularrek betetzen, hainbat arrazoi tarteko: eszedentziak, burutzengatiko erreserbak, zerbitzu-eginkizunak, prestakuntzarengatiko zerbitzu bereziak, sakontzea edo ikerketa, eta abar.

Hutsik dauden lanpostuen zerrenda, egoera eta bilakaera, lanpostuen guztizkoari erreferentzia eginda, honako taula honetan ageri dira:

|  |  |  |
| --- | --- | --- |
| Kontzeptua | 2017 | 2018 |
| Lanpostuak, guztira | 22.917 | 23.349 |
| Hutsak | 6.341 | 7.078 |
| Lanpostu guztien gaineko lanpostu hutsak (%) | 28 | 30 |
| Aldi baterako betetako lanpostu hutsak | 3.916 | 4.292 |
| Betetako lanpostu hutsak lanpostu hutsen guztizkoaren gainean (%) | 62 | 61 |

2018an, lanpostu guztien ehuneko 30 hutsik zeuden, eta horien barruan, ehuneko 61 aldi baterako beteta zeuden. 2017an, portzentaje horiek ehuneko 28 eta ehuneko 62 ziren, hurrenez hurren.

Egiaztatu dugu ezen plantilla organikoan jasotako datuak eta horri buruz Kontu Orokorretako oroitidazkian emandako informazioa bat datozela, Administrazioan zerbitzu-eginkizunetan jarduten duten pertsonen kopuruari dagokionean izan ezik. Izan ere, oroitidazkiaren arabera 429 dira eta plantillak, berriz, dio 471 direla egoera horretan dauden pertsonak.

Gobernuak, zenbait foru dekreturen bidez, plantillaren 19 aldaketa onetsi zituen, 48 lanpostu amortizatzeko (Administrazio Erroko 44, osasun arloko bi eta Hezkuntza Departamentuko bi) eta 153 lanpostu sortzeko (111 Administrazio Errorako, 31 Osasun Departamenturako eta 11 Hezkuntzarako). Gainera, egiturazko enplegua finkatzeko, 255 lanpostu sortu ziren hezkuntzaren arloan, 54 lanpostu osasunaren arloan eta 12 Administrazio Erroan. Bestetik, bederatzi lanpostu sortu ziren Nafarroako Ospitaleguneko elikadura-zerbitzua berriz publiko bihurtzearekin lortutako epaien ondorioz, eta lanpostu bat, berriz, 68/2009 Foru Dekretuaren 7. artikulua aplikatzearen ondorioz.

Egiaztatu dugu aldaketa horiek guztiak plantillan jaso direla.

2018an zehar, sei foru dekreturen bidez, lan-eskaintza publiko (LEP) partzial bat onetsi zen, 2.912 lanpostukoa; hona hemen xehakatzea:

|  |  |
| --- | --- |
| LEParen arrazoia eta haren esparrua | Zenbat lanpostu |
| Egonkortze-tasa:  Unibertsitatekoak ez diren irakasleak, NFKA  O-NOZeko eta NOPLOIko osasun-langileak  NFKAko administrazio erroko langileak | 2.137  *1.141*  *635*  *361* |
| Berrezarpen-tasa:  O-NOZeko eta NOPLOIko osasun-langileak  Unibertsitatekoak ez diren irakasleak, NFKA  NFKAko administrazio erroko langileak | 751  *236*  326  189 |
| Barne sustapena | 24 |
| 2018ko LEPerako lanpostuak, guztira | 2.912 |

Ikusi denez, 2.912 lanpostuetatik, 1.467 lanpostu (ehuneko 50) hezkuntzaren esparrukoak dira, 871 lanpostu (ehuneko 30) osasunaren esparrukoak eta gainerako 574ak (ehuneko 20) Administrazio Erroaren esparrukoak.

Eskaintza horiek onetsi zituzten foru dekretuetan ez zen zehazten ez aurreikusitako egutegia, ez deialdiak egiteko datak ere. Dena den,   
NFKAren web-orrian, informazioa ematen zen Osasun Departamentuko lanpostuei buruz eta Administrazio Erroko lanpostuei buruz.

*Berrezarpen-tasa eta egonkortze-tasa*

Aztertu dugu berrezarpen-tasa aplikatzearen ondoriozko lanpostuak 2016-2018 aldiko LEPetan jaso diren, eta honako hau da emaitza:

|  |  |  |  |
| --- | --- | --- | --- |
|  | 2016 | 2017 | 2018 |
| Araudiaren arabera posible diren lanpostuen kopurua (a) | 570 | 571 | 751 |
| LEPean jaso diren lanpostuen kopurua (b) | 559 | 566 | 751 |
| (a) – (b) aldea | 11 | 5 | 0 |

Aldi osoa hartuta, LEPetan aplikatzekoa den araudiaren arabera ahal zirenak baino 16 lanpostu gutxiago jaso dira.

2017rako Estatuko Aurrekontu Orokorrei buruzko ekainaren 27ko 3/2017 Legean araututako egonkortze-tasa 2018ko LEPean aplikatzeari dagokionez, esan behar da lanpostu batzuk jaso zirela arrazoi hori dela eta. Funtzio Publikoaren Zuzendaritza Nagusiak emandako datuen arabera, 2.375 lanpostu zeuden araudian ezarritako irizpideak eta Estatuarekin adostutakoak betetzen zituztenak.

2.375 lanpostu horiek hartuta, egiaztatu ahal izan dugu 2.173k eskatutako irizpideak betetzen zituztela; gainerako 202ak direla eta, ezin izan dugu egiaztapen hori egin, eta ezin izan dugu aztertu, ezta ere, lanpostu gehiagorik ba ote zegoen, hasierako 2.375 lanpostuez gainerakoak, informazio-sistemetan arazoak zeudelako eta lanpostuak jasotzeko arrazoiari buruzko euskarri dokumentalik ez zegoelako. Lanpostu horien egokitasunari buruzko azterketak eskatuko luke espedienteak banaka-banaka aztertu behar izatea, eta horrek asko atzeratuko luke txosten hau.

Azkenik, esan behar dugu ezen, txosten hau idazteko egunean, 2018ko LEPetik 1.633 lanpostu daudela deitu gabe; honako hauek dira: Osasun arloko 655 lanpostu, Administrazio Erroko 244 lanpostu eta Hezkuntzako 734 lanpostu.   
Aurreko urteetako LEPei dagokienez, 69 lanpostu faltako lirateke deitzeko, eta guztiak 2017ko eskaintzari dagozkio.

*Nafarroako administrazio publikoetako langile finkoei eta aldi baterako langileei buruzko azterketa*

2014-2018 aldiko langile finkoen alten eta bajen kopurua aztertu dugu, lanpostuaren erreserbak kontuan izan gabe (zeren eta ez baitira administrazioko behin betiko bajak) eta bikoiztutako zortzi erregistro kenduta, eta honako hauek dira emaitzak:

|  |  |  |  |  |  |  |
| --- | --- | --- | --- | --- | --- | --- |
|  | 2014 | 2015 | 2016 | 2017 | 2018 | Guztira |
| Altak:  Hezkuntza  Osasuna  Administrazio Erroa | 87  16  55  16 | 95  52  8  35 | 30  8  4  18 | 296  238  48  10 | 148  15  34  99 | 656  329  149  178 |
| Bajak:  Hezkuntza  Osasuna  Administrazio Erroa | 519  189  211  119 | 719  355  243  121 | 570  211  241  118 | 764  374  241  149 | 680  322  242  116 | 3.252  1.451  1.178  623 |
| Alde garbia (altak-bajak) | -432 | -624 | -540 | -468 | -532 | -2.596 |

Aipatutako aurrekariekin, ikusten da, alde garbi negatiboa dagoela 2014-2018 aldian, 2.596 pertsonarena; urteko batez bestekoa 519 pertsonarena da. Egitate hori, zati batean, Estatuko oinarrizko araudiak baldintzatuta dago, langileen berrezarpena mugatzen baitzuen.

Halaber, lortu dugu 2014-2018 urteetan abenduaren 31n lanean ari ziren langileen datua, eta horiek langile finkoen eta aldi baterakoen artean sailkatu ditugu, NFKA osoaren data horretako langileen behin-behinekotasunaren adierazlea lortzeko; honako hauek dira emaitzak:

|  |  |  |  |  |  |
| --- | --- | --- | --- | --- | --- |
|  | 2014 | 2015 | 2016 | 2017 | 2018 |
| Egiazko langileak | 26.307 | 26.697 | 26.851 | 28.025 | 28.801 |
| Langile finkoak | 17.074 | 16.423 | 16.059 | 15.369 | 15.113 |
| Aldi baterako langileak | 9.233 | 10.274 | 10.792 | 12.656 | 13.688 |
| Aldi baterako langileak/benetako langileak (%) | 35 | 38 | 40 | 45 | 48 |

Ikusten denez, aipatutako datako behin-behinekotasun adierazlea nabarmen handitu da aztertutako aldian, eta 2014an ehuneko 35 izatetik 2018an ehuneko 48 izatera pasatu dira.

Honako hau da 2016-2018 aldiko abenduaren 31n lanean ari ziren NFKAko langileen esparruaren araberako sailkapena:

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | Langile finkoak | | | Aldi baterako langileak | | | Langileak, guztira | | | Aldi baterako langileak (%) | | |
|  | 2016 | 2017 | 2018 | 2016 | 2017 | 2018 | 2016 | 2017 | 2018 | 2016 | 2017 | 2018 |
| Hezkuntza | 5.831 | 5.430 | 5.350 | 3.563 | 4.318 | 4.808 | 9.394 | 9.748 | 10.158 | 38 | 44 | 47 |
| O-NOZ | 5.572 | 5.419 | 5.287 | 5.781 | 6.639 | 7.089 | 11.353 | 12.058 | 12.376 | 51 | 55 | 57 |
| Administrazio Erroa | 4.656 | 4.520 | 4.476 | 1.448 | 1.699 | 1.791 | 6.104 | 6.219 | 6.267 | 24 | 27 | 29 |
| Guztira | 16.059 | 15.369 | 15.113 | 10.792 | 12.656 | 13.688 | 26.851 | 28.025 | 28.801 | 40 | 45 | 48 |

Behin-behinekotasunaren indizea goranzkoa da NFKAko esparru guztietan, baina txikiagoa da Administrazio Erroan, bertan ehuneko 29koa baita 2018an; O-NOZen, ordea, oso altua da, ehuneko 57koa.

Bestetik, 2014-2018 aldiko langile finkoen adina aztertu dugu, eta honako hauek dira urte bakoitzeko abenduaren 31n lortutako datuak:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
|  | 2014 | | 2015 | | 2016 | | 2017 | | 2018 | |
|  | Pertsonak | guztizkoaren gainean (%) | Pertsonak | guztizkoaren gainean (%) | Pertsonak | guztizkoaren gainean (%) | Pertsonak | guztizkoaren gainean (%) | Pertsonak | guztizkoaren gainean (%) |
| 30 urtetik beherakoak | 276 | 2 | 188 | 1 | 201 | 1 | 130 | 1 | 153 | 1 |
| 31 eta 40 urte bitarte | 3.306 | 19 | 2.904 | 18 | 2.616 | 16 | 2.215 | 14 | 2.000 | 13 |
| 41 eta 50 urte bitarte | 6.098 | 36 | 5.785 | 35 | 5.558 | 35 | 5.290 | 34 | 5.224 | 35 |
| 51 eta 55 urte bitarte | 3.448 | 20 | 3.542 | 22 | 3.561 | 22 | 3.490 | 23 | 3.409 | 23 |
| 55 urtetik gorakoak | 3.946 | 23 | 4.004 | 24 | 4.123 | 26 | 4.244 | 28 | 4.327 | 29 |
| Batez besteko adina | 48 | - | 49 | - | 49 | - | 50 | - | 50 | - |

Nabarmendu behar dugu 50 urtetik gorako langileak 2014an ehuneko 43 izatetik 2018an ehuneko 52 izatera pasatu direla; halaber, 60 urtetik gorako pertsonak 2014an ehuneko bost izatetik 2018an ehuneko zortzi izatera pasatu dira. Bestetik, 40 urtetik beherako adina duten langileak ehuneko 21 ziren 2014an eta ehuneko 14, berriz, 2018an.

**Azken batean**, konklusioa izan daiteke pertsona finkoen kopuruak behera egin duela; behin betiko bajak ez direla betetzen; egiturazko beharrak eta behar iraunkorrak aldi baterako langileekin betetzen direla, eta lanpostu hutsen kopuruak gora egin duela; horrek eragin du ezen, herritarrari zerbitzuak ematen jarraitzeko beharraren aurrean, gora egin duela NFKAko enpleguaren behin-behinekotasunak, eta gehiegizkoa den adierazle kezkagarri batera iritsi dela; hartara, giza faktorearen halako deskapitalizazio bat eta plantillaren zahartze bat gertatu dira, horrek ekar ditzakeen arazoekin. Horri buruz azpimarratu behar dugu kasuko LEPak argitaratu egin direla jada, eta deialdi batzuk egin direla; horiek, izan ere, aipatutako adierazleak hobetuko dituzte, nahiz eta oraindik ere ez diren aurreikusitako lanpostu guztietarako deialdiak egin.

*Nafarroako Gobernuaren erretiro-gastuen aurreikuspena*

Ganbera honek aurreko txosten batzuetan jada adierazi duen bezala, 2013ko martxoan Funtzio Publikoaren Zuzendaritza Nagusiak azterlan bat egin zuen Nafarroako Gobernuaren pentsio-gastuen aurreikuspenari buruz, NFKAren Montepioari dagozkion pentsio arrunten aurrekontua egiteko.

Azterlanak 2006-2012 aldirako datu errealak erabiltzen zituen; gainerako urteetarako, urteko gastuaren zenbatespenak egiten dira euro konstantetan, 2013-2087 aldirako parametro batzuen arabera.

Azterlan horren arabera, 2087ra bitarte kalkulatutako guztizko kostua 2.785,64 milioi euro konstantekoa da; zenbateko horretatik, aurreikusita dago ehuneko 77 pentsiodunei ordaintzea eta gainerako ehuneko 23a, berriz, gainerako onuradunei.

2018an, pentsioen benetako gastuak 94,04 milioi euro egin zuen guztira; zenbatespena, berriz, 81,79 milioi konstantekoa zen.

2019-2087 aldirako, kalkulatutako kostuak 1.898 milioi euro konstante egiten du.

Gure gomendioak:

* *Enplegu eskaintzan adieraztea nolako denbora-aurreikuspena dagoen eskainitako lanpostuak betetzeko, eta haietarako dei egitea administrazio publikoetan sartzeari buruzko erregelamenduan ezarritako epeetan.*
* *Urgentziaz behar diren neurriak ezartzea dauden lanpostu hutsak betetzeko eta enpleguaren behin-behinekotasuna gutxitzeko, araudiaren testuinguruan.*

V.6. Ondasun eta zerbitzuetan egindako gastu arruntak

2018ko ekitaldiko ondasun eta zerbitzuetako gastu arruntak 629,42 milioi eurokoak izan ziren, eta gastu guztien ehuneko 15 egiten dute; horietatik ehuneko 52 Osasun Departamentuari dagozkio, eta ehuneko 18, berriz, Eskubide Sozialetako Departamentuari. Ekitaldiaren itxieran, gastu horien ehuneko 92 ordainduta zeuden.

2017ko ekitaldiarekin alderatuta, ehuneko zazpi egin zuten gora. Nabarmentzekoa da gizarte zerbitzuen zorroaren kudeaketarekin lotutako kontzeptu batzuetan gertatu den gorakada, ehuneko 17koa (15 milioi), eta materialak erostearekin eta hornidurekin lotutakoaren igoera, ehuneko seikoa (21 milioi).

Nafarroako Gobernuko Kontu-hartze Orokorraren Zerbitzuaren kontroleko planak gastuen gaineko kontrol finantzario iraunkorra egitea jasotzen du honako arlo hauetan: osasun hornidurak, sendagaiak, osasun itunak, protesiak eta farmazia prestazioak, aurretiko fiskalizaziotik salbuetsita baitaude. Gastu horiek 374,51 milioi euro egin zuten 2018an. Halaber, plan honek jaso egin zuen fiskalizaziotik salbuetsita dauden bestelako gastu eta kontratu txikien —93,80 milioi— gaineko kontrola.

*Aberaste bidegabearen egoeran kontratatzea*

Ganbera honek 2017ko kontu orokorrei buruz egindako txostenak salbuespen bat jasotzen zuen, indarraldia amaituta zeukaten kontratuetan oinarritutako prestazioekin lotutako aurrekontu-gastuak egiteari zegokiona.

Bai kontratu-kopurua, bai metatutako zenbatekoa garrantzitsuak zirenez, egoera horren jarraipena egin dugu departamentuek Nafarroako Gobernuko Kontu-hartze Orokorraren Zerbitzuari emandako informazioarekin.

Zehazki, eta departamentuek zerbitzu horri emandako informazioaren arabera, aberaste bidegabearen egoeran ordaindutako prestazioekin lotutako datuak, 2018an, kasuko kontratua amaitu zenetik 2018ko abenduaren 31ra bitarte, honako hauek dira[[4]](#footnote-4):

|  |  |  |  |  |
| --- | --- | --- | --- | --- |
| Departamentua | 2018an ordaindutako gastua | Kontratuaren amaieran, 2018-12-31n, metatutako gastua | Kontratu kopurua | Aberaste bidegabearen hasieraren gutxieneko data |
| Kultura, Kirola eta Gazteria | 629.740 | 629.740 | 6 | 2018/1/1 |
| Eskubide Sozialak | 31.072.050 | 59.974.287 | 62 | 2013/7/1 |
| Garapen Ekonomikoa | 1.952.796 | 7.202.021 | 38 | 2014/1/1 |
| Landa Garapena, Ingurumena eta Toki Administrazioa | 99.091 | 99.091 | 4 | 2018/1/1 |
| Hezkuntza | 13.292.956 | 18.360.414 | 8 | 2017/9/1 |
| Ogasuna eta Finantza Politika | 92.018 | 273.937 | 5 | 2017/1/1 |
| Lehendakaritza, Funtzio Publikoa, Barnea eta Justizia | 3.070.725 | 4.942.214 | 14 | 2016/1/1 |
| Herritarrekiko eta Erakundeekiko Harremanak | 49.148 | 864.620 | 9 | 2016/11/16 |
| Osasun Departamentua | 38.952.905 | 80.036.968 | 16 | 2015/1/1 |
| Guztira | 89.651.429 | 172.383.292 | 162 | 2013/7/1 |

Bistan denez, aberaste bidegabearen egoeran dauden 162 prestazioren kontratuaren amaieratik 2018ko abenduaren 31ra arte metatutako gastua 172,38 milioikoa da; horietatik, 2018an 89,65 milioi ordaindu ziren.

Kontratuaren indarraldia amaituta duten prestazio horiek ordaintzea eragin duten arrazoiak askotarikoak dira, eta bat datoz NFKAren 2016ko ekitaldiko kontu orokorrei buruzko txostenean adierazi genituenekin (espedienteen hasiera atzeratzea, aurkeztutako errekurtsoak eta abar).

2018ko gastu gisa metatutakoaren zatirik handiena Osasun Departamentuari dagokio, 80,04 eta 38,95 milioi, hurrenez hurren, guztira 16 prestaziotarako. Aurreko taulan jasotako zenbatekoetan ez daude jasota, ebaluatutako bi datetatik bakarrean ere, O-NOZen gastu batzuei buruzko datuak, dagozkien kontratuen indarraldia amaituta egon arren edo kontratu euskarririk ez izan arren ordaintzen ari diren osasun-hornidura eta sendagai batzuei dagozkienak. Kontzeptu horiei lotutako 2018ko gastua 103,81 milioikoa izan zen.

2016ko maiatzean, eta Kontu-hartze Orokorraren Zerbitzuaren barne kontroleko jarduketak kontuan harturik, O-NOZek ekintza-plan bat ezarri zuen honako helburu honekin: 2020rako erosketa guztiak aplikatzekoak diren kontratazio-arauen arabera esleituta egotea.

Egungo egoera, O-NOZek aipatutako ekintza-planaren betetzeari buruz emandako datuen arabera, honako hau da: sendagaiekin lotutako gastuaren ehuneko 48an eta protesiekin, instrumentuekin, osasun materialekin, gai kimikoekin eta gasekin lotutako gastuaren ehuneko 25ean legez ezarritako prozedurak jarraitu dira. Gainerakoei buruz, kasuko ekintzak eramaten ari dira aurrera behar den kontratazio-prozedura gauzatzeko.

Halaber, aipagarria da Eskubide Sozialetako Departamentuaren gastua, zeina 2018an 31,07 milioikoa izan baitzen guztira 62 prestaziotarako; eta Hezkuntza Departamentuarena, zeina zortzi prestaziotarako 13,29 milioira iritsi baitzen aipatutako ekitaldian.

Konklusioa da 2018an gutxienez ere 190,52 milioi ordaindu zirela indarraldia amaituta zeukaten kontratuetan edo kontratu-euskarririk ez zuten gastuetan. Zenbateko hori ondasun arrunten eta zerbitzuen 2. kapituluko gastuaren ehuneko 30 da. Departamentuek emandako datuak dira, eta ez dugu aztertu egoera horretan gastu gehiagorik dagoen.

*Gastuen lagin baten berrikuspena*

Honako kontzeptu ekonomiko hauek osatutako lagin bat berrikusi dugu:

|  |  |  |  |
| --- | --- | --- | --- |
| Kontzeptuaren deskribapena | Gastua, 2017 | Gastua, 2018 | Aldea (%)  2018/2017 |
| Ahoko hortzetako osasun-programa | 2.528.513 | 2.495.754 | -1 |
| Nafarroako Ospitaleguneko hondakinen kudeaketa | 584.160 | 654.960 | 12 |
| GANi egindako enkargua, basoak kudeatzeko neurriena | 169.287 | 449.897 | 166 |
| Intiari egindako lan-enkargua, RICANen lankidetzarekin | 153.520 | 153.619 | - |

Egindako lanaren konklusioa da gastua, oro har, zuzen kontabilizatuta eta justifikatuta dagoela, eta araudian ezarritako epean ordaindu dela; gainera, kudeaketa- eta kontrol-prozedurak arrazoizkoak eta egokiak dira; halere, honako alderdi hauek aipatu behar ditugu:

* Hondakinen kudeaketarako zerbitzua kontratu-euskarririk gabe ematen ari da 2016ko abenduaren 31tik, zeren eta arazo batzuk baitaude pleguak idazteko eta egindako likidazioa deuseztatu baitzen, lizitatzaile batek aurkeztutako errekurtso baten ondorioz. Egoera horretan ordaindutako zenbatekoa, aipatutako datatik hasi eta 2019ko irailaren 1era arte, 724.835 eurokoa da.
* Hondakinen kudeaketa-zerbitzuari dagokion faktura bat eta GANek betetako enkarguari dagozkion faktura guztiak, bi izan ezik, araudian ezarritako epea gaindituta ordaindu ziren; lehenengo kasuan, ordainketa 69 egunera egin zen, eta enkarguaren kasuan batez besteko ordainketa-epea 50 egunekoa izan zen.

Halaber, honako gastu hauetan osaera, 2017koekiko aldea eta sortzapen-printzipioaren aplikazioa aztertu ditugu:

|  |  |  |  |
| --- | --- | --- | --- |
| Gastuaren deskribapena | Zenbatekoa, 2017 | Zenbatekoa, 2018 | Aldea (%)  2018/2017 |
| Osasun itunak | 54.564.463 | 56.620.599 | 4 |
| Itzaleko bidesarien kanonak | 63.795.152 | 65.802.770 | 3 |

Egindako berrikuspenetik, honako konklusio hauek atera ditugu:

* Osasun-itunen arloko gastua 56,62 milioi eurokoa izan zen, eta ehuneko lau egin zuen gora 2017. urtearekin alderatuta, funtsean gora egin zutelako organoen transplantearekin lotutako jardueratik heldutako gastuak (ehuneko hamar) eta San Juan de Dios Klinikatik heldutakoak (ehuneko hiru).
* Ondoren erakusten ditugu zerbitzu hori eman duten hornitzaileen kopurua eta jaso duten zenbatekoa:

|  |  |
| --- | --- |
| Zenbat hornitzaile | Jasotako zenbatekoa |
| 2 | >17 milioi euro |
| 4 | (17 milioi euro, milioi bat euro) |
| 16 | (Milioi bat euro, 100.000 euro) |
| 215 | <100.000 euro |

Ikusten denez, osasun-itunak 237 hornitzailerekin egin ziren; horietatik bi 17 milioi eurotik gorakoak dira: San Juan de Dios Ospitalea, 22,54 milioirekin eta Nafarroako Unibertsitatea Klinika, 17,67 milioirekin.

* Kanonen gastua (itzaleko bidesariak) 65,80 milioikoa izan zen 2018an. Hona hemen xehakatzea:

|  |  |  |  |
| --- | --- | --- | --- |
| (euroak, milakotan) | | | |
| Kanona | 2017 | 2018 | Aldea (%)  2018/2017 |
| Donejakue Bideko autobia | 46.195 | 47.790 | 3 |
| Pirinioetako autobia | 17.597 | 18.005 | 2 |
| Informatikaren arloko elkarte teknikoen kuotak | 3 | 7 | 163 |
| Guztira | 63.795 | 65.802 | 3 |

Aurreko gastu horien euskarri den dokumentazioa aztertuta, ikusten dugu autobiei buruzko partidek 11 hilabeteren fakturazioa jasotzen dutela (urtarriletik azarora), bai eta aurreko ekitaldiko abenduko fakturazioa eta ekitaldi horretako likidazioa ere. Hartara, 2017. urteari egotzitako 2018ko gastua 5,09 milioikoa da, eta 2019ko aurrekontuan erregistratutako 2018ko, gastua, berriz, 5,34 milioikoa.

*Kontratazio-espedienteen lagin baten berrikuspena*

NFKAk, NEKPk eta Nilsak izapidetutako honako kontratazio-espediente hauek fiskalizatu ditugu:

|  |  |  |  |  |  |  |
| --- | --- | --- | --- | --- | --- | --- |
| Helburua | Mota | Prozedura | Adjudikatzeko irizpidea | Lizitatzaile kopurua | Adjudikazioaren zenbatekoa | Adjudikazioaren baja (%) |
| O-NOZeko speechmagic-dragon-en mantentzerako eta euskarrirako laguntza teknikoa | Zerbitzuak | Lizitazio deialdirik gabeko prozedura negoziatua | Kostuaren eta eraginkortasunaren arteko erlaziorik onena, irizpide kualitatiboekin | 1 | 61.083 | 0 |
| Euskarak Nafarroan duen inpaktu ekonomikoari buruzko azterlana | Zerbitzuak | Sinplifikatua | Kostuaren eta eraginkortasunaren arteko erlaziorik onena, irizpide kualitatiboekin | 3 | 40.250 | 19 |
| Ogasun Departamentuaren eraikineko argiterian erreforma-lanak egiteko proiektuaren erredakzioa eta zuzendaritza fakultatiboa | Zerbitzuak | Irekia, Europar Batasunean publizitaterik egin gabea | Kostuaren eta eraginkortasunaren arteko erlaziorik onena, irizpide kualitatiboekin | 4 | 14.000 | 30 |
| Nafarroako Enpresa Korporazio Publikoa .SMPren aseguru-programa zentralizatuko polizak | Zerbitzuak | Irekia, Europar Batasunean publizitatea eginda | Kostuaren eta eraginkortasunaren arteko erlaziorik onena | 11 | 470.482 | 23 |
| Tuterako eta Nafarroako Hego-mendebaldeko garraiorako eta hondakin-uren tratamendurako instalazioetako operazioak, mantentzea eta kontserbazioa (Nilsa) | Zerbitzuak | Irekia, Europar Batasunean publizitatea eginda | Kostuaren eta eraginkortasunaren arteko erlaziorik onena, irizpide kualitatiboekin | 10 | 416.298 | 23 |
| 2019. urtean errepideetarako gatza hornitzeko esparru-akordioa | Hornidura | Irekia, Europar Batasunean publizitatea eginda | Kostuaren eta eraginkortasunaren arteko erlaziorik onena, irizpide kualitatiboekin | 1 | Ez da aplikagarria | |

Aipatutako kontratazio-espedienteak berrikusita, ondorioztatzen dugu ezen, oro har, aplikatzekoa den araudiaren arabera izapidetu zirela; halere, honako hau aipatu behar dugu:

* Ez dago zehatz jasota zenbateko balioa kalkulatu den argiteriaren erreformarako aipatutako proiektuaren erredakzioa lizitatzeko.
* O-NOZen speechmagic-dragon delakorako laguntza teknikoaren, mantentzearen eta euskarriaren lizitazioa arautu zuten pleguek exekuziorako baldintza berezi batzuk ezartzen zituzten; horien gaineko jarraipen egokirik ez zen egin, ordea, Ganbera honek kontratua aztertu zuen arte.
* Euskararen ebaluazioari buruzko azterlanaren kasuan, ez zen egiaztatu adjudikaziorako irizpide sozialak betetzen ziren, haien arabera baloratu baitziren eskaintzak, harik eta Gabera honek kontratua aztertu zuen arte.

Aurreko puntuko kontratuari dagokionez, kasuko pleguek ezartzen zuten eskaintza bat baxuegitzat joko zela baldin eta kontratuaren gehieneko aurrekontuaren ehuneko 15etik gorako beherapena bazekarren. Hala bazen, inguruabar hori gainerako lizitatzaileei jakinaraziko zitzaien, kasuko alegazioak egin zitzaten, eta kontratazio-organoak ebazpena emanen zuen, zioak emanda, eskaintza hori onartzeari ala ez onartzeari buruz.

Kontratuaren adjudikazio-hartzaile suertatu zen eskaintzak ehuneko 19ko beherapena zekarren, eta ez zen pleguetan ezarritako prozedura bete.

* NEKPk eta Nilsak adjudikatutako kontratuen lizitazio-prozeduran, ez dago jasota haiei buruzko txosten juridikorik; araudiak, dena den, ez du halakorik eskatzen.
* NEKPk lizitatutako aseguru-polizen programa zentralizatuaren kontratua arautu zuten pleguek ez zuten behar beste zehazten lizitatzaileek beren kaudimen ekonomikoa justifikatzeko aurkez zezaketen dokumentazioa, eta horrek eragin zuen eskaintza bakoitza atal horretan desberdina izatea.

Gure gomendioak:

* *Kasuko kontratuaren exekuziorako baldintza bereziak, pleguetan ezarritakoak, egoki kontrolatu eta jarraitzea.*
* *Adjudikaziorako lizitatzaileek aurkeztutako irizpide sozialak betetzen direla egiaztatzea.*
* *Eskaintza baxuegiekin lotutako pleguetan ezartzen diren prozedurak aurrera eramatea.*
* *Lizitatzen diren kontratazioen zenbatetsitako balioaren kalkulurako euskarri egokia ematea.*
* *Enpresa publikoen lizitazioetan aurrera eramandako jarduketa juridikoak jasota uztea.*
* *Pleguetako betekizunak justifikatzeko lizitazioen eskaintzetan jaso behar den dokumentazioa zehaztea.*

V.7. Transferentzia arruntengatiko gastuak eta kapital- transferentziengatiko gastuak

*Transferentzia arruntak*

2018an emandako transferentzia arruntek 1.513,87 milioi euro egin zuten. Aitortutako betebeharren guztizkoaren ehuneko 36 dira. Gastu horiek ehuneko bi egin zuten gora 2017koekin alderatuta, ondoren erakusten dugun bezala:

|  |  |  |  |
| --- | --- | --- | --- |
| (euroak, milakotan) | | | |
| Transferentzia arruntak | 2017 | 2018 | 2018/2017 aldea (%) |
| Estatuko Administrazioari (hitzarmena) | 511.139 | 529.583 | 4 |
| Fundazioei | 8.136 | 9.503 | 17 |
| Enpresa publikoei eta beste ente publiko batzuei | 130.510 | 85.406 | -35 |
| Toki entitateei | 274.878 | 292.072 | 6 |
| Enpresa pribatuei | 64.341 | 77.386 | 20 |
| Familiei eta irabazi asmorik gabeko erakundeei | 499.866 | 519.852 | 4 |
| Kanporako | 27 | 71 | 160 |
| Guztira | 1.488.897 | 1.513.873 | 2 |

Oro har, kontzeptu guztietan gastua igo da, baina enpresa publikoei eta beste ente publiko batzuei egindako transferentziak ehuneko 35 jaitsi dira (45,10 milioi euro gutxiago), zeren eta 2017an Nasuvinsa enpresa publikoari transferentzia bat egin baitzitzaion, Garraioaren Hiriarekin lotutako epai bati aurre egin ahal izateko.

Gastuen kapitulu honi dagokionez, aipatu beharra daukagu Ganbera honek 2019ko martxoan txosten bat eman zuela farmazia-prestazioari buruz. Prestazio horrek, izan ere, 135,20 milioiko gastua eragin zuen 2018an.

Halaber, aipatu behar dugu Kontu-hartze Zerbitzuaren barne-kontroleko planak aldez aurreko kontu-hartzetik salbuetsitako honako gastu hauek aztertu zituela: etxebizitzaren arloko laguntzak eta eraikuntza sustatzekoak eta pertsona fisikoentzako zuzeneko laguntza ekonomikoak, prestazio bermatu moduan araututakoak.

*Kapital-transferentziak*

2018an baimendutako kapital-transferentziak 133,90 milioi eurokoak izan ziren. Ekitaldian aitortutako betebehar guztien ehuneko hiru egiten dute, eta ehuneko 25eko igoera izan zuten 2017koekin alderatuta, ondoren erakusten den bezala:

|  |  |  |  |
| --- | --- | --- | --- |
| (euroak, milakotan) | | | |
| Kapital-transferentziak | 2017 | 2018 | Aldea (%)  2018/2017 |
| Fundazioei | 5.208 | 4.963 | -5 |
| Enpresa publikoei | 2.010 | 2.375 | 18 |
| Toki entitateei | 30.237 | 44.810 | 48 |
| Enpresa pribatuei | 39.421 | 41.280 | 5 |
| Familiei eta irabazi asmorik gabeko erakundeei | 30.246 | 40.467 | 34 |
| Guztira | 107.122 | 133.895 | 25 |

2018an, transferentzien ehuneko 33 toki entitateei egin zitzaizkien; ehuneko 31, enpresa pribatuei; ehuneko 30 familiei eta irabazi asmorik gabeko erakundeei, eta gainerako ehuneko seia, azkenik, fundazio eta enpresa publikoei.

Oro har, artikulu ekonomiko guztiek igoera handiak izan zituzten 2017koen aldean. Nabarmentzekoa da toki entitateenak ehuneko 48 egin zuela gora (14,57 milioi); jaitsi den bakarra fundazioentzako transferentziei dagokiena da, zeina ehuneko bost jaitsi baita (0,25 milioi).

V.7.1. Aztertutako lagina

Honako hau da transferentziak direla-eta aztertu den lagina:

|  |  |  |  |
| --- | --- | --- | --- |
| (euroak, milakotan) | | | |
|  | Gastua, 2017 | Gastua, 2018 | Aldea (%)  2018/2017 |
| *Transferentzia arruntak* | | | |
| Nafarroako Ubideko ureztaketa-kanona | 14.160 | 13.808 | -2 |
| Nafarroako Ubideko zabalpenaren ureztaketa-kanona | 2.916 | 7.015 | 141 |
| Protesia, ortesia eta automobilak | 1.668 | 1.744 | 4 |
| Toki entitateentzako konpentsazioa, tributuetarako hobariak direla eta | 1.358 | 1.899 | 40 |
| *Kapital-transferentziak* | | | |
| Uraren goi horniduraren plana | 1.479 | 8.426 | 470 |
| Hiri-hondakin solidoen tratamendurako plana | 0,09 | 3.017 | 3.352.122 |
| Aranguren Ibarreko Udalarentzako transferentzia | 345 | 1.460 | 323 |

Egiaztatu da ezen, orokorrean, berrikusitako gastuak zuzen baimenduta, kontu-hartzaileak ikusita, justifikatuta eta kontabilizatuta daudela, eta dirulaguntzak haiei buruzko arauetan ezarritakoaren arabera eman, justifikatu eta ordaindu —edo, kasua bada, itzuli— direla; halere, honako alderdi hauek azpimarratu behar ditugu:

* Nafarroako Ubideko ureztaketa-kanonaren gastuek 2017ko abenduari dagozkionak hartzen dituzte, bai eta 2018ko urtarrila-urria aldikoak ere; hau da, 2018ko aurrekontuari 11 hilabeteko gastuak egotzi zaizkio, eta, printzipioz, 2019an, 13 hilabetekoak egotziko lirateke. 2018ko azaroko gastuak kontabilizatu izan balira, partidaren guztizko gastuak 697.121 euro handiagoak izanen ziren.
* Nafarroako Ubidearen zabalkuntzako ureztaketa-kanonaren gastuak nabarmen hazi dira 2017koen aldean (4,1 milioi). Igoera hori justifikatzen duten arrazoien artean dago ezen, aurreko kasuan ez bezala, 2017ko azken hiruhilekoari eta 2018ko urtarrila-urria aldiari dagozkien gastuak kontabilizatu direla. Horrek esan nahi du 13 hilabeteko gastuak egotzi direla. Sortzapenaren irizpidea aplikatuz aurreko ekitaldiko abenduko gastua gehi kasuko ekitaldiko 11 hilabeteri zegokiena egotziko balira, 0,37 milioi txikiagoa izanen litzateke gastua.
* Toki entitateentzako tributuengatiko hobariaren konpentsazioa arautzen duena 325/1998 Foru Dekretua da. Arau horretan, epe batzuk zehazten dira toki entitateek konpentsazio-eskaerak aurkez ditzaten, bai eta toki administrazioaren arloko departamentu eskudunak horri buruz ebatzi eta ordaintzeko epe batzuk ere.

Egiaztatu dugu ez direla arau horretan ezarritako epeak betetzen; horrek, eta horrekin batera aurrekontu-partidak urteko azken hilabetera arte krediturik ez edukitzeak, eragiten dute konpentsazioak atzerapen nabarmenaz egitea; atzerapen hori gutxienez urtebetekoa da, eta kasuren batean bi urtera ere iristen da.

* Aranguren Ibarreko Udalaren transferentzia, osasun etxearen erreformarako bideratu zena, dirulaguntza izenduna da, hitzarmen batean artikulatu beharrekoa. Haren zenbatekoa 600.000 eurotik beherakoa izan bazen ere, Kudeaketa Ekonomikoaren Zerbitzuak ez zion hitzarmen hori igorri Kontuen Ganberari, Sektore Publikoaren Araubide Juridikoari buruzko 40/2015 Legearen 53. artikuluan hala ezartzen duen arren.

Gure gomendioak:

* *Toki entitateentzako tributuengatiko hobariaren konpentsazioarekin lotutako aurrekontu-partida aurrekontu-ekitaldiaren hasieratik zuzkitzea, ordainketa hori arintzeko.*
* *Toki entitateentzako tributuengatiko hobariaren konpentsazioarekin lotutako prozedurarako araudian ezarritako epeak betetzea, edo araudia aldatzea egiazki aplikatutako prozedura jasoz.*
* *Kontabilitate-sisteman behar diren tresnak ezartzea bereiz jaso daitezen Nafarroako Ubideko ureztaketetarako kontzesioaren kanonetik sortutako gastuak, aurrekontu-aplikazioaren unea zein den ere.*
* *Kontuen Ganberari egindako hitzarmenak igortzea, araudian ezarritako zenbatekoak gainditzen badituzte.*

*V.7.2. Estatuarekiko Hitzarmen Ekonomikoa.*

Nafarroak, bere foru-araubidearen indarrez, Estatuaren eta Nafarroako Foru Komunitatearen artean 1990eko uztailaren 31n sinatutako hitzarmen ekonomikoari jarraituz gauzatzen du bere finantza- eta tributu-jarduera. Hitzarmen hori abenduaren 26ko 28/1990 Legean araututa dago.

Hitzarmen horrek harmonizazio fiskalerako irizpideak ezartzen ditu, bai eta Nafarroak —Foru Komunitateak bere gain hartzen ez dituen estatuaren zamak direla-eta eta tributuen diru-bilketaren doikuntzetarako— egin beharreko ekarpena kalkulatzeko metodoa ere. Ekarpen hori bost urteko epeetarako ezartzen da eta epe horiei aplikatzen zaie.

Zehazki, 2015-2019 bosturtekorako, Ganbera honen 2016ko eta 2017ko ekitaldietako kontu orokorrei buruzko txostenetan jada deskribatu zen nolako arazoa zegoen ekarpena finkatzeari buruzko akordio batera iristeko; desadostasun hori 2017ko abenduaren amaieran ebatzi zen, bi administrazioek akordio bat sinatu zuten bai 2015-2019 bosturtekorako ekarpenaren onespenari buruz, bai doikuntza fiskalak zehazteko metodologia berriari buruz.

Honako hauek izan dira hitzarmen ekonomikoari dagozkion gastuak eta diru-sarrerak, 2018ko aurrekontuan aitortuak, eta haien eta aurreko ekitaldikoen artean egindako alderaketa:

|  |  |  |  |
| --- | --- | --- | --- |
| (euroak, milakotan) | | | |
| Hitzarmena-Aurrekontuko partidak | 2017 | 2018 | 2018/2017 aldea (%) |
| Estatuarentzako ekarpena | 509.175 | 529.583 | 4 |
| Sektore elektrikoaren gaineko zergengatiko konpentsazioa | 1.965 | 0 | - |
| Gastu-partiden guztizkoa - Hitzarmena | 511.140 | 529.583 | 4 |
| BEZarengatiko doikuntzak | 889.110 | 969.918 | 9 |
| Alkoholaren eta edari eratorrien gaineko zerga bereziengatiko doikuntza fiskala | -37.958 | -35.373 | 7 |
| Garagardoaren gaineko zerga bereziengatiko doikuntza fiskala | 6.431 | 5.840 | -9 |
| Tabakogaien gaineko zerga bereziengatiko doikuntza fiskala | 12.235 | 12.532 | 2 |
| Hidrokarburoen gaineko zerga bereziengatiko doikuntza fiskala | 133.152 | 69.379 | -48 |
| *BEZarengatiko eta zerga bereziengatiko doikuntzak atal honetan, guztira* | *1.002.970* | *1.022.296* | *2* |
| 2015-2016 aldiko Estatuarentzako ekarpenaren behin betiko likidazioaren saldoa | 128.694 | 0 | -91 |
| 2017ko Estatuarentzako ekarpenaren behin betiko likidazioaren saldoa | 0 | 11.481 | - |
| Diputazioen parte-hartzea Estatuaren tributuetan | 92 | 93 | 1 |
| Diru-sarreren partidak, guztira - Hitzarmena | 1.131.756 | 1.033.870 | -9 |

*Gastuak*

2018an Estatuari egindako ekarpenak 529,58 milioi euro egin zuen. Ekitaldian aitortutako betebeharren guztizkoaren ehuneko 13 da, eta ehuneko lau egin du gora 2017koarekin alderatuta.

2017ko abenduko akordioak 510 milioiko ekarpena ezarri zuen oinarri-urterako; horrek berekin ekarri zuen 2017ko behin betiko likidazioak Nafarroaren aldeko 11,48 milioiko konpentsazioa ekartzea 2018an.

*Tributu bidezko diru-sarrerak*

Aplikatutako doikuntzak zeharkako zergei, BEZari eta zerga bereziei dagozkie, eta hitzarmen ekonomikoan aurreikusitako formulen eta metodoen arabera kalkulatzen dira.

2017ko abenduan doikuntza fiskalak egiteko adostutako metodologiak berekin ekarri zuen, oro har, kontsumo-aldaketaren adierazleak gorantz aldatzea, eta kudeaketa-adierazleak, berriz, beherantz: Parametro horien aplikazioak eragin hainbat zergatan erregularizazioak egitea, eta 2016. eta 2017. urteetan alde nabarmenak gertatzea zenbait doikuntzetan; esate baterako, hidrokarburoen gaineko zergari dagokionean. Alde horiek jada 2017an zuzendu eta egotzi ziren; hori dela eta, partida horri dagokion zenbatekoa ehuneko 48 jaitsi da 2018an.

*Hitzarmeneko aurrekontuetako gastuen eta diru-sarreren 2014-2018 aldiko bilakaera*

Hurrengo taulan erakusten dugu Hitzarmeneko gastuek eta diru-sarrerek nolako bilakaera izan duen 2014-2018 aldian:

|  |  |  |  |  |  |  |
| --- | --- | --- | --- | --- | --- | --- |
|  | | | | | | |
|  | 2014 | 2015 | 2016 | 2017 | 2018 | Aldea (%)  2018/2014 |
| Estatuarentzako ekarpena | 555.835 | 591.043 | 520.687 | 509.175 | 529.583 | -5 |
| Sektore elektrikoko zergengatiko konpentsazioa | 0 | 26.859 | 20.169 | 1.965 | 0 | - |
| Hitzarmenaren gastuak, guztira | 555.835 | 617.902 | 540.856 | 511.140 | 529.583 | -5 |
| BEZarengatiko doikuntzak | 750.869 | 811.648 | 835.522 | 889.110 | 969.918 | 29 |
| Fabrikazioaren gaineko zerga bereziengatiko doikuntzak | -32.095 | -67.184 | -34.987 | 113.860 | 52.378 | -263 |
| Estatuarentzako ekarpenaren behin betiko likidazioa | 0 | 0 | 0 | 128.694 | 11.481 | - |
| Sektore elektrikoko zergengatiko konpentsazioa | 0 | 0 | 2.743 | 0 | 0 | - |
| Diputazioen parte-hartzea Estatuko diru-sarreretan | 82 | 79 | 88 | 92 | 93 | 13 |
| Hitzarmenaren diru-sarrerak, guztira | 718.856 | 744.543 | 803.367 | 1.131.757 | 1.033.870 | 44 |

2018an, Estatuaren ekarpena ehuneko bost jaitsi zen, bi administrazioek 2017ko abenduaren amaieran ekarpenaren eguneratzeari buruzko adostasun batera iritsi ondoren.

Aldi osoa hartuta, fabrikazio-zerga bereziengatiko doikuntzak nabarmen handitu ziren, ehuneko 263, 2017ko abenduan metodologia eta indizeak direla-eta aldaketa bat adostu ondoren.

V.8. Inbertsioak eta ibilgetu ez-finantzarioa

2018ko inbertsioak 152,46 milioi eurokoak izan ziren —aitortutako betebehar guztien ehuneko hiru—, eta betetze-maila ehuneko 86koa izan zen; hona hemen xehetasunak:

|  |  |  |  |
| --- | --- | --- | --- |
| (euroak, milakotan) | | | |
|  | Gastua, 2017 | Gastua, 2018 | Aldea (%)  2018/2017 |
| Lurrak eta ondasun naturalak | 348 | 919 | 164 |
| Herri-lanak | 47.434 | 51.534 | 9 |
| Eraikinak eta bestelako eraikuntzak | 25.370 | 39.906 | 57 |
| Makinak, instalazioak eta tresnak | 1.671 | 4.703 | 181 |
| Garraio materiala | 2.786 | 3.144 | 13 |
| Altzariak eta tresneria | 14.621 | 22.625 | 55 |
| Informazioa prozesatzeko ekipoak | 5.873 | 9.018 | 54 |
| Bestelako ibilgetu materiala | 1.892 | 2.302 | 22 |
| Ibilgetu ez-materiala | 19.154 | 18.305 | -4 |
| Guztira | 119.149 | 152.456 | 28 |

Inbertsioen ehuneko 35 Garapen Ekonomikorako Departamentuari dagozkio, eta ehuneko 20, berriz, Osasun Departamentuari.

2018ko inbertsioak 2017an egindakoak baino ehuneko 28 handiagoak izan ziren. Gastu horrek ehuneko 56 egin du behera 2010ekoekin alderatuta, eta 273,59 milioikoa izatetik 152,46 milioikoa izatera pasatu da, nahiz eta 2017an hasitako goranzko bideari eutsi zaion:

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Inbertsioak | 2010 | 2011 | 2012 | 2013 | 2014 | 2015 | 2016 | 2017 | 2018 |
| 6. kapitulua, guztira (miliotan) | 273,59 | 193,93 | 142,61 | 125,05 | 94,13 | 91,86 | 84,86 | 119,15 | 152,46 |
| *Aurkibidea* | *100* | *71* | *52* | *46* | *34* | *34* | *31* | *44* | *56* |

Erabilera edo zerbitzu publikoko azpiegituretan egindako inbertsioak —horietatik 46,44 milioi euro, 2018an, batez ere errepideetan egindako lanei dagozkie— ez daude jasota balantzearen ibilgetu materialean; izan ere, ibilgetuaren galeren kontzeptuan izandako emaitza ekonomikoari egozten zaizkio.

Ibilgetu ukiezinetan egindako inbertsioak ere ez dira jaso ibilgetu ukiezin moduan balantzearen aktiboan; izan ere, emaitza ekonomikoaren kontuari egozten zaizkio ibilgetu ez-materialaren galera gisa. 2018an, 21,11 milioi euro izan dira.

Oraindik ere ez da definitu, ezta aplikatu ere, amortizazio-politika bat ibilgetuaren ondasunen narriatzea islatzeko.

Kontu orokorren oroitidazkian ez dago informaziorik ondasun eta eskubideen inbentarioari buruz, Ogasun Publikoari buruzko Foru Legean ezarritakoaz bestera.

*Gastuen lagin baten berrikuspena*

Gastuen lagin bat aztertu dugu, 13,18 milioikoa; hartatik lortu ditugun datu garrantzitsuenak aurkezten ditugu hemen:

|  |  |
| --- | --- |
| Kontzeptuaren deskribapena | 2018an aitortutako betebehar garbiak |
| Tratamendu onkologikorako ekipamendua | 5.623.596 |
| Navarra Arena kiroldegia egokitzeko obrak | 5.166.820 |
| Testuliburuen doakotasun-programa | 1.731.134[[5]](#footnote-5) |
| Navarra Arena kiroldegiko ekipamendua | 664.378 |

Oro har, gastuak onetsita, kontu-hartzailetzak baimenduta, justifikatuta eta zuzen kontabilizatuta daude, eta kontratazio publikoari buruzko araudian ezarritako 30 eguneko epea gainditu gabe ordaindu dira; halere, honako alderdi hauek aipatu nahi ditugu:

* Testuliburuen doakotasun-programaren kasuan, honako hauek dira detektatutako gabeziak:

1. Hezkuntza Departamentuan kontrolatzen dute ikastetxe bakoitzak jaso dezala araudian testuliburuen doakotasun-programa betearazteko ezarritako gehieneko zenbatekoa edo modulua, ikastetxeek ikasleei eta liburuei buruz emandako informazioa kontuan hartuta.

Gero, ikastetxe itunduek formulario bat betetzen dute, zeinean kasuko fakturen datu batzuk jasotzen baitira, faktura eransteko betebeharra eduki gabe. Gaur egun, ikastetxe publikoetan aplikazio informatiko bat (ECOEDUCA) ezartzen ari da, zeinean fakturei buruzko informazioa jasotzen baita; hartan ere, ez da derrigorrezkoa haiek eranstea.

Horri dagokionez, Hezkuntza Departamentuak ez du gastuaren, ez eta haren justifikazioaren kontrolik egiten; hori dela eta, ez daki zein liburu erosi diren, liburu batzuk doakotasunetik kanpo geratu ote diren eta abar. Horri dagokionez, Ganbera honek jada 2008ko ekitaldiko kontu orokorrei buruzko txostenean gomendatu zuen kontrol hori egin zedila.

1. Liburuen doakotasun-programari buruzko araudiak ezartzen du ikasleen legezko ordezkariek ordaindu behar dituztela ikastetxeak hautatu dituen liburuen kostuaren eta departamentuak ezarritako moduluaren artean dagoen aldea. Egiaztatu dugu ikastetxeetan irizpide desberdinak daudela alde horiek ordaintzeari dagokionez: batzuetan aipatutako ordezkariei eskatzen zaie diru hori; beste batzuetan, ikasmaila guztien artean banatzen da, eta beste batzuetan, azkenik, ikastetxeak berak ordaintzen du.
2. Hainbat inguruabar badaude eragin dezaketenak ikastetxeek jasotako diru guztia ez gastatzea (liburu batzuk doakotasunetik kanpo uztea, liburu guztiak ez berritzea erabakitzea, eta abar) eta kopuru batzuk sobran geratzea; ikastetxe itunduen kasuan, diru hori itzuli egin behar dute. Alabaina, ikastetxe publikoek betebehar hori ez dute, eta hurrengo urterako aurrekontuan txerta dezakete. Hezkuntza Departamentuak horren gaineko inongo kontrolik ez du egiten, ezta ere.
3. Ikastetxeek interpretazio desberdinak egiten dituzte lanketa propioko materialtzat —eta, horrenbestez, finantza daitekeen gastu-kontzeptutzat— jo daitekeenari buruz. Aztertutako laginean, ikastetxe batzuek jaso egiten dute, baina beste batzuek ez. Halakorik ere ez du kontrolatzen aipatutako departamentuak.

Azken batean, egindako azterketan ikusi dugu programa honen kudeaketan ikastetxeek aplikatzen dituzten irizpideak desberdinak direla, eta Hezkuntza Departamentuak ez duela horren gaineko kontrol egokirik egiten; horrek, izan ere, eragin dezake ikastetxeen artean aldeak egotea.

* Tratamendu onkologikorako ekipamenduaren arloko inbertsioa —5,62 milioi, guztira— Amancio Ortega Fundazioarekiko hitzarmen baten bitartez finantzatu zen. Kopuru hori jasoko zen ziurtasuna zegoen arren, 4,33 milioiko diru-sarrerak baizik ez ziren kontabilizatu, egiazki jasotako kopuruei zegozkienak; beste guztia (1,29 milioi) 2019ko aurrekontuari egotzi zitzaion.
* Arena kiroldegia egokitzeko obretarako kontratu nagusiari —4,90 milioikoa— dagokion iragarkia 2017ko abuztuaren 17an jarri zen Kontratazio Atarian, eta urte bereko irailaren 4ra arteko epea eman zen eskaintzak aurkezteko. Lizitatzen ari zen kontratuaren bolumena eta diru-zenbatekoa kontuan hartuta, gure ustez emandako epea luzeagoa izan zitekeen, eskaintza gehiago ego zitezen; izan ere, eskaintza bakarra aurkeztu zen.

Lizitatzaile bakarrak aurkeztutako dokumentazioari dagokionez, aipatu beharra daukagu azpikontratisten lankidetzan jarduteko konpromisoetako batzuk lizitazioa Kontratazio Atarian argitaratu baino lehenagokoak direla.

Bestetik, 40 puntuko guztizko puntuaziotik bi puntu eman zitzaizkien gizarte-bazterketako egoeran zeuden pertsonen kontratazioari. Kontratazio hori justifikatzeko bi nomina aurkeztu ziren arren, ez zen egiaztatu pertsona horiek benetan aipatutako egoeran zeuden.

*Kontratazio-espedienteen lagin baten berrikuspena*

NFKAren, Nasertic-en, Nilsaren, Intiaren, Miguel Servet Fundazioaren eta A-12 autobiaren emakidadunaren inbertsioen adjudikazio-espedienteen eta 2018an ekarri dituzten gastuen lagin bat aztertu dugu. Hona espedientea horien xehetasunak:

|  |  |  |  |  |  |
| --- | --- | --- | --- | --- | --- |
| Helburua | Prozedura | Adjudikatzeko irizpidea | ZK.  kopurua | Zenbatekoa  zenbatekoa | Adjudikazioaren baja (%) |
| Zenbait departamentutarako zazpi ibilgailu hornitzea | Irekia, Europar Batasuneko atalasetik beheiti | Kostuaren eta eraginkortasunaren arteko erlaziorik onena, irizpide kualitatiboekin | 2 | 17.277 | 9 |
| Material didaktikoak erostea, lanbide heziketako ikastetxe publikoetarako | Eskaintzarik onena | 5 | 123.432 | 4 |
| Sarriguren BHIko 1. azpifasea eraikitzeko obren kontratazioa | Kostuaren eta eraginkortasunaren arteko erlaziorik onena, irizpide kualitatiboekin | 3 | 4.195.959 | 6 |
| Plastikozko betegarria (Carriers) hornitzea, Lizarrako HUAn erabiltzeko | Kostuaren eta eraginkortasunaren arteko erlaziorik onena, irizpide kualitatiboekin | 3 | 143.472 | 29 |
| Iruña-Logroño A-12 autobiako seinale bertikalak | Kostuaren eta eraginkortasunaren arteko erlaziorik onena, irizpide kualitatiboekin | 8 | 588.739 | 35 |
| Dantxarinea-Urdazubi-Zugarramurdi aldeko lurrazpiko kanalizazio-lanak | Lizitazio deialdirik gabeko prozedura negoziatua | - | 1 | 77.241 | - |
| Navarrabiomed ikerketa zentroko laborategirako altzariak hornitu eta instalatzea | Sinplifikatua | Kostuaren eta eraginkortasunaren arteko erlaziorik onena, irizpide kualitatiboekin | 2 | 58.310 | - |
| Sartagudako finka esperimentalean, biltegi-nabe bat negutegi gisa zaharberritzeari buruzko azterlana | Kontratu txikia: faktura | Kostuaren eta eraginkortasunaren arteko erlaziorik onena, irizpide kualitatiboekin | 1 | 25.166 | - |

Oro har, aipatutako kontratuak adjudikatzeko espedienteak Kontratu Publikoei buruzko Foru Legeari jarraituz izapidetu dira, eta haietatik datozen gastuak onetsita, fiskalizatuta, justifikatuta eta zuzen kontabilizatuta daude, eta araudian ezarritako epeetan ordaindu dira; halere, zenbait gabezia detektatu dira, eta horietatik garrantzitsuenak aipatuko ditugu:

* Zazpi ibilgailuak entregatzeko ezarritako epeak eragin zuen balizko lizitatzaile batzuk lizitaziora ez aurkeztea, zeren eta ezin baitzituzten ondasun horiek eskuratu; horren eraginez, kontatua banatuta zegoen sei loteetatik bakarra adjudikatu zen, eta gainerakoak adjudikatu gabe utzi ziren. Horri buruz, aipatu behar dugu 2019an ez dela inongo lizitaziorik egin.
* Kanalizazio-lanei dagozkien lau fakturetatik, hiru atzerapenez ordaindu ziren: horietako bat, 63.732 eurokoa, araudian ezarritako epea baino 16 egun geroago ordaindu zen; beste biak, 11.826 eta 468 eurokoak, berriz, 13 eguneko atzerapenez.
* Ez dago justifikatuta laborategirako altzariak hornitzeko kontratua lotetan ez banatzearen arrazoia, eta dokumenturik ez dago, ezta ere, justifikatzen duenik eskuratutako ondasunak jaso zirela; horrek, izan ere, berme-epea aplikatzeko zailtasunak eragin ditzake.

Prozedura erraztuaren garapenari dagokionez, bost eskaintza eskatu ziren, eta bi baizik ez ziren aurkeztu; horri buruz, esan beharra daukagu aurkeztutako bi eskaintza horiek ia berdinak direla; geroztik, kontratazio-organoak lizitatzaileei eskatu zien dokumentazio gehigarria aurkez zezaten, eta, azkenean, aukeretako bat baztertu egin zen, informazio nahikorik ez aurkezteagatik.

* Egiaztatu dugu ezen, araudiak betebehar hori ezartzen duen arren, egindako kontratu txikiak ez direla Kontratazio Atarian hiru hilez behin argitaratu. Kontratu horien artan dago Sartagudako negutegia zaharberritzeari buruzko azterlana.

Gure gomendioak:

Liburuen doakotasun-programari dagokionez:

* *Liburuen doakotasun-programarekin lotutako gastuen exekuzioa eta justifikazioa kontrolatzea.*
* *Doakotasun-programatik heldutako gastuaren fakturak aurkez ditzaten eskatzea bai ikastetxe publikoei, bai ikastetxe itunduei ere, eta haien lagin bat aztertzea.*
* *Araudian ezarritakoari jarraituz, ikasleen legezko ordezkariei eskatzea, nolanahi ere, finantzatutako zenbatekoaren eta kasuko liburuen kostuaren arteko aldea ordain dezaten.*
* *Liburuen doakotasun-programaren kudeaketari buruzko irizpide argiak ezartzea, eta haiek helaraztea inplikatutako ikastetxe guztiei, haien arteko desberdintasunik egon ez dadin.*

*Aurkeztutako gainerako alderdiei dagokienez:*

* *Diru-sarreren eta gastuen korrelazioaren eta sortzapenaren irizpidea aplikatzea kontabilitate-egitateak aurrekontuan erregistratzeko, kasuko ordainketa edo kobrantza noiz gertatzen diren alde batera utzita.*
* *Hiru hilez behin egindako kontratu txikien zerrena argitaratzea Kontratazio Atarian.*
* *Kontratu bakoitzaren konplexutasunaren araberako epea ezartzea eskaintzak aurkezteko, ahal den lizitatzaile gehien aurkeztu ahal izateari begira.*
* *Fakturak araudiak ezartzen duen epearen barruan ordaintzea.*
* *Egiten diren lizitazioak lotetan ez banatzeko arrazoiak justifikatzea.*
* *Erositako ondasunak jaso izanaren egiaztagiria egitea.*
* *Kasuko kontratuaren exekuziorako baldintzak, pleguetan ezarritakoak, egoki kontrolatu eta jarraitzea.*
* *Adjudikaziorako lizitatzaileek aurkeztutako irizpide sozialak betetzen direla egiaztatzea.*

V.9. Zergak, tasak, prezio publikoak eta bestelako diru-sarrerak

*Zergak*

2018ko ekitaldian zergengatik aitortutako eskubide garbiak 3.609,95 milioi eurokoak izan ziren. 2017an baino ehuneko bat (28,49 milioi) gutxiago dira, eta eskubideen guztizkoaren ehuneko 88 egiten dute.

Ondoren, eskubide horiek erakusten ditugu, zerga-figura desberdinetarako, bai eta aurreko ekitaldikoekiko alderaketa ere:

|  |  |  |  |  |  |  |
| --- | --- | --- | --- | --- | --- | --- |
| (euroak, milakotan) | | | | | | |
| Zergak | Aitortutako eskubide garbiak | | Diru-bilketa garbia | | 2018/2017 aldea (%) | |
| 2017 | 2018 | 2017 | 2018 | Aitortutako eskubide garbiak | Diru-bilketa garbia |
| PFEZa | 1.282.948 | 1.363.513 | 1.282.945 | 1.345.923 | 6 | 5 |
| Sozietateak | 303.945 | 223.538 | 256.130 | 192.602 | -26 | -25 |
| Egoiliar ez direnen errenta | 5.761 | 5 | 5.761 | 5 | -100 | -100 |
| Ondarea | 39.037 | 37.873 | 39.037 | 37.873 | -3 | -3 |
| Oinordetzak eta dohaintzak | 45.772 | 56.503 | 43.402 | 56.503 | 23 | 30 |
| Banku-gordailuen gainean | 4.902 | 4.989 | 4.902 | 4.982 | 2 | 2 |
| Energia-ekoizpenaren balioaren gainean | 30.336 | 50.757 | 28.178 | 37.608 | 67 | 33 |
| Saltoki handiak | -5 | -10 | -5 | -8 | 100 | -0,2 |
| Loterietako eta apustuetako sariak | 13.316 | 2.620 | 13.316 | 1.632 | -80 | -88 |
| **1. Zuzeneko zergak** | **1.726.0121.728.029** | **1.739.7881.741.806** | **1.673.671** | **1.677.120** | **1** | **0,2** |
| BEZa | 1.306.836 | 1.270.397 | 1.306.836 | 1.181.697 | -3 | -10 |
| Zerga bereziak | 552.967 | 506.397 | 552.326 | 493.856 | -8 | -11 |
| Kontsumoen gaineko beste zerga berariazko batzuk | -5.990 | -348 | -5.990 | -348 | -94 | -94 |
| Aseguru primen gaineko zerga | 20.800 | 21.525 | 20.579 | 21.338 | 3 | 4 |
| Ondare-eskualdaketak | 47.952 | 54.828 | 47.282 | 54.828 | 14 | 16 |
| Egintza juridiko dokumentatuak | 6.553 | 13.918 | 6.554 | 13.919 | 112 | 112 |
| Joko-jarduerak | 2.046 | 2.266 | 1.920 | 2.246 | 11 | 17 |
| Berotegi-efektuko gas fluordunak | 1.228 | 1.177 | 1.229 | 1.178 | -4 | -4 |
| **2. Zeharkako zergak** | **1.932.392** | **1.870.161** | **1.930.736** | **1.768.714** | **-3** | **-8** |
| Zergak, guztira | 3.658.404 | 3.609.949 | 3.604.407 | 3.445.834 | -1 | -4 |

Horiek aztertuta, ondokoak nabarmentzen ditugu:

* Aitortutako eskubideak ia 2017ko zenbatekoetan mantentzen badira ere, joera desberdinak daude aintzat hartutako zerga-figuraren arabera. Hartara, oinordetzen eta dohaintzen gaineko zerga eta PFEZa ehuneko 23 eta ehuneko sei handitu ziren hurrenez hurren; berariazko kontsumoen gaineko zergak edo sozietateen gainekoz zerga, aldiz, ehuneko 94 eta ehuneko 26 gutxitu ziren, hurrenez hurren.
* Diru-bilketa garbiari dagokionez, zenbatekoak direla-eta honako hauek nabarmendu behar dira: PFEZa, 1.345,92 milioi euro, eta BEZa, 1.181,70 milioi euro, zeinak guztizkoaren eta ehuneko 39 eta ehuneko 34 baitira, hurrenez hurren.
* Hiru zerga-figura handietatik, PFEZa da igo den bakarra (80,41 milioi); bestetik, BEZa eta sozietateen gaineko zerga ehuneko hiru eta ehuneko 26 jaitsi ziren, hurrenez hurren (80,57 eta 36,44 milioi).
* Energia elektrikoaren ekoizpenaren balioaren gaineko kargatik eta egintza juridiko dokumentatuen gaineko kargatik datozen diru-sarrerak ere igo egin dira, 20,42 eta 7,37 milioi hurrenez hurren.
* Ekonomia eta Ogasun Departamentuak ahaleginak egin dituen arren, kontabilitate-sistemen arteko lotura egokiaren faltatik heldutako arazoek bertan diraute, SAPGE21 kontabilitate-sistemaren diru-bilketa garbia arrazoizkoa ez izatea; izan ere, aurtengo ekitaldiko eta aurreko ekitaldietako eskubideek sortutako kobrantzak biltzen ditu. Gainera, kobratzen zenbatekoak ez dira sailkatzen printzipalaren, errekarguen eta interesen artean. Hori dela eta, CATek emandako informazioarekin, egozpen bat egiten da ekitaldi honetakoak izanen liratekeen eta aurreko urteetatik etorriko liratekeen kobrantzekin; kalkulu horietan oinarrituta, Kontabilitate Zerbitzuak beste egozpen bat egiten du kopuru horiek ekarriko luketenari buruz. Bigarren zenbatespen hori da azkenean zerga bakoitzaren diru-bilketa garbi moduan ageri dena.

Aurrekoa kontuan hartuta, diru-bilketa garbia 3.445,84 milioikoa izatera iritsi zen, eta zenbateko hori 2017koa baino ehuneko lau txikiagoa da (158,57 milioi); jaitsiera aipagarrienak honako hauek dira; BEZa ehuneko hamar jaitsi da (125,14 milioi) eta sozietateen gaineko zerga ehuneko 25 jaitsi da (63,53 milioi).

* BEZari dagokionez, kontuan hartu beharra dago ea kudeaketa Nafarroak zuzenean egiten duen edo Estatuarekiko hitzarmen ekonomikoaren bitartez egindakoari dagokion. Hartara, honako hau da xehakatzea aurreko irizpideari jarraituz:

(euroak, milakotan)

|  |  |  |  |  |  |  |
| --- | --- | --- | --- | --- | --- | --- |
| Aitortutako BEZa | 2016 | | 2017 | | 2018 | |
| Zenbatekoa | Ehunekoa | Zenbatekoa | Ehunekoa | Zenbatekoa | Ehunekoa |
| Zuzeneko kudeaketa | 386.340 | 32 | 417.726 | 32 | 300.479 | 24 |
| Hitzarmenaren doitzea | 835.522 | 68 | 889.110 | 68 | 969.918 | 76 |
| BEZa, guztira | 1.221.862 | 100 | 1.306.836 | 100 | 1.270.397 | 100 |

Ikusten den bezala, aitortutako eskubide gehienak hitzarmenetik datozen doikuntzen ondorioz sortu dira; 2018an, Nafarroako Zerga Ogasunaren zuzeneko kudeaketa jaitsi da, eta aurreko urteetan eskubide guztien ehuneko 32koa izatetik ehuneko 24koa izatera pasatu da.

Bestalde, 2018ko ekitaldiaren itxieran konpentsatu beharreko BEZa 159,40 milioikoa da, eta itzulketa eskatzeko eskubidea edo konpentsazioa egitekoa bost urteren buruan iraungitzen da (itzulketa hurrengo ekitaldiko urtarriletik aurrera eska daiteke). BEZ hori CAT kontu batean jasotzen da. "BEZ orokorra” izena dauka kontuak, eta ez da kontabilitate orokorrean islatzen. Aurrekontuari egozten zaio itzultzen edo konpentsatzen denean, baldin eta konpentsaziotik NZOri ordaindu beharreko saldo bat ateratzen bada. Oroitidazkian, ez da kontu horri buruzko informaziorik ematen.

* CAT delakotik kudeatutako itzulketak —eskudirukoak nahiz konpentsaziokoak izan—, orokorrean aurrekontu-likidaziora aldatu direnak, 1.577,08 eurokoak izan dira, Estatuarekiko doikuntzak kontuan hartu gabe; kopuru hori ehuneko 32 handiagoa izan da 2017koa baino. Itzulketen izaerari erreparatuta, haien ehuneko 83 eskudirutan egin dira.

Ondoren, 2018ko zerga garrantzitsuenen itzulketak azaltzen ditugu, aurreko ekitaldikoekin alderatuta:

|  |  |  |
| --- | --- | --- |
| (euroak, milakotan) | | |
| Zergen itzulketa | 2017 | 2018 |
| PFEZa | 199.567 | 202.061 |
| Sozietateak | 92.975 | 166.927 |
| BEZ zuzeneko kudeaketa | 874.897 | 1.190.529 |

Azken urteetan gertatu den bezala, zuzenean kudeatutako BEZa da itzulketa bolumen handiena sortzen duena, guztizkoaren ehuneko 76rekin; horren arrazoia da itzulketarako batez besteko epeak nabarmen jaitsi direla.

* Kontu orokorren oroitidazkiak informazioa dauka zerga-onuren exekuzioari buruz; honako hau da haren laburpena:

|  |  |  |  |
| --- | --- | --- | --- |
| (euroak, milakotan) | | | |
| Zergak | 2018ko onura fiskalen aurrekontua | Emaitzak  2018 | Ehunekoa  Errealizazioa |
| PFEZa | 386.010 | 393.852 | 102 |
| Sozietateak | 120.163 | 131.341 | 109 |
| Ondarea | 37.466 | 37.853 | 101 |
| Egoiliar ez direnen errenta | 3.827 | 537 | 14 |
| Oinordetzak eta dohaintzak | 8.420 | 10.431 | 124 |
| *1. Zuzeneko zergak* | *555.886* | *574.014* | *103* |
| BEZa | 802.586 | 736.039 | 92 |
| Zerga bereziak | 68.476 | 65.938 | 96 |
| Aseguru primen gaineko zerga | 8.779 | 8.294 | 94 |
| Ondare eskualdaketak eta egintza juridiko dokumentatuak | 6.357 | 6.983 | 110 |
| *2. Zeharkako zergak* | *886.198* | *817.254* | *92* |
| Onura fiskalak, guztira | 1.442.084 | 1.391.268 | 96 |

2018ko onura fiskalak, oroitidazkian jasotako informazioaren arabera (bai aurreikuspenean, bai emaitzetan egindako zenbatespenen arabera lortzen da informazio hori), 1.391 milioi eurokoa da: zenbateko hori ehuneko lau txikiagoa da aurreikusitakoa baino. Oroitidazkian ez da daturik ematen onura fiskal bakoitzarekin lortu nahi diren helburuetarako ekarpenari buruz.

Halaber, Ganbera honen txostenetan azken urte hauetan aipatu bezala, adierazgarria da onura horiek 2018ko ekitaldiko zergengatik aitortutako eskubide garbien ehuneko 39 izatea.

*Zerga iruzurraren kontrako borroka*

Nafarroako Zerga Ogasunak Ganbera honi emandako informazioaren arabera, 2008tik 2018ra zerga-iruzurraren aurkako borrokak diru-sarrera hauek sortu ditu:

|  |  |  |  |  |  |
| --- | --- | --- | --- | --- | --- |
| (euroak, milakotan) | | | | | |
| Ekitaldia | Zergen kudeaketa | Ikuskapena | Beste tributu-jarduketa batzuk\* | Adierazlearen zenbatekoa, guztira |  |
| 2008 | 83.930 | 47.636 | 0 | 131.566 | 100 |
| 2009 | 81.404 | 56.630 | 0 | 138.034 | 105 |
| 2010 | 67.518 | 54.852 | 0 | 122.370 | 93 |
| 2011 | 52.045 | 38.808 | 0 | 90.853 | 69 |
| 2012 | 58.648 | 69.499 | 0 | 128.147 | 97 |
| 2013 | 57.358 | 37.826 | 0 | 95.184 | 72 |
| 2014 | 56.137 | 28.681 | 0 | 84.818 | 64 |
| 2015 | 50.992 | 45.610 | 8.129 | 104.731 | 80 |
| 2016 | 58.774 | 46.142 | 19.363 | 124.279 | 94 |
| 2017 | 94.408 | 33.586 | 20.984 | 148.978 | 113 |
| 2018 | 88.961 | 53.993 | 27.145 | 170.108 | 129 |

\* 2015ean hasi zen zergadunarekin zuzeneko lotura ez duten baina Nafarroarentzat diru-sarreren sortzapena dakarten jarduketa mota horien kontaketa.

Zerga-iruzurraren aurkako borrokak sortutako diru-sarrerak nabarmen aldatu dira, eta 2014an iritsi dira balio txikienera; halere, data horretatik aurrera handitu egin dira, eta 2018an 170,11 milioikoak dira.

Hurrengo taulan, 2017ko eta 2018ko ekitaldietako iruzurraren aurkako jarduketak erakusten ditugu xehetasun gehiagorekin, NZOren oroitidazkian jasotako informazioaren arabera:

|  |  |  |  |  |
| --- | --- | --- | --- | --- |
| (euroak, milakotan) | | | | |
| Zerga iruzurraren kontrako borroka | 2017 | | 2018 | |
| Ikuskapena | Jarduketa kopurua | Zenbatekoa | Jarduketa kopurua | Zenbatekoa |
| Ikuskapen aktak | 527 | 16.116 | 467 | 13.764 |
| Zehapen-espedienteak | 317 | 6.308 | 377 | 10.895 |
| Erantzukizun zibila, delituengatik | 4 | 4.921 | 11 | 8.882 |
| Ikuskatzailetzak induzitutako erregularizazioak | 10 | 832 | 17 | 7.903 |
| Kreditu fiskalak deuseztatzea | 86 | 5.409 | 66 | 12.549 |
| **Ikuskapena, guztira** | **944** | **33.586** | **938** | **53.993** |
| Zergen kudeaketa | Likidazioen kop. | Zenbatekoa | Likidazioen kop. | Zenbatekoa |
| BEZa | 4.418 | 18.452 | 8.242 | 16.829 |
| PFEZa | 4.657 | 5.572 | 4.372 | 5.875 |
| Sozietateak | 205 | 1.324 | 456 | 10.347 |
| Gainerako zergak | 4.500 | 23.240 | 3.652 | 12.991 |
| Zehapenak | 15.963 | 7.424 | 14.035 | 6.313 |
| Epez kanpoko aitorpenen errekarguak | 4.613 | 1.843 | 5.384 | 3.819 |
| Errekerimenduak | 3.904 | 5.693 | 6.687 | 9.597 |
| Kudeaketaren diru-sarrera induzituak | 5.791 | 30.860 | 14.987 | 23.191 |
| **Tributu-kudeaketa, guztira** | **44.051** | **94.408** | **57.815** | **88.962** |

2018an, ikuskapenaren arloko jarduketak 2017koak baino gutxiago izan diren arren (sei likidazio), sortutako diru-sarrerak ehuneko 61 handiagoak izan dira (20,41 milioi). Tributuen kudeaketari dagokionez, 2017an baino 13.764 likidazio gehiago egin dira; halere, sortutako diru-sarrerak ehuneko sei (5,45 milioi) txikiagoak izan dira aurreko urtekoan baino.

Erakutsitako diru-sarreren sortzapenak ez dakar berekin kopuru horiek kobratu izana; arestian aipatu dugun bezala, CATen diseinuan eta tributuen kudeaketan eta kontabilitatean erabiltzen diren aplikazio informatikoen artean dauden arazoak direla eta, ezin dugu identifikatu zerga-iruzurraren aurkako borrokan detektatutako kopurutik zenbat diru bildu den egiazki.

Aurreko taulako datuak Nafarroako Zerga Ogasunaren oroitidazkian jaso dira; horri dagokionez, egiaztatu dugu zerga-iruzurraren aurkako borrokaz arduratzen diren arloek ez dutela irizpide bakarra ezarririk diru-sarrerak egozteko, eta horrek gero zaildu egiten du zorraren trazabilitatea identifikatzea.

*Tasak, prezio publikoak eta beste diru-sarrera batzuk*

Tasak, prezio publikoak eta aitortutako bestelako diru-sarrera garbiak 143,96 milioi eurokoak izan dira 2018. urtean, eta diru-bilketaren portzentajea ehuneko 69 izan zen.

Ekitaldiko eskubide guztien ehuneko lau egiten dute, eta honako kontzeptu hauei dagozkie:

(euroak, milakotan)

|  |  |  |  |  |  |  |
| --- | --- | --- | --- | --- | --- | --- |
| Tasak, prezio publikoak eta beste diru-sarrera batzuk | Aitorturiko eskubide garbiak, 2018 | Diru-bilketa garbia | Diru-bilketaren ehunekoa | | Aitortutako eskubide garbien 2018/2017 aldea (%) | |
| Tasak | 13.963 | 13.232 | 95 | 9 | |
| Salneurri publikoak. | 52.630 | 44.595 | 85 | 3 | |
| Ondasunak saltzea | 1.785 | 1.680 | 94 | -2 | |
| Eragiketen itzulketak | 10.538 | 8.126 | 77 | -2 | |
| Bestelako diru-sarrerak | 65.045 | 31.643 | 49 | 37 | |
| Guztira | 143.961 | 99.27699.276 | 69 | 16 | |

Kapitulu honen osagairik aipagarriena prezio publikoen bidezko diru-sarrerei dagokie: 52,63 milioikoak izan ziren, eta horien artean nabarmentzekoak dira gizarte-zerbitzuak emateagatiko diru-sarrerak, 49,80 milioi egiten dutenak.

Bestetik, tasen bidezko diru-sarrerak 13,96 milioi eurokoak izan ziren, eta horietatik 9,43 milioi joko-jardueratik heldutako tasei dagozkie. 2018ko ekitaldiaren amaieran, ehuneko 95 zegoen bilduta.

Honako hauek dira "bestelako diru-sarrerak" izendapenaren pean sartzen diren kontzeptu nagusiak: isunak eta zehapenak, 25,98 milioi; berandutza-interesak, 19,66 milioi, eta errekarguak, 7,55 milioi.

Hezkuntza-zerbitzuetako tasetatik datozen diru-sarrerak aztertu ditugu: 2018an, 1,73 milioi izan ziren, 2017an baino ehuneko bederatzi gutxiago.

Egindako azterketatik ondoriozta dezakegu ezen, orokorrean, haiei buruzko arau erregulatzailearen arabera likidatu eta bildu zirela; halere, honako hau aipatu behar dugu:

Tasa horiek ordaintzen dituzten pertsonek erabiltzen dituzten zentroek (hizkuntza eskola ofiziala, kontserbatorioak, dantza eskola eta abar) urtero likidazio bat igortzen diote Hezkuntza Departamentuari, eta kasuko zenbatekoaren diru-sarrera egiten dute, ordainketa-gutun batez. Departamentuak ez du inongo kontrolik egiten likidazio horren egokitasunari buruz (matrikulatutako ikasle-kopuruarekin alderatzea, aplikatutako salbuespenak aztertzea eta abar).

Gure gomendioak:

* *CAT aplikazioaren analisi xehakatuan aurrera egitea, lortutako diru-bilketari buruzko datuak lortu eta SAPGE21 sistema elikatu ahal izateko; hartara, informazio fidagarria edukiko dugu finantzen egoera-orriak egiteko eta beste arlo batzuen —besteak beste, zerga-iruzurraren arloaren— kudeaketa eta analisia hobeki egiteko.*
* *Diru-sarrerak egozteko irizpide bakarra ezartzea zerga-iruzurraren aurkako borrokaz arduratzen diren arlo guztientzat.*
* *Zerga-iruzurraren aurkako borrokari buruzko zenbateko guztiak jasota uztea, euskarri egokian, geroztik zorraren trazabilitatea ezagutu ahal izateko.*
* *Hornikuntza ba jartzea ekitaldiaren amaieran aitortu ez diren zergen itzulketak direla eta.*
* *Kontu orokorren oroitidazkian azterketa exhaustiboago bat jasotzea onura fiskalak direla-eta ezarritako helburuetarako ekarpenari buruz.*
* *Ikastetxeek aurkeztutako likidazioen egokitasuna kontrolatzea.*

V.10. Bestelako diru-sarrerak

*Transferentzia arruntak eta kapital-transferentziak*

Transferentzia arrunten eta kapital-transferentzien bidezko diru-sarrerak 77,60 eta 29,62 milioi ingurukoak izan ziren, hurrenez hurren, ondoren azaltzen dugun bezala:

(euroak, milakotan)

|  |  |  |  |  |
| --- | --- | --- | --- | --- |
|  | Aitortutako eskubide garbiak | | 2018/2017 aldea (%) | Diru-bilketa garbia, 2018 |
|  | 2017 | 2018 |
| Estatuko Administrazio Orokorraren transferentzia arruntak | 168.667 | 65.848 | -61 | 53.421 |
| Fundazioen transferentzia arruntak | 3 | 54 | 1.574 | 54 |
| Enpresa publikoen eta beste ente publiko batzuen transferentzia arruntak. | 152 | 221 | 46 | 221 |
| Toki entitateen transferentzia arruntak | 365 | 362 | -1 | 362 |
| Enpresa pribatuen transferentzia arruntak | 94 | 191 | 103 | 191 |
| Familien eta irabazi asmorik gabeko erakundeen transferentzia arruntak | 290 | 71 | -75 | 71 |
| Kanpotik datozen transferentzia arruntak | 8.797 | 10.851 | 23 | 10.851 |
| Transferentzia arruntak guztira | 178.368 | 77.598 | -56 | 65.171 |
| Estatuko Administrazio Orokorraren kapital-transferentziak | 530 | 11.273 | 2.027 | 1.273 |
| Fundazioen kapital-transferentziak | 0 | 12 | - | 12 |
| Enpresa publikoen eta beste ente publiko batzuen kapital-transferentziak | 2 | 12 | 716 | 0 |
| Toki entitateen kapital-transferentziak | 774 | 1.274 | 65 | 616 |
| Familien eta irabazi asmorik gabeko erakundeen kapital-transferentziak | 0 | 4.330 | - | 0 |
| Kanpotik datozen kapital-transferentziak | 9.045 | 12.719 | 41 | 12.630 |
| Kapital-transferentziak guztira | 10.351 | 29.620 | 186 | 14.531 |

Transferentzia arruntek ehuneko 56 egin zuten behera, eta kapital-transferentziek, berriz, ehuneko 186 gora, 2017koekin alderatuta. Nabarmentzekoa da Estatuaren transferentzia arruntek behera egin zutela, zeren eta 2017an igoera handi bat gertatu baitzen hitzarmen ekonomikoaren ekarpena gaurkotzearekin; horrek, izan ere, eragin zuen aurreko urteetako zenbatekoa erregularizatzea.

Honako transferentzia hauei dagozkien diru-sarreren betearazpena aztertu dugu:

(euroak, milakotan)

|  |  |  |
| --- | --- | --- |
|  | Aitortutako eskubide garbiak | Diru-bilketa garbia |
| Estatuko errepideak hobetzeko laguntzengatiko kapital-transferentziak | 10.715 | 715 |
| Amancio Ortega Fundazioaren kapital-transferentziak | 4.330 | 0 |

Egindako berrikuspenaren konklusioa da ezen espedienteak izapidetzerakoan aplikatzekoa den araudiari jarraitu zaiola, eta zenbatekoak ezarritako epeetan jaso eta egoki kontabilizatu direla; halere, diru-sarrera horien kontabilizatzeari buruz honako hauek aipatu behar ditugu:

* Estatuko errepideak hobetzeko laguntzen kasuan, ez dira jarraitu KPPOan ezarritako irizpideak, eta guztira hamar milioi egotzi zaizkio emaitza ekonomiko eta ondarekoari. Diru-sarrera hori, ordea, emaitzetara eraman behar zen, finantzatzen ari den inbertsioaren bizi erabilgarriaren arabera.

Gainera, aipatu behar dugu oraindik ere ez direla egin aipatutako inbertsioa aurrera eramateko desjabetzeak, ez eta behar den lizitazioa ere. Gastuak justifikatzeko epea 2020ko azaroan amaitzen dela kontuan hartuta, hasiak dira jada Estatuarekiko negoziazioak horri buruzko luzapen bat eskatzeko.

* Amancio Ortega Fundaziotik datozen diru-sarrerak kontabilizatzeari dagokionez, V.8 epigrafean aipatutakora jo behar da.

*Ondare bidezko diru-sarrerak*

Ondaretik datozen diru-sarrerak 10,57 milioi eurokoak izan ziren; hona hemen xehetasunak:

|  |  |  |  |
| --- | --- | --- | --- |
|  | Aitortutako eskubide garbiak, 2017 | Aitortutako eskubide garbiak, 2018 | Aitortutako eskubide garbien eskubideen 2018/2017 aldea (%) |
| Gordailuen eta atzerapenen interesak | 9.479 | 9.462 | -0,2 |
| Ondasun higiezinen errentak | 652 | 533 | -18 |
| Emakidak eta aprobetxamendu bereziak | 166 | 524 | 215 |
| Emandako aurrerakin eta maileguen interesak | 75 | 54 | -28 |
| Ondare bidezko diru-sarrerak, guztira | 10.372 | 10.573 | 357 |

Honako lagin hau berrikusi dugu:

|  |  |
| --- | --- |
| Kontzeptua | Zenbatekoa, 2018 |
| Nafarroako Ospitaleguneko aparkatze-kanona | 280.889 |
| González Tablaseko garajeen jabari-kontzesioa | 125.794 |

Egindako lanaren konklusioa da diru-sarrerak ezarritako hitzarmen eta baldintzen arabera izapidetu direla, eta egoki kontabilizatu direla.

*Inbertsio errealen besterentzea*

Inbertsio errealen besterentzearengatik aitortutako eskubideak 1,29 milioi eurokoak izan ziren; hona hemen haien xehakatzea:

(euroak, milakotan)

|  |  |  |  |
| --- | --- | --- | --- |
|  | Aitortutako eskubide garbiak, 2017 | Aitortutako eskubide garbiak, 2018 | Aitortutako eskubide garbien 2018/2017 aldea (%) |
| Lur-sailak besterentzea | 283 | 725 | 157 |
| Eraikinen salmenta | 0 | 520 | - |
| Ekipamenduen salmenta | 0 | 48 | - |
| Inbertsio errealen besterentzeak, guztira | 283 | 1.293 | 357 |

2018an, diru-sarrera horiek 2017koen hiru halako izan dira, zeren eta eraikinez eta ekipamenduez gainera lur gehiago besterendu baitira. 2018ko ekitaldiaren itxieran, diru-sarrera horiek guztiz kobratuta zeuden.

Gure gomendioak:

* *Jasotako dirulaguntzei dagokienez, KPPOn diru-sarrerak aitortzeko ezarritako irizpideak aplikatzea.*
* *Estatuak finantzatutako errepideetan inbertsioak egiteko izapide administratiboak arintzea, jasotako dirulaguntza itzuli behar ez izateko.*

V.11. Epe laburreko zordunak eta hartzekodunak

*Zordunak*

2018ko abenduaren 31n, zordunen saldoa 404,30 milioi eurokoa zen, eta honako hauei zegokien:

|  |  |  |  |
| --- | --- | --- | --- |
| (euroak, milakotan) | | | |
| Zordunak | 2017/12/31 | 2018-12-31 | 2018/2017 aldea (%) |
| Aurrekontuko zordunak | 804.755 | 911.863 | 13 |
| Aurrekontuetatik kanpoko zordunak | 108 | 95 | -12 |
| Beste ente publiko batzuen baliabideetako zordunak | 366 | 3.146 | 760 |
| Bestelako zordunak | 5.528 | 5.362 | -3 |
| Kaudimen gabezietarako probisioa | (512.337) | (516.164) | 1 |
| Zordunak, guztira | 298.420 | 404.302 | 35 |

Aurrekontuko zordunak dira osagai garrantzitsuenak, eta, funtsean, kudeaketa arrunteko egoeran dauden tributu-zordunak dira (kudeaketa arrunta, premiamendu-bidea, tributu-zorraren geroratzea).

2018ko abenduaren 31n, saldoa 911,86 milioi eurokoa zen, eta haren ehuneko 57 kaudimengabeziei zegokien (516,16 milioi euro). Hauxe da banaketa:

|  |  |  |  |
| --- | --- | --- | --- |
| (euroak, milakotan) | | | |
| Aurrekontuko zordunak | 2017/12/31 | 2018-12-31 | Aldea (%)  2018/2017 |
| Departamentuetako zordunak | 37.011 | 37.250 | 1 |
| Zordunak: ohiko kudeaketa | 141.045 | 232.228 | 65 |
| Zorra dela-eta luzapena eman zaien zordunak | 91.307 | 82.429 | -10 |
| Premiamendu bideko zordunak | 499.526 | 503.743 | 1 |
| Egoera berezietako zordunak | 39.718 | 55.991 | 41 |
| Erosketak itzultzeagatiko zordunak | 0 | 198 | - |
| ***Zordunak*** | ***808.607*** | ***911.839*** | ***13*** |
| Sortu ez diren korrituak eta gainkarguak | (2.237) | 3.6701.823.678,00 | -264 |
| Kobrantzak eta aplikatzeko dauden sortak | (1.615) | (3.646) | 126 |
| Aurrekontuko zordunak, guztira | 804.755 | 911.863 | 13 |

Aurrekontuko zordunen saldo orokorrak ehuneko 13 egin du gora (107,11 milioi); nabarmendu beharra dago kudeaketa arrunteko zordunak ehuneko 65 gehiago direla, 91,18 milioi egiteraino, batez ere BEZarengatiko eta PFEZarengatiko zordunen kopurua handiagoa delako, 69,77 eta 20,14 milioi hurrenez hurren, V.3.1 epigrafean aipatutako Berehalako Informazio Sistema ezartzearen ondorioz.

Tributuen aurrekontu-likidazioaren, diru-bilketaren eta itzulketaren eta zuzenbide publikoko zenbait diru-sarreren kudeaketa —esate baterako, interesak eta errekarguak— CAT aplikazio informatikoaren bitartez egiten da; hartatik, informazioa SAPGE21 aplikaziora aldatzen da.

Ganbera honek aurreko txostenetan azpimarratu duen bezala, aurrekontu-likidazioak eta egoerari buruzko balantzeak ez dute zuzen jasotzen CATen informazio guztia. Hartara, ez da bereizten ekitaldi arruntetako zordunen eta itxitako ekitaldietako zordunen artean, eta ez dira deuseztatzen, ezta ere, aitortutako eskubideak, zorraren geroratzea ematen zaien zordunei dagozkienak, kontabilitate-plan orokor indardunean ezarritako irizpideez bestera.

Zordunak ez dira balantzean jasotzen, kontabilitate publikoko plan orokorrean ezarritako sailkapenaren arabera, ez eta mugaeguneratu gabeko interes eta gainkarguak eta aplikatzeko dauden kobrantzak ere; izan ere, horiek zordunen saldotik kentzen dira, eta balantzearen pasiboan erregistratu beharko lirateke, aurreratutako diru-sarrera eta hartzekodun gisa, hurrenez hurren.

“Beste zordun batzuk” xehatzeari dagokionez, nabarmentzekoa da CATen formalizatzeko dauden eragiketen kontua (CATen eta kontabilitatearen arteko lotura-kontua), zeinak 4,34 milioi euroko saldoa baitu. Ganbera honek aurreko txostenetan ohartarazi duen bezala, zenbateko horrek ez du behar bezalako euskarririk, eta ez dakigu zergatik jaitsi den 0,67 milioi aurreko urtekoarekiko. Kontu horren saldoa guztiz hornituta dago.

*Epe laburreko hartzekodunak*

Epe laburreko hartzekodunen saldoa, obligazioen jaulkipenari eta beste balio negoziagarri batzuei dagozkienak jaso gabe, 542,15 milioi eurokoak dira 2018ko abenduaren 31n, eta honako hauei dagozkie:

|  |  |  |  |
| --- | --- | --- | --- |
| (euroak, milakotan) | | | |
| Epe laburreko hartzekodunak | 2017/12/31 | 2018-12-31 | 2018/2017 aldea (%) |
| Aurrekontuko hartzekodunak | 441.052 | 387.168 | -12 |
| Beste entitate batzuen konturako baliabideak administratzeagatiko hartzekodunak | 6.838 | 7.645 | 12 |
| Administrazio publikoak | 3.459 | 3.630 | 5 |
| Beste hartzekodunak | 50.418 | 139.606 | 177 |
| Epe laburreko fidantzak eta gordailuak | 2.871 | 4.096 | 43 |
| Epe laburreko hartzekodunak, guztira | 504.638 | 542.145 | 7 |

Hartzekodunen kopuru hori ehuneko zazpi igo da (37,51 milioi); osagai garrantzitsuena aurrekontuko hartzekodunak dira, zeinak guztizkoaren ehuneko 71 baitira eta ehuneko 12 jaitsi baitira (53,88 milioi) 2017koekin alderatuta. Bestetik, “beste hartzekodun batzuk” atalari dagozkio kontuen epigrafea ehuneko 177 igo da (89,19 milioi), funtsean ekitaldi horretan lehenengo aldiz sartu delako diru-bilketako kontu murriztuen saldoa, zeina 67,83 milioikoa baita.

Bestalde, balantzearen pasiboan, eta zergen itzulketa dela-eta dauden aurrekontu-hartzekodunen eta beste hartzekodunen barruan, tributu-zordunen saldo hartzekodunak erregistratzen dira CATen informazioaren doikuntza baten bitartez. 2018an, doikuntza orokorra 254,86 milioi eurokoa izan zen.

Kontu Orokorren egoerari buruzko balantzea lortzen da kontabilitateko aplikazio informatikoko egoerari buruzko balantzean oinarrituta, kontabilitatez besteko doikuntza bat eginez CATeko zordunei eta hartzekodunei buruzko zerga-informazioarekin.

Bere horretan jarraitzen du CATen eta SAPGE21en arteko loturaren arazoak, eta horren ondorioz bi aplikazioen arteko informazio-traspasoa ez da egokia.

V.12. Diruzaintza

2018ko abenduaren 31ko diruzaintza 437,48 milioi eurokoa zen, eta honako kontu mota hauetan zegoen:

|  |  |  |  |
| --- | --- | --- | --- |
| (euroak, milakotan) | | | |
| Kontzeptua | 2017/12/31ko saldoa | 2018-12-31ko saldoa | 2018/2017 aldea (%) |
| Inbertsio-kontu finantzarioak (funtsak) | 616.461 | 6 | -100 |
| Diru-sarreren kontu bereziak | 13.331 | 16.723 | 25 |
| Diru-bilketarako kontu murriztuak | 0 | 67.833 | - |
| Kontu korronte operatiboak | 1.344 | 352.919 | 26.159 |
| Guztira | 631.136 | 437.481 | -31 |

Diruzaintzako saldoek ehuneko 31 egin dute behera (193,66 milioi), batez ere inbertsio-kontu finantzarioak jaitsi direlako, 616,45 milioi guztira, eta arestian aipatutako Berehalako Informazio Sistema ezarri delako.

Aurreko funtsek 16.303 euroko interesak sortu dituzte; 2017an sortutakoak, berriz, 198.111 milioikoak izan ziren.

2018an guztira 250 milioi kontzentratu ziren epe laburreko diruzaintza-beharrei aurre egiteko kredituetan; diru hori guztia erabili zen, baina eragiketa horiek ez zuten kostu finantzariorik ekarri.

Banku-zirkularizazioaren bidez lortutako informazioan, honako gorabehera hauek aurkitu ditugu:

* Kutxa finkoko aurrerakinen kontuetan 18.522 euroko aldea dago balantzean ageri den informazioaren eta zirkularizazioaren emaitza denaren artean. Alde hori zor zaio NFKAk jarraitutako kontabilizatze-irizpideari, zeina kontabilitate publikoko plan orokorrean ezarritakoaz beste bat baita.
* Diru-bilketarekin lotutako zenbait finantza-entitateren kontuak badaude, 6,49 milioi egiten dutenak eta NFKAren diruzaintzako zerrendan agertzen direnak, baina entitate horiek ez dituzte haiek konfirmatu, nahiz eta informazio hori behin baino gehiagotan eskatu zaien.

Gainera, bi kontu badaude zeinei buruz ez baita informatu diruzaintzan: 9.367 eta 134 euro dituzte, eta itxi beharko lirateke.

* Banku-entitate batek jakinarazi du NFKAk kontratatutako milioi bat euroko factoring linea bat badagoela, zeinari buruz ez baita urteko kontuetan informatu.
* Diruzaintzari buruz oroitidazkian ematen den informazioan, bateratze bidezko doikuntza bat aipatzen da, epigrafe horretako kontuetako baten balantzean egin dena; horretan, saldoa oinordetzen eta dohaintzen gaineko zergatik heldutako diru-sarrerei dagokien 3,81 milioi euroko kopuruan jaisten da. Gure ustez, doikuntza hori ez zen egin behar, zeren eta kopuru hori lehendik deskontatuta baitzegoen epigrafe horretako beste kontu bateko saldoan. Horrek esan nahi du diru-bilketako kontu murriztuen saldoak aipatutako zenbatekoan handiagoa izan beharko lukeela.

Gure gomendioak:

* *Finantza entitateen dauden eta erabiltzen ez diren kontuak ixtea.*
* *Kutxa finkoko aurrerakinak eta justifikatu beharreko ordainketak kontabilizatzea kontabilitate publikoko plan orokorrean ezarritakoaren arabera.*
* *Urteko kontuetan dagoen factoring lineari buruz informatzea.*

V.13. Zorpetzea eta beste finantza-eragiketa batzuk

*Zorpetzea*

NFKAren eta haren erakunde autonomoen zorpetzea 3.085,36 milioi eurokoa zen 2018ko abenduaren 31n, kostua amortizatuta, eta honako modalitate hauei zegokien:

|  |  |  |  |
| --- | --- | --- | --- |
| (euroak, milakotan) | | | |
| Nafarroako Gobernuaren zorra | 2017/12/31 | 2018/12/31 | 2018/2017 aldea (%) |
| Nafarroako Zor Publikoa | 1.359.560 | 1.271.332 | -6 |
| Epe luzeko maileguak finantza-entitateekin | 1.586.000 | 1.484.500 | -6 |
| Epe luzeko maileguak sektore publikorako | 22.699 | 24.043 | 6 |
| *Epe luzeko zorpetzea (A)* | *2.968.259* | *2.779.875* | *-6* |
| Nafarroako epe laburreko zor publikoa | 240.104 | 155.222 | -35 |
| Epe laburreko maileguak finantza-entitateekin | 0 | 109.333 | - |
| Zor publikoaren epe laburreko interesak | 31.869 | 26.343 | -17 |
| Maileguen epe laburreko interesak | 17.866 | 14.587 | -18 |
| *Epe laburreko zorpetzea (B)* | *289.839* | *305.485* | *5* |
| Zorpetzea, guztira (A+B) | 3.258.098 | 3.085.360 | -5 |

Hona hemen azpimarratuko ditugunak, azterketa egin eta gero:

* Guztizko zorpetzeak ehuneko bost du behera (172,74 milioi euro). 2018an, zor publikoak ehuneko 47 egiten du guztizkoan; 2017an, berriz, ehuneko 50 zen.
* 2018an itundutako zorpetzearen eta guztizko zorpetzearen motaren araberako batez besteko interes-tasa ondoren erakusten duguna da:

(euroak, milakotan)

|  |  |  |  |  |
| --- | --- | --- | --- | --- |
| Zorpetze modalitatea | Itundutako zorpetzea, 2018 | 2018ko batez besteko interes-tasa | Zorpetzea, guztira 2018/12/31 | Interes tasa  zenbatekoa |
| Nafarroako Zor Publikoa | 65.600 | 1,95 | 1.426.554 | 3,41 |
| Finantza entitateen maileguak | 140.000 | 1,14 | 1.293.833 | 1,45 |
| Europako Inbertsio Bankuarekiko maileguak |  | - | 300.000 | 1,42 |
| Gizarte Segurantzaren mailegua |  | - | 9.475 | 0 |
| Beste sektore publiko batekiko maileguak | 2.439 | - | 14.568 | 0 |
| Zorra guztira | 208.039 | 1,38 | 3.044.430 | 2,35 |

Maileguen bidezko zorraren batez besteko interes-tasa nabarmen txikiagoa da zor publikoarena baino.

2018an, zorraren batez besteko interes-tasa orokorrak behera egin du 2017koarekin alderatuta: ehuneko 2,63tik ehuneko 2,35era.

* Nafarroako Gobernuaren zorraren guztizkotik heldu den finantza-zamaren bilakaera (aurrekontuaren 3. eta 9. kapitulua) hurrengo taulan erakusten da, diru-sarrera arrunten gainean egiten duen ehunekoaren ondoan.

|  |  |  |  |  |  |  |  |
| --- | --- | --- | --- | --- | --- | --- | --- |
|  | 2012 | 2013 | 2014 | 2015 | 2016 | 2017 | 2018 |
| Finantza-zama (milioiak) | 200,30 | 300,54 | 401,48 | 415,74 | 519,98 | 384,80 | 469,45 |
| Aurkibidea | 100 | 150 | 200 | 208 | 260 | 192 | 234 |
| Diru-sarrera arrunten gaineko ehunekoa | 6 | 9 | 12 | 13 | 15 | 10 | 12 |

Aztertutako aldian, zama finantzarioak ehuneko 134 egin du gora; izan ere, 2018an gora egin du, 2017an behera egin ondoren, eskura zegoen gerakina erabiliz zorraren amortizazio aurreratua egin baitzen. Diru-sarrera arrunten gainean duen garrantzi erlatiboak ere joera horri jarraitu dio.

* Hurrengo taulan erakusten dira zorraren guztizkoa datozen ekitaldietan amortizatzeko dauden aurreikuspenak:

|  |  |  |  |
| --- | --- | --- | --- |
| (euroak, milakotan) | | | |
| Ekitaldia | Amortizatu beharreko zenbatekoa, guztira. | Ehunekoa | Ehunekoa  metatutakoa (%) |
| 2019 | 265.831 | 8,8 | 8,8 |
| 2020 | 244.843 | 8,1 | 16,9 |
| 2021 | 230.975 | 7,6 | 24,5 |
| 2022 | 239.067 | 7,9 | 32,4 |
| 2023 | 252.296 | 8,3 | 40,7 |
| 2024 | 229.674 | 7,6 | 48,3 |
| 2025 | 269.673 | 8,9 | 57,2 |
| 2026 | 279.364 | 9,2 | 66,4 |
| 2027 | 308.753 | 10,2 | 76,6 |
| 2028 | 295.102 | 9,7 | 86,3 |
| 2029 | 207.533 | 6,9 | 93,2 |
| 2030 | 140.367 | 4,6 | 97,8 |
| Sailkaezina | 65.600 | 2,2 | 100,0 |
| Guztira | 3.029.078 |  |  |

Ikus daitekeen bezala, zorraren ia erdia (ehuneko 48,3) 2024a baino lehen amortizatu beharra dago.

Zor "sailkaezintzat” gobernu zentralak lanbide heziketako ziklo berrietarako eta DBHko ibilbideetarako emandako aurrerakinei dagokie, eta haietan ez da amortizazio-eperik aipatzen.

Egiaztatu dugu ezen 2019an amortizatu beharreko zenbatekoa ez datorrela bat balantzean jasotakoarekin, zeren eta ez baita haren epe laburreko birsailkapena egin, eta zenbateko guztia epe luzeko zor gisa erregistratuta baitago.

* 2018ko martxoan, rating agentzia batek "A+, perspektiba positiboarekin" kalifikazioa (baimendutako maila altuena) eman zion Nafarroaren epe luzeko zorrari. Kaudimenari buruzko emaitza hori bi maila gorago dago Estatuarena baino. 2019ko martxoan, aipatutako agentziak kalifikazio horri eutsi zion; hori dela eta, Foru Komunitateak posizio horri eutsi dio.

*Emandako abal eta konpromiso-gutunak*

* Foru Komunitateak emandako abalen saldoa 101,56 eurokoa zen abenduaren 31n, eta honako hauei zegokien:

|  |  |  |  |  |
| --- | --- | --- | --- | --- |
| (euroak, milakotan) | | | | |
| Emandako abalak | Saldoa 2017-12-31n | Saldoa 2018-12-31n | Aldea (%)  2018/2017 | |
| I+G | 117 | 70 | -40 | |
| Zailtasunak dituzten enpresak eta inbertsiorako laguntzak | 3.538 | 2.931 | -17 | |
| “Nafarroa Abala” programa | 2.653 | 2.307 | -13 | |
| C.A. Osasuna | 10.787 | 6.447 | -40 | |
| NICDO-Los Arcosko zirkuitua | 17.500 | 14.808 | -15 | |
| Sodena-Europako Inbertsio Bankua | 87.500 | 75.000 | -14 | |
| Guztira | 122.095 | 101.563 | | -17 |

Guztizko saldo bizia ehuneko 17 jaitsi da (20,53 milioi euro). Nabarmentzekoak dira Sodena-Europako Inbertsioen Bankuaren beherapenak (12,50 milioi).

2018an zehar, ez da eragiketa berririk abalatu, ez da konpromiso-gutun gehigarririk formalizatu, eta ez da fidantzapeko obligazioen ez-betetzeengatiko gasturik izan.

Sodenarentzako abala eratu zen sozietate horrek Europako Inbertsio Bankutik jasotako mailegu bat bermatzeko, enpresa txiki eta ertainek Moderna Planaren esparruan egiten dituzten inbertsio-proiektuak finantzatzera bideratua. Printzipalaren gaineko abal bat da (100 milioi), bai eta abala exekutatzeko unean Sodenak entitate horri edozein finantzaketa-kontraturen kontzeptuan (interesak, komisioak, zamak eta abar) zor diezaiokeen edozein zenbatekoren gainekoa ere. Gainerako abaletan, NFKAk soilik maileguaren printzipala dela-eta erantzuten du.

Ez dago jarririk abalatutako betebeharren ez-betetzetik heldutako arrisku guztietarako hornikuntzarik.

Gure gomendioak:

* *Epe luzeko zorra epe laburreko zor gisa birsailkatzea, urtebetetik beherako mugaeguna duten zenbatekoei dagokienez.*
* *Abalatutako betebeharren ez-betetzetik heldutako arriskuetarako hornikuntza jartzea.*

V.14. Sozietate eta Fundazio Publikoak

*Sozietate publikoak*

Ondoren, Foru Komunitateko sozietate publikoei buruzko datuak ematen ditugu, kontu orokorren oroitidazkian bildutako informazioaren arabera:

(euroak, milakotan, zenbakiekin adierazitakoak izan ezik)

|  |  |  |  |  |  |  |
| --- | --- | --- | --- | --- | --- | --- |
| Sozietatea | Ekitaldiko emaitza | Dirulaguntzak  Foru Administrazioa | Ekarpenak  NEKP | Epe luzeko zorpetzea(2) | Ondarea  garbia | Batez bestekoa  langileak |
| CEIN | 61 | 779 | 0 | 5 | 641 | 31 |
| CNAI | -30 | 0 | 50 | 0 | 26 | 26 |
| Tuterako Nekazaritza Elikagaien Hiria | 342 | 0 | 0 | 79 | 51.410 | 3 |
| GAN | -190 | 0 | 246 | 10 | 2.974 | 102 |
| Intia | 8 | 5.913 | 1.500 | 14 | 554 | 194 |
| NASERTIC | 188 | 195 | 0 | 0 | 7.975 | 99 |
| Nasuvinsa | 8.493 | 2.441 | 4.500 | 16.465 | 210.637 | 88 |
| Natural Climate Systems SA | -5 | 0 | 0 | 0 | 48 | 0 |
| NICDO | -4.799 | 1.380 | 5.750 | 12.400 | 62.349 | 37 |
| Nilsa | 0 | 0 | 0 | 0 | 902 | 38 |
| Potasas de Subiza SAU | 2.172 | 0 | 0 | 0 | 2.096 | 0 |
| Salinas de Navarra SA | 2.392 | 0 | 0 | 0 | 23.021 | 57 |
| Sodena | -6.426 | 0 | 7.800 | 62.506 | 48.759 | 21 |
| Start Up Capital Navarra SA | -131 | 0 | 0 | 0 | 1.510 | 0 |
| Tracasa | 231 | 0 | 0 | 313 | 9.245 | 80 |
| Tracasa Instrumental | 353 | 0 | 0 | 2 | 26.694 | 319 |
| NEKP | 4.571 | 0 | 0 | 0 | 463.320 | 11 |
| Guztira(1) | 7.231 | 10.708 | 19.846 | 91.794 | 912.161 | 1.1061106 |

1. Bateratu gabeko datuak.
2. Zorpetzean, ez dira sartzen taldeko enpresekiko eta enpresa elkartuekiko zorrak.

NEKPren enpresa taldearen osaera, honakoa zen kontabilitate-bateratzearen ondorioetarako:

|  |  |  |
| --- | --- | --- |
| NEKPren Taldearen osaera | 2017 | 2018 |
| Menpekoak-Sozietate publikoak | 17 | 17 |
| Elkartuak eta talde anitzekoak | 15 | 11 |
| Parte hartutako beste batzuk | 54 | 51 |

Honako hauek dira Nafarroako enpresen sektore publikoaren 2018ko adierazle nagusiak eta aurreko ekitaldikoekiko alderaketa:

|  |  |  |  |
| --- | --- | --- | --- |
| (euroak, milakotan) | | | |
| NEKP taldearen adierazle bateratuak | 2017 | 2018 | 2018/2017 aldea (%) |
| Ondare garbia | | 641.542 | 645.503 | 1 |
| Epe luzerako zorrak | | 120.549 | 94.253 | -22 |
| Pasibo arrunta | | 87.615 | 100.448 | 15 |
| Maniobra-funtsa | | 300.811 | 281.104 | -7 |
| Eskudirua eta bestelako aktibo likidoak | | 79.477 | 106.699 | 34 |
| Negozio-zifraren zenbateko garbia | | 176.402 | 185.393 | 5 |
| Negozio-zifraren ehunekoa, NFKArekin batera egindakoa | | 24 | 24 | - |
| NFKAtik jasotako kapitaleko dirulaguntzak (1) | | 2.383 | 2.250 | -6 |
| NFKAtik jasotako ustiapeneko dirulaguntzak | | 7.770 | 8.459 | 9 |
| Langile-gastuak | | 53.023 | 56.719 | 7 |
| Ustiapeneko emaitza | | 10.584 | 15.410 | 46 |
| Ekitaldiko emaitza bateratua | | -369 | 2.920 | 891 |
| Sozietate nagusiari esleitutako emaitza | | -726 | 2.388 | 429 |
| Hirugarrenei emandako abalak eta bermeak (2) | | 75.673 | 71.050 | -6 |
| NEKPko Administrazio Kontseiluko ordainsariak | | 6,6 | 6,3 | -5 |
| Goi zuzendarien batez besteko kopurua (2) | | 15 | 15 | - |

(1) Zerga-eraginaren aurretiko zenbatekoa.

(2) Soilik menpeko enpresei dagokienez, bateratzean integrazio orokorraren bidetik sarturik.

Datu horiek aztertuta, honako alderdi hauek azpimarra ditzakegu:

* 2018ko epe luzeko zorrak ehuneko 22 txikiagoak dira aurreko ekitaldikoak baino, eta 94,25 milioi dute guztira.
* 2018ko pasibo korrontea ehuneko 15 handitu da 2017koarekin alderatuta, eta 100,45 milioikoa izatera iritsi da.
* NFKAtik jasotako dirulaguntzak guztira 10,71 milioikoak izan dira 2018an; zenbateko hori ehuneko bost handiagoa da 2017koa baino.
* Eskudiruak eta bestelako aktibo likidoek ehuneko 34 egin dute gora 2018an (27,22 milioi) aurreko ekitaldian zeudenekin alderatuta.
* Ustiatzearen emaitza, ekitaldiaren emaitza bateratua eta sozietate nagusiari esleitutakoa nabarmen hobetu dira 2018an, 2017ko adierazleekin alderatuta, eta azken bi horiek positiboak dira; aurreko ekitaldian, berriz, negatiboak ziren.

Sozietate publikoek urteko kontuen auditoria aurkezten dute, eta guztiek alketarik gabeko iritzia dute, Natural Climate Systems SAren (MIYABI) kasuan izan ezik, 2019ko otsailean desegin eta likidatu zenez ez baitzen auditoretzarik egin.

2018an enpresa publikoek legedia betetzeari buruzko auditoretza egin zen, 2017ko ekitaldiari zegokionez. Auditoretza hori kanpoko enpresa pribatu batek egin zuen. Auditoretza horien helburuak izan ziren honako alderdi hauek egiaztatzea: Ogasun Publikoari buruzko Foru Legearen betetzea, zorpetze-eragiketei dagokienez; obrei, hornidurari, laguntzari eta obra publikoen eta zerbitzuen emakidei aplikatzekoa zaien kontratazio-araudiaren betetzea; langileen kontratazioei eta ordainsari-sistemei buruzko araudiaren betetzea. Honako hauek dira auditoretza horien emaitzak:

a) Zorpetze-eragiketei dagokienez, ondorioztatzen da aplikatzekoa den araudia bete dela, oro har.

b) Kontratazio administratiboei dagokienez, bi gorabehera-mota detektatu dira:

* Kontratazio-prozedura desegokiak erabiltzea, zenbatekoa dela eta, 11 kasutan.
* Kasuko lizitazio-prozeduretan ezarritako baldintzetako batean akatsak egotea (formulak oker aplikatzea, iragarkiak epez kanpo egitea eta egiaztagirietan akatsak egotea) zazpi kasutan.

Gainera, lau enpresari buruzko txostenetan arreta deitu da 6/2006 Foru Legea baino lehenagoko kontratuak egoteari buruz; izan ere, kontratu horiek urtero-urtero luzatzen joan dira kasuko lizitazio-prozedura egitera jo gabe.

c) Langileen kontratazioak eta ordainsari-sistemak aztertuta, konklusioa da araudia bete egiten dela, oro har. Halere, bi salbuespen-mota aipatzen dira, kontratazioan berrezarpen-tasaren muga gainditzearekin (zazpi kasu) eta zuzendaritza-kargudunen ordainsariekin (kasu bat) lotutakoak.

*Fundazio publikoak*

Hurrengo taulan fundazio publikoen 2018ko datu metatu batzuk eta haien eta 2017koen arteko alderaketa erakusten ditugu:

|  |  |  |  |
| --- | --- | --- | --- |
| (euroak, milakotan) | | | |
| Adierazlea | 2017 | 2018 | 2018/2017 aldea (%) |
| Ondare garbia | 1.839 | 1.839 | - |
| Epe luzeko zorra | 5.420 | 5.584 | 3 |
| Jardueraren beraren ondoriozko diru-sarrerak | 15.068 | 15.070 | - |
| Nafarroako Gobernutik jasotako dirulaguntzak | 9.432 | 10.164 | 8 |
| Langile-gastuak | 7.130 | 7.848 | 10 |
| Eskudirua eta bestelako aktibo likidoak | 2.776 | 5.367 | 93 |
| Maniobra-funtsa | 5.751 | 5.929 | 3 |
| Ekitaldiko soberakina | 219 | -657 | -400 |
| Goi karguen kopurua (A) | 4 | 4 | - |
| Gainerako enplegatuen batez besteko kopurua (B) | 150 | 157 | 5 |
| Langileen kopuru osoa (A+ B) | 154 | 161 | 5 |

Fundazio publiko guztiek, Conservación del Patrimonio Histórico de Navarra Fundazioak izan ezik, urteko kontuen auditoretza aurkeztu dute, eta guztiek ere aldaketarik gabeko iritzia dute. Aipatutako fundazio horrek salbuespen bat jasotzen duen iritzia dauka, kontabilizatutako diru-sarreren arrazoizkotasuna dela-eta behar den ebidentzia falta delako. Bestalde, Baluarte fundazioari buruzko txostenean, azpimarra-paragrafo bat badago haren ondare garbi negatiboari buruz, zeina 0,84 milioi eurora iristen baita; horri dagokionez, entitate fundatzaileak jada berariaz adierazia du laguntza finantzarioa emanen duela konpromisoen eta ordainketa-betebeharren betetzea ahalbidetze aldera eta eragiketen jarraitutasuna segurtatze aldera.

Enpresa publikoekin gertatzen den bezala, 2018an amaitu zen fundazio horiek 2017an legezkotasuna betetzeari buruzko auditoretza, enpresa pribatuei egindako kontratazioen bitartez, enpresa publikoentzat deskribatuta dauden helburu berdinekin. Emaitza aldekoa izan zen bost fundazioetatik hirutan; beste bietan, berriz, honako gabezia hauek aurkitu ziren:

|  |  |
| --- | --- |
| Fundazioa | Nabarmendu beharreko alderdiak |
| Miguel Induráin | Kontratu batzuetan kontratazio administratiboaren arloko araudia ez betetzea |
| Miguel Servet | Langileen berrezarpen-tasaren arloan ez da araudia betetzen. |

*Gure aholkua da behar diren kudeaketa- eta kontrol-neurriak ezarri behar direla enpresei eta fundazio publikoei buruz egindako legezkotasun-auditoretzetan detektatutako gabeziei konponbidea emateko.*

Txosten hau, araudi indardunak ezarritako izapideak bete ondoren, auditore Karen Moreno Orduña andreak proposatuta egin da, bera izan baita lan honen arduraduna.

Iruñean, 2019ko azaroaren 14an

Lehendakaria, Asunción Olaechea Estanga

2018ko Kontu Orokorraren Oroitidazkiaren laburpena

1. Nafarroako 2018ko BPGa 20.555 milioikoa izan dela jo da (Estatuko Estatistika Institutuaren arabera). [↑](#footnote-ref-1)
2. Kontuan hartu beharra dago ezen Nafarroako Estatuari, hitzarmen ekonomikoa dela eta, egin behar dion ekarpenari buruz 2017aren amaieran lortu zen akordioa aparteko egitate bat dela, hemen egindako alderaketak alda ditzakeena. [↑](#footnote-ref-2)
3. Ulertzen da haren zenbatekoa ez dela segurua, zeren eta 2017an, esate baterako, 93,44 milioi euroko gastuak zenbatetsi ondoren kopuru erreala 86,62 milioikoa izan baitzen. [↑](#footnote-ref-3)
4. 2018an seinalatutako gastuaren guztizkotik, 2,94 milioi aurrekontuko gastuen 4. kapituluan kontabilizatutako prestazioei zegozkien. [↑](#footnote-ref-4)
5. Gastu hori dator programa hori ikastetxe publikoetan aplikatzetik; ikastetxe itunduetara bideratzen den zenbatekoa, berriz, gastuen 7. kapituluan erregistratzen da, eta 1,03 milioikoa izan zen 2018an. Horri dagokionez, programaren kudeaketa aztertu dugu bai ikastetxe publikoei dagokienez, bai itunduei dagokienez ere; hori dela eta, berrikusitako gastua 2,76 milioikoa izan da guztira. [↑](#footnote-ref-5)